(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΙΣΤ΄

Τετάρτη, 13 Μαρτίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 3ο Δημοτικό Σχολείο Ξάνθης, το 40ο Δημοτικό Σχολείο Αθήνας, το 8ο Δημοτικό Σχολείο Νέας Ιωνίας, το 8ο Δημοτικό Σχολείο Αμαρουσίου, το Δημοτικό της Σχολής Χατζήβεη, το 4ο Δημοτικό Σχολείο Αμαρουσίου, από το Hanover High School του New Hampshire των Ηνωμένων Πολιτειών της Αμερικής, το Δημοτικό Σχολείο Κεφάλου Κω και από το 1ο Πειραματικό Δημοτικό Σχολείο Ρόδου, σελ.   
3. Ανακοινώνεται ότι η Εξεταστική Επιτροπή για τη «διερεύνηση του εγκλήματος των Τεμπών και όλων των πτυχών που σχετίζονται με αυτό» κατέθεσε το πόρισμά της, τη Δευτέρα 11 Μαρτίου 2024, που ήταν η καταληκτική ημερομηνία για την υποβολή του. Στο πόρισμα κατά το άρθρο 148 παρ. 1 του Κανονισμού της Βουλής καταχωρήθηκαν και οι γνώμες της μειοψηφίας, σελ.   
4. Επί διαδικαστικού θέματος, σελ.   
5. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς τον Υπουργό Υποδομών και Μεταφορών με θέμα: «Αδικαιολόγητη εμμονή του Υπουργείου Μεταφορών και Υποδομών ως προς την εγκατάσταση πλευρικών διοδίων στους κόμβους Βαρυμπόμπης και Αγίου Στεφάνου και κατ’ επέκταση αναλογικών διοδίων μετά τον κόμβο Μεταμόρφωσης», σελ.   
 β) Προς τον Υπουργό Παιδείας, Θρησκευμάτων και Αθλητισμού:   
 i. με θέμα: «Τεράστια τα κενά στα Ενιαία Ειδικά Επαγγελματικά Γυμνάσια και Λύκεια Αιτωλοακαρνανίας» , σελ.   
 ii. με θέμα: «Η συστέγαση νέου Πρότυπου Σχολείου στις εγκαταστάσεις του συγκροτήματος 2ου Γυμνασίου - 2ου ΓΕΛ Λάρισας δημιουργεί περισσότερα εκπαιδευτικά προβλήματα απ’ ό,τι επιλύει», σελ.   
 iii. με θέμα: «Για την μετατροπή του 1ου Γυμνάσιου Πειραιά σε Πειραματικό», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση Εκθέσεως Διαρκούς Επιτροπής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Ενίσχυση δικηγορικής ύλης: Ρυθμίσεις για τα κληρονομητήρια, τις αποδοχές και αποποιήσεις κληρονομιών, τις εγγραφές και τις εξαλείψεις συναινετικών προσημειώσεων, υποθηκών και τις ένορκες βεβαιώσεις και για το Ταμείο Χρηματοδοτήσεως Δικαστικών Κτηρίων και την πληρωμή των υποθέσεων νομικής βοήθειας», σελ.   
2. Κατάθεση σχεδίων νόμων:   
 i. Oι Υπουργοί Κλιματικής Κρίσης και Πολιτικής Προστασίας, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Προστασίας του Πολίτη, Υποδομών και Μεταφορών, Ανάπτυξης, Εργασίας και Κοινωνικής Ασφάλισης, Δικαιοσύνης, Μετανάστευσης και Ασύλου, Ψηφιακής Διακυβέρνησης, καθώς και ο Υφυπουργός στον Πρωθυπουργό κατέθεσαν στις 12/3/2024 σχέδιο νόμου: «Λήψη μέτρων για την εφαρμογή του Κανονισμού 2022/2065 του Ευρωπαϊκού Κοινοβουλίου και του Συμβουλίου της 19ης Οκτωβρίου 2022 σχετικά με την ενιαία αγορά ψηφιακών υπηρεσιών και την τροποποίηση της Οδηγίας 2000/31/ΕΚ («Πράξη για τις ψηφιακές υπηρεσίες») και άλλες διατάξεις του Υπουργείου Ψηφιακής Διακυβέρνησης», σελ.   
 ii. Oι Υπουργοί Κλιματικής Κρίσης και Πολιτικής, Εθνικής Οικονομίας και Οικονομικών, Εξωτερικών, Εθνικής Άμυνας, Υποδομών και Μεταφορών, Δικαιοσύνης, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 12/3/2024 σχέδιο νόμου: «Λήψη μέτρων για την εφαρμογή του Κανονισμού της Ευρωπαϊκής Ένωσης 2022/2065 του Ευρωπαϊκού Κοινοβουλίου και του Συμβουλίου της 19ης Οκτωβρίου 2022, σχετικά με την ενιαία αγορά ψηφιακών υπηρεσιών και την τροποποίηση της Οδηγίας 2000/31/ΕΚ («Πράξη για τις ψηφιακές υπηρεσίες») και άλλες διατάξεις του Υπουργείου Ψηφιακής Διακυβέρνησης», σελ.   
3. Μόνη συζήτηση και ψήφιση επί της αρχής, των άρθρων και του συνόλου των σχεδίων νόμων του Υπουργείου Εθνικής Άμυνας: , σελ.   
 i. «Κύρωση του Μνημονίου Συνεργασίας μεταξύ του Υπουργείου Άμυνας των Ηνωμένων Πολιτειών της Αμερικής εκπροσωπούμενου από τον Στρατό των ΗΠΑ και του Υπουργείου Εθνικής Άμυνας της Ελληνικής Δημοκρατίας αναφορικά με την απόσπαση/τοποθέτηση ελληνικού Προσωπικού Άμυνας στον Στρατό των ΗΠΑ», σελ.   
 ii. «Κύρωση του Μνημονίου Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας, όπως εκπροσωπείται από την Ελληνική Διοίκηση Ειδικού Πολέμου, και του Υπουργείου Άμυνας των Ηνωμένων Πολιτειών της Αμερικής, όπως εκπροσωπείται από τη Διοίκηση Ειδικών Επιχειρήσεων των ΗΠΑ, με αντικείμενο την τοποθέτηση Προσωπικού Άμυνας της Ελληνικής Δημοκρατίας στη Διοίκηση Ειδικών Επιχειρήσεων των ΗΠΑ», σελ.

ΠΡΟΕΔΡΕΥΟΝΤΕΣ

ΓΕΩΡΓΑΝΤΑΣ Γ., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:  
 ΓΕΩΡΓΑΝΤΑΣ Γ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΞΑΝΘΟΠΟΥΛΟΣ Θ. , σελ.   
 ΠΛΑΚΙΩΤΑΚΗΣ Ι. , σελ.   
  
Β. Επί προσωπικού θέματος:  
 ΚΩΝΣΤΑΝΤΟΠΟΥΛΟΥ Ζ. , σελ.   
  
Γ. Επί των σχεδίων νόμων του Υπουργείου Εθνικής Άμυνας:  
 ΑΝΑΓΝΩΣΤΟΠΟΥΛΟΥ Α. , σελ.   
 ΑΝΔΡΙΑΝΟΣ Ι. , σελ.   
 ΒΕΛΟΠΟΥΛΟΣ Κ. , σελ.   
 ΖΕΡΒΕΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΤΡΙΝΗΣ Μ. , σελ.   
 ΚΕΦΑΛΟΓΙΑΝΝΗΣ Ι. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΜΠΙΑΓΚΗΣ Δ. , σελ.   
 ΞΑΝΘΟΠΟΥΛΟΣ Θ. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΠΑΠΑΝΑΣΤΑΣΗΣ Ν. , σελ.   
 ΠΑΦΙΛΗΣ Α. , σελ.   
 ΡΑΠΤΗ Ζ. , σελ.   
 ΡΟΥΝΤΑΣ Γ. , σελ.   
 ΧΗΤΑΣ Κ. , σελ.   
 ΧΡΗΣΤΙΔΟΥ Ρ. , σελ.   
  
Δ. ΠΑΡΕΜΒΑΣΕΙΣ:  
 ΔΟΥΡΟΥ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΙΣΤ΄

Τετάρτη 13 Μαρτίου 2024

Αθήνα, σήμερα στις 13 Μαρτίου 2024, ημέρα Τετάρτη και ώρα 9.02΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Βρεττάκο, Βουλευτή Β΄ Πειραιώς, τα ακόλουθα:

Α.ΚΑΤΑΘΕΣΗ ΑΝΑΦΟΡΩΝ

(Να μπει το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων κ. Στυλιανός - Ιωάννης Γ. Κουτνατζής ενημερώνει το Σώμα για τα εξής:

«Με την παρούσα σάς ενημερώνουμε σχετικά με τη συζήτηση των επικαίρων ερωτήσεων στο πλαίσιο του κοινοβουλευτικού ελέγχου την Τετάρτη 13 Μαρτίου 2024, ότι οι επίκαιρες ερωτήσεις που θα συζητηθούν είναι οι εξής:

Οι υπ’ αριθμόν 807/5-3-2024, 809/7-3-2024 και 811/8-3-2024 επίκαιρες ερωτήσεις θα απαντηθούν από την Υφυπουργό Παιδείας, Θρησκευμάτων και Αθλητισμού κ. Ζέττα Μακρή.

Η υπ’ αριθμόν 816/8-3-2024 επίκαιρη ερώτηση θα απαντηθεί από τον Υφυπουργό Υποδομών και Μεταφορών κ. Νικόλαο Ταχιάο.

Παρακαλούμε όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία, όσο και οι ερωτώντες Βουλευτές».

Ξεκινάμε με τη δεύτερη με αριθμό 816/8-3-2024 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Εμμανουήλ Χριστοδουλάκη προς τον Υπουργό Υποδομών και Μεταφορών με θέμα: «Αδικαιολόγητη εμμονή του Υπουργείου Μεταφορών και Υποδομών ως προς την εγκατάσταση πλευρικών διοδίων στους κόμβους Βαρυμπόμπης και Αγίου Στεφάνου και κατ’ επέκταση αναλογικών διοδίων μετά τον κόμβο Μεταμόρφωσης».

Κύριε Χριστοδουλάκη, έχετε τον λόγο.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ πολύ, κύριε Πρόεδρε.

Κύριε Υπουργέ, με τον ν.3555/2007 προβλέφθηκε η προοπτική εγκατάστασης πλευρικών διοδίων στους κόμβους Βαρυμπόμπης και Αγίου Στεφάνου, μια απόφαση κατά γενική ομολογία άδικη και πρωτοφανής, λαμβάνοντας υπ’ όψιν το χαρακτηριστικό ότι ο Δήμος Διονύσου, που είναι ο άμεσα επηρεαζόμενος, αλλά και οι όμοροι δήμοι, είναι οι μοναδικοί δήμοι αστικών χαρακτηριστικών οι οποίοι εμπίπτουν σε πλευρικά διόδια των κεντρικών οδικών τους αξόνων.

Αυτό μάλιστα συμβαίνει την ώρα που τα έσοδα από τα πλευρικά διόδια αυτά δεν έχουν κανένα στοιχείο ανταποδοτικότητας ως προς την τοπική κοινωνία αλλά αντίθετα προορίζονται να καλύψουν χρηματοδοτικές ανάγκες άλλων μεγάλων έργων σε όλη την επικράτεια της χώρας. Και εκτός αυτού οφείλουμε να επισημάνουμε τις πολύ σοβαρές, πέραν των οικονομικών, κυκλοφοριακές επιπτώσεις και περιβαλλοντικές επιπτώσεις δεδομένης της εκτροπής της κυκλοφορίας μέσα από τους αστικούς οδικούς άξονες και του σοβαρού ελλείμματος παράπλευρων οδών της εθνικής οδού. Με βάση αυτά, λοιπόν, η πρώτη ερώτησή μου είναι πάρα πολύ απλή και σαφής. Υπάρχει η πρόθεση από την πλευρά του Υπουργείου για την τροποποίηση της σύμβασης του παραχωρησιούχου που προκύπτει από το θεσμικό πλαίσιο του νόμου 3555/2007 με σκοπό την οριστική απαλλαγή των περιοχών αυτών από την προοπτική της εγκατάστασης πλευρικών διοδίων στους κόμβους Βαρυμπόμπης και Αγίου Στεφάνου;

Έρχομαι σ’ ένα δεύτερο θέμα πολύ σύντομα. Σε δική σας σχετική αναφορά τον περασμένο Νοέμβριο, σε αναφορά που αφορούσε την ανάγκη για εργασίες ανακατασκευής σχετικά με τη γέφυρα της Βαρυμπόμπης τέθηκε τότε ως αιτιολόγηση των εργασιών αυτών θέμα που συνδεόταν με την στατικότητα της γέφυρας, δυστυχώς, χωρίς αυτό να συνοδεύεται από την αντίστοιχη απαιτούμενη τεχνική τεκμηρίωση. Η δεύτερη ερώτηση, λοιπόν, είναι επίσης σαφής και λέει το εξής. Υπάρχουν κατά το Υπουργείο θέματα στατικότητας της γέφυρας της Βαρυμπόμπης; Αν ναι, με ποια τεχνικά στοιχεία τεκμαίρονται τα ελλείμματα στατικότητας; Αν ναι, επίσης, για ποιο λόγο ακριβώς δεν έχει διακοπεί άμεσα η κυκλοφορία για την αποφυγή οποιωνδήποτε περαιτέρω προβλημάτων και ζητημάτων;

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Χριστοδουλάκη.

Τον λόγο έχει ο Υφυπουργός Υποδομών και Μεταφορών κ. Ταχιάος.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε.

Είναι μια ευκαιρία σήμερα να συζητήσουμε θεσμικά ένα ζήτημα το οποίο υπάρχει. Δεν υπάρχει καμμία εμμονή του Υπουργείου Υποδομών και Μεταφορών στο συγκεκριμένο θέμα. Υπάρχει ένας νόμος τον οποίον αναφέρατε, κύριε Βουλευτά. Είναι ο νόμος του 2007 ο οποίος υποχρεώνει το ελληνικό δημόσιο στην εγκατάσταση κάποιων διοδίων. Ο νόμος αυτός δεν έχει εφαρμοστεί αλλά δεν παύει να είναι ένας νόμος. Άρα, είναι ένα θέμα το οποίο πρέπει να μπει υπό συζήτηση. Αυτή ήταν και η δική μου παρέμβαση η οποία έγινε δημόσια σε συνέντευξη. Έχει γίνει και σε συνέδρια. Αλλά βεβαίως αυτό που δεν είναι ξεκάθαρο είναι αν από τους αντιδρώντες το ζήτημα είναι τελικά η γέφυρα της Βαρυμπόμπης ή τα διόδια ή πως αυτά τα δύο θέματα τέμνονται.

Είναι προφανές ότι το μεγάλο θέμα αυτή τη στιγμή δεν είναι η γέφυρα της Βαρυμπόμπης. Το μεγάλο θέμα αυτή τη στιγμή είναι τα διόδια. Είναι προφανές ότι και ο Δήμος Κηφισίας και ο Δήμος Διονύσου προσφεύγουν κατά της περιβαλλοντικής αδειοδότησης για το έργο της Βαρυμπόμπης, κυρίως επειδή δεν θέλουν την επιβολή των διοδίων. Το κατανοώ. Είναι θέμα που μπορούμε να το συζητήσουμε. Βεβαίως αυτό δεν συζητείται με τη λογική του pronunciamento, δηλαδή, βγαίνει ξαφνικά ένα ψήφισμα του Δήμου Κηφισίας. Ζούμε στο 2024. Δεν ζούμε στην περίοδο που οι δήμοι συνδιαλέγονταν με το κεντρικό κράτος με την κεντρική διοίκηση, με ψηφίσματα, με διαδηλώσεις ή με φωνές και διαμαρτυρίες. Ζούμε σε μία περίοδο στην οποία γίνεται διαβούλευση. Πρέπει να βάλουμε τα δεδομένα κάτω. Προφανώς υπάρχουν απόψεις και από τη μια πλευρά και από την άλλη πλευρά. Προφανώς υπάρχουν επιχειρήματα τα οποία προβάλλονται και από τις αιτήσεις ακυρώσεως οι οποίες γίνονται τα οποία μπορεί να είναι βάσιμα μπορεί να είναι και αβάσιμα.

Δεν είμαι υπέρ των διοδίων. Να το ξεκαθαρίσω. Δεν σημαίνει ότι υπάρχει ειλημμένη απόφαση του Υπουργείου. Αλλά δεν μπορώ να καταλάβω γιατί τα πλευρικά διόδια εισόδου στην Κηφισιά είναι αυτά τα οποία θα αυξήσουν την κίνηση. Αντιθέτως. Το ακριβώς αντίθετο. Προφανώς η κάθοδος προς τον Κηφισό είναι αυτή η οποία θα προτιμηθεί από όσους θα επιλέξουν να καλυφθούν στην Αττική Οδό για να μπορέσουν να κινηθούν μέσα στο λεκανοπέδιο. Δεν είναι αστική οδός η Αττική Οδός από την οποία πάρα πολλοί δήμοι εξέρχονται πληρώνοντας διόδια; Να το συζητήσουμε. Μπορούμε πολύ όμορφα να συζητήσουμε με τον Δήμο Κηφισίας. Δεν υπάρχει καμμία ειλημμένη απόφαση για διόδια.

Υπάρχει όμως το θέμα της Βαρυμπόμπης. Για τη γέφυρα της Βαρυμπόμπης, λοιπόν, θα σας πω ξεκάθαρα ότι εγώ δεν μίλησα για στατικά προβλήματα. Μίλησα για στατικό έλεγχο. Μίλησα για γήρανση της γέφυρας. Η γέφυρα είναι της δεκαετίας του 1960. Είναι μια γέφυρα η οποία χρήζει επισκευής. Αυτή τη στιγμή καταγράφονται προβλήματα σε αυτή τη γέφυρα τα οποία μπορώ να σας αναγνώσω. Έχει ανεπαρκές άνοιγμα και τη διατομή του ΠΑΘΕ, της οδού. Ξέρετε ότι τα δυο βάθρα είναι μέσα στη ΛΕΑ. Δηλαδή, μένει ο ΠΑΘΕ με δύο συν δύο λωρίδες ξαφνικά ενώ θα έπρεπε να έχει και ΛΕΑ εκατέρωθεν. Έχει οριακά ανεκτό ύψος πέντε μέτρων στη λωρίδα των βαρέων οχημάτων και ανεπαρκές πλάτος για την εξυπηρέτηση του φόρτου και των επιτρεπόμενων κινήσεων του ανισόπεδου κόμβου.

Σε ό,τι αφορά στον στατικό φορέα δεν υπάρχει μελέτη. Είναι μια κατασκευή της δεκαετίας του 1960. Δεν μπορεί να βρεθεί η μελέτη της. Δεν θα σας διαβάσω τα άλλα χαρακτηριστικά. Θα σας πω μόνο ότι υπάρχουν περιοχές του φορέα οι οποίες έχουν επικάλυψη κονιάματος για τις οποίες κανένας δεν ξέρει πότε έγιναν, γιατί έγιναν και σε τι απέβλεπαν. Υπάρχουν περιορισμένες αποφλοιώσεις του σκυροδέματος. Υπάρχουν εμφανέστατες φθορές από προσκρούσεις σε όλο το πλάτος της γέφυρας. Και φυσικά αυτό είναι το σημαντικότερο και αυτό είναι κάτι το οποίο πρέπει να προσμετράται στη στατική συμπεριφορά της γέφυρας μελλοντικά ή και τώρα, σε μια γέφυρα γερασμένη η οποία έχει περάσει τα εξήντα της χρόνια. Είναι ότι δεν έχει δίκτυο αποστράγγισης των υδάτων.

Η απόφαση, λοιπόν, που έχουμε μπροστά μας είναι ότι σε κάθε περίπτωση στη γέφυρα αυτή πρέπει να γίνουν επεμβάσεις. Και σίγουρα πρέπει να γίνουν επεμβάσεις οι οποίες αφορούν και τον ΠΑΘΕ και τη διατομή της οδού. Επιτρέψτε μου να πω ότι αυτό είναι ένα ζήτημα το οποίο θα το παρουσιάσουμε έτσι στον Δήμο Κηφισίας και στον Δήμο Διονύσου που είναι οι δύο δήμοι οι οποίοι έχουν προσφύγει στο Συμβούλιο της Επικρατείας. Θα θέσουμε τα ζητήματα και θα διαβουλευτούμε μαζί τους. Πότε; Στον χρόνο που θα θέσει το Υπουργείο ο οποίος δεν είναι μακριά γιατί ούτως η άλλως η ματαίωση της κατασκευής έχει μια πεπερασμένη διάρκεια που τελειώνει στο τέλος της χρονιάς.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Τον λόγο έχει ο κ. Χριστοδουλάκης για τη δευτερολογία του.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Θα προσπαθήσω κι εγώ να απαντήσω σε ορισμένα ρητορικά ερωτήματα, που θέσατε αλλά έχει νόημα να βάζουμε και εμείς στις δικές μας διευκρινήσεις. Πρώτον, προφανώς το βασικό πρόβλημα αφορά τα διόδια. Αυτό είναι σαφές. Αφορά τα διόδια με μία σειρά από παράπλευρους λόγους. Η αναφορά στην αύξηση της κυκλοφοριακής ροής δεν έχει να κάνει με την εθνική οδό αυτή καθαυτή. Αφορά στα αντανακλαστικά των διοδίων ως προς την αύξηση των ροών στους αστικούς οδικούς άξονες κυρίως των Δήμων Κηφισιάς και Διονύσου. Αυτό είναι το ένα. Άκουσα ότι δεν υπάρχει ειλημμένη απόφαση από την πλευρά του Υπουργείου για τα διόδια αυτά. Άκουσα ότι έχετε πρόθεση να διαβουλευθείτε με τους αρμόδιους δήμους για τα διόδια αυτά. Φαντάζομαι ότι δεν θα προχωρήσει και τίποτα σχετικά με τα διόδια προτού προηγηθεί αυτή η διαβούλευση με τους δήμους. Μένω εδώ. Θα βάλω στη συνέχεια ορισμένα ζητήματα κωδικοποιημένα.

Το δεύτερο θέμα που μπαίνει όσον αφορά τη γέφυρα της Βαρυμπόμπης λέει το εξής. Λέει ότι όπως και εσείς αναφέρατε ορισμένα ζητήματα έλλειψης μελέτης, στατικότητας για παράδειγμα όπως άκουσα, ή μια σχετική άγνοια λόγω της παλαιότητας της κατασκευής σχετικά με τα υλικά. Αν υπάρχουν αυτοί οι προβληματισμοί οι οποίοι πιθανώς εγείρουν ζητήματα ασφαλείας τότε γιατί είναι τόσο χλιαρή αυτή τη στιγμή η παρέμβαση του Υπουργείου όσον αφορά στη γέφυρα της Βαρυμπόμπης και δεν προβαίνουμε σε άμεσα μέτρα ασφάλειας αυτής; Το θέτω αυτό ως παράπλευρο προβληματισμό. Δεν αφορά στην καρδιά της δικής μου ερώτησης. Η σύνδεση απλά μεταξύ των δύο, για να είμαι και εγώ σαφής, είναι η εξής. Πιθανώς λόγω ενός ελλείμματος αξιοπιστίας -όχι δικού σας προσωπικά, φυσικά- κάποιοι να θεωρούν ότι τα θέματα στατικότητας υπεισέρχονται ως μια μορφή εργαλειοποίησής τους για να μπορούν οι εργασίες αυτές να καταλήξουν στην εγκατάσταση πλευρικών διοδίων.

Αντιλαμβάνομαι -και χαίρομαι από την τοποθέτησή σας- ότι δεν υπάρχει τίποτα σχετικό με αυτόν το φόβο. Χαίρομαι που το ακούν αυτό και όσοι μας παρακολουθούν.

Έρχομαι και σε ορισμένα θέματα επί του περιεχομένου. Προφανώς -και τουλάχιστον εμείς και σίγουρα όχι εγώ- δεν ζητάμε από την Κυβέρνηση να παρανομήσει, σε σχέση με τον νόμο που ανέφερα και εγώ στην πρωτολογία μου, τον ν.3555/2007.

Ζητάμε, όμως, από την Κυβέρνηση να εξαντλήσει τη νομοθετική της πρωτοβουλία και να τροποποιήσει την υφιστάμενη σύμβαση, όπως δύναται να κάνει, βάσει του σχετικού νομοθετικού πλαισίου. Και λέμε και το εξής μαζί με αυτό: Ότι ένας από τους βασικούς λόγους, που εντείνουν το πρόβλημα και τις επιπτώσεις των πλευρικών διοδίων στην περιοχή -ειδικά του Διονύσου, αλλά και των όμορων δήμων- είναι ότι μέχρι σήμερα δεν έχει προχωρήσει και μία σειρά συνοδών έργων του αρχικού έργου, όπως για παράδειγμα η επέκταση του ΗΣΑΠ προς τον Διόνυσο, που θα μπορούσε να λειτουργήσει ως ένας τρόπος και κυκλοφοριακής αποσυμφόρησης, αλλά και εναλλακτικής μεταφοράς των κατοίκων, των πολιτών του Δήμου Διονύσου. Αυτά δεν έχουν προχωρήσει.

Άρα, κι αυτά εντείνουν ακριβώς τον προβληματισμό που δημιουργείται στους κατοίκους της περιοχής, σχετικά με την προοπτική εγκατάστασης πλευρικών διοδίων.

Άρα, για να μην καταχρώμαι και εγώ τον χρόνο, κλείνω με το εξής: Θα ήθελα, κύριε Υπουργέ, να έχουμε σήμερα και τη δική σας ρητή διαβεβαίωση ότι δεν υπάρχει αυτή τη στιγμή πρόθεση ή ειλημμένη απόφαση του Υπουργείου να προχωρήσει σε εγκατάσταση πλευρικών διοδίων στους κόμβους Βαρυμπόμπης και Αγίου Στεφάνου. Και προτού αναληφθεί οποιαδήποτε πρωτοβουλία, θα προηγηθεί ουσιαστική διαβούλευση με τους αρμόδιους φορείς και σίγουρα με τους άμεσα σχετιζόμενους δήμους.

Επίσης, κρατάω τον προβληματισμό, που γεννάται και από τη σημερινή κουβέντα, σχετικά με πιθανά θέματα ασφάλειας της γέφυρας Βαρυμπόμπης. Δεν τα θέτω εγώ. Τα λέω, όμως, για να είμαστε όλοι μας πάρα πολύ προσεκτικοί, εφόσον υπάρχουν ενδείξεις που μπορεί να οδηγούν σε ζητήματα τέτοια, ας ληφθούν και οι απαραίτητες πρωτοβουλίες από το Υπουργείο. Σίγουρα θα είναι πρωτοβουλίες που, εφόσον συνδέονται με θέματα ασφάλειας, τουλάχιστον εμείς θα τις υποστηρίξουμε.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε. Τον λόγο έχει ο κύριος Υπουργός.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κατ’ αρχάς, θα σας παρακαλούσα να μην μου βάζετε στο στόμα μου λόγια. Δεν είπα ούτε μία στιγμή τη λέξη «ασφάλεια»…

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Εγώ το είπα.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Το είπατε εσείς, ναι. Δεν είπα τη λέξη «ασφάλεια». Μπορεί να υπάρχει θέμα ασφαλείας για τους κινούμενος στον ΠΑΘΕ, όταν βλέπουν ξαφνικά μπροστά τους το βάθρο -για οποιονδήποτε λόγο, που είναι δικό τους λάθος, κατά κανόνα είναι δικό τους λάθος- της γέφυρας μέσα στη ΛΕΑ. Αυτό είναι γι’ αυτούς θέμα ασφάλειας.

Στη γέφυρα υπάρχουν στοιχεία γήρανσης τα οποία είναι πολύ σοβαρά και τα οποία πρέπει να αξιολογηθούν. Και ξέρετε τι άλλο πρέπει να αξιολογηθεί; Πρέπει να αξιολογηθεί, τι τελικά συμφέρει το δημόσιο; Συμφέρει να καθαιρέσει τη γέφυρα και να φτιάξει μια καινούργια ή να πάει να επενδύσει χρήματα, τα οποία αυτή τη στιγμή -και μάλιστα εν σχέση και με την ηλικία της γέφυρας- είναι υπερβολικά, για να φτιάξει το δίκτυο αποστράγγισης, για να ξηλώσει πάνω στο φορέα την υποδομή και να μπορέσει να κάνει την ασφαλτόστρωση, για να μπορέσει να κάνει επεμβάσεις στη γέφυρα, οι οποίες θα την καταστήσουν για ένα χρονικό διάστημα λειτουργική και εν πάση περιπτώσει, θα επιβεβαιώσουν την ασφάλεια, πάντα, βεβαίως, όπως ξέρετε, με κάποιες επιφυλάξεις.

Διότι, όταν δεν υπάρχει μελέτη, δεν υπάρχει μηχανικός ο οποίος μακροσκοπικά να μπορέσει να δώσει στοιχεία για την ασφάλεια μιας γέφυρας. Δεν θέλω να υπονοήσω ότι υπάρχουν προβλήματα. Δεν υπάρχουν προβλήματα. Κατά την άποψή μου, είναι απλώς «γερασμένη» η γέφυρα. Δεν είναι η μόνη σε όλη την Ελλάδα. Παντού στην Ελλάδα συμβαίνει αυτό και παντού επεμβαίνουμε. Αλλά εδώ έχουμε την ευκαιρία να φτιάξουμε μία καινούργια γέφυρα, έτσι όπως προβλέπεται από την σύμβαση του 2007, η οποία -όπως πολύ σωστά είπατε- είναι νόμος του ελληνικού κράτους.

Μου άρεσε πολύ τοποθέτησή σας και θα σας εξηγήσω γιατί μου άρεσε, στο τέλος της συζήτησης. Πραγματικά, υπάρχει ένας νόμος. Μέχρι σήμερα, τι συμβαίνει; Μέχρι σήμερα έρχεται ο Υπουργός Υποδομών, διαχρονικά -και από το 2007 μέχρι σήμερα δεν κυβέρνησε μόνο η Νέα Δημοκρατία τον τόπο αυτόν- και παρεμβαίνει. Αυτό λέγεται «παρέμβαση του δημοσίου» σύμφωνα με τη σύμβαση παραχώρησης. Και λέει: «στοπ, δεν βάζουμε διόδια», «στοπ δεν φτιάχνουμε τη γέφυρα». Γιατί; Γιατί κακώς -σας το είπα- συγχέονται αυτά τα δύο θέματα.

Αυτό, λοιπόν, έχει ως συνέπεια, από το 2017 μέχρι σήμερα να έχουν πληρωθεί για την μη κατασκευή των διοδίων, στο πλαίσιο της σύμβασης, στον παραχωρησιούχο 103.436.972,01 ευρώ. Καταλαβαίνετε ότι το ποσό είναι μεγάλο. Δεν είναι ένα ποσό το οποίο κανένας μπορεί να αγνοήσει. Και οφείλεται στην παρέμβαση του δημοσίου που γίνεται με υπουργικές αποφάσεις.

Επειδή λοιπόν μιλάμε για νόμο, εδώ στη Βουλή πρέπει να έρθουμε και να συμφωνήσουμε ότι η παρέμβαση του δημοσίου δεν θα συνίσταται πλέον στη βούληση ενός Υπουργού, αλλά θα έρθει η ίδια η Βουλή και θα πει «ναι, συμφωνούμε, κυρώνουμε μία νέα νομική διάταξη η οποία λέει ότι δεν θα εγκατασταθούν διόδια στο ύψος της Κηφισιάς και του Διονύσου στην ΠΑΘΕ».

Το λέω αυτό γιατί -και έχει αξία, κύριε Χριστοδουλάκη, γιατί χαίρομαι για το ύφος, το επίπεδο και την ουσία της τοποθέτησής σας- πολύ φοβάμαι ότι πολλές φορές σε αυτή την Αίθουσα, αλλά και γενικά στον πολιτικό λόγο, μιλάμε με τα χαρακτηριστικά του «Ιανού». Τι εννοώ;

Ξέρετε, κάθε φορά που προκύπτει το ζήτημα της δωρεάν διέλευσης από τα διόδια -γιατί γι’ αυτό μιλάμε, έχουμε μια σύμβαση που θεωρητικά έχει διόδια στην περιοχή- προκύπτει το ζήτημα ότι η Κυβέρνηση δεν θέλει να επιβαρύνει τους κατασκευαστές ή θέλει να χαρίσει λεφτά στους κατασκευαστές όταν πηγαίνουμε και αποπληρώνουμε τις οφειλές οι οποίες δημιουργούνται.

Λοιπόν, πρέπει να πούμε το εξής: Ότι, εάν θα συνεχίσει το ελληνικό δημόσιο να πληρώνει με σημερινές τιμές, υπολογίζουμε περίπου 25 εκατομμύρια το χρόνο, αυτή θα είναι μία πολιτική απόφαση η οποία θα έρθει στη Βουλή, θα κυρωθεί με νόμο στη Βουλή και δεν θα χρεώνεται πολιτικά σε μία κυβέρνηση με αυτόν τον λαϊκίστικο τρόπο. Λυπάμαι που το λέω -και λυπάμαι που το λέω αυτό για το ΠΑΣΟΚ, δηλαδή ένα κόμμα με το οποίο κυβερνήσαμε η Νέα Δημοκρατία και εσείς στο παρελθόν από κοινού- αλλά σε αυτόν τον λαϊκισμό τελευταία έχει διολισθήσει και το ίδιο το κόμμα σας διά στόματος του Προέδρου του. Λυπάμαι που το λέω αυτό, όταν, σε ό,τι αφορά έργα -και πολύ χαρακτηριστικό είναι το βίντεο του για το Flyover της Θεσσαλονίκης- ο κ. Ανδρουλάκης βλέπει από πίσω τα συμφέροντα των εργολάβων.

Xαίρομαι, λοιπόν, για τη δική σας τοποθέτηση, η οποία έχει αντιδιαμετρικά χαρακτηριστικά και έχει μία ωριμότητα, που είναι αντίστοιχη με αυτήν με την οποία η Κυβέρνηση αντιμετωπίζει το θέμα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Συνεχίζουμε τώρα με την πρώτη με αριθμό 811/8-3-2024 επίκαιρη ερώτηση πρώτου κύκλου του Βουλευτή Αιτωλοακαρνανίας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Μιλτιάδη Ζαμπάρα προς τον Υπουργό Παιδείας, Θρησκευμάτων και Αθλητισμού με θέμα: «Τεράστια τα κενά στα ενιαία ειδικά επαγγελματικά γυμνάσια και λύκεια Αιτωλοακαρνανίας».

Παρακαλώ, κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κυρία Υπουργέ, τα ενιαία ειδικά επαγγελματικά γυμνάσια - λύκεια είναι σχολεία που αποτελούν σημαντικά εργαλεία, όχι μόνο μόρφωσης, αλλά και επαγγελματικής κατάρτισης για άτομα με αναπηρίες.

Δυστυχώς, στη χώρα μας για πολλά χρόνια τα άτομα με αναπηρία δεν είχαν τη δυνατότητα ούτε σπουδών ούτε επαγγελματικής αποκατάστασης και πολλές φορές ούτε καν φοίτησης σε σχολεία, με αποτέλεσμα να βιώνουν έναν έντονο κοινωνικό αποκλεισμό. Όσα βήματα και αν έχουν γίνει όλα αυτά τα χρόνια, απομένουν πάρα πολλά ακόμα να γίνουν ώστε να μπορούν να απολαμβάνουν ίσες δυνατότητες, ίσες ευκαιρίες στην πρόσβαση στην παιδεία και στην εργασία.

Προφανώς, λοιπόν, οι ανάγκες πρόσβασης σε ειδικά δημοτικά σχολεία γυμνάσια και λύκεια συνεχώς αυξάνονται και έτσι αυξάνονται και οι ανάγκες και σε υποδομές, αλλά και σε προσωπικό.

Στην Αιτωλοακαρνανία υπάρχουν σημαντικά προβλήματα σε ελλείψεις καθηγητών και σε υποδομές στα ειδικά επαγγελματικά γυμνάσια και λύκεια. Στο Μεσολόγγι τα στοιχεία είναι αμείλικτα: Έχουμε κενά σε φυσικούς, σε καθηγητές Αγγλικών, σε καθηγητές Μουσικής, σε καθηγητές Καλλιτεχνικών, σε καθηγητές Φυσικής Αγωγής, σε σχολικούς νοσηλευτές -εικοσιπέντε ώρες κενές- και στο εργαστήριο δεξιοτήτων -επτά ώρες κενές. Έχω και τις κενές ώρες που προκύπτουν από αυτές τις ειδικότητες και είναι πραγματικά πολλές.

Μετά την κάλυψη κάποιων λειτουργικών κενών με την ειδική προκήρυξη κάλυψης στο ΕΝΕΕΓΥΛ Μεσολογγίου, δεν έλαβε καθηγητή για την κάλυψη των κενών με αποτέλεσμα να υπάρχει αυτή τη στιγμή σοβαρό πρόβλημα υποστελέχωσης του διδακτικού προσωπικού και να υπάρχουν σοβαρά κενά διδασκαλίας. Αυτή είναι η πραγματικότητα. Αναφέρομαι συγκεκριμένα στο ΕΝΕΕΓΥΛ Μεσολογγίου, ταυτόχρονα όμως υπάρχουν επίσης σημαντικά προβλήματα και στο Αγρίνιο και στη Ναύπακτο και στη Βόνιτσα που έχει ειδικό δημοτικό.

Όσον αφορά τις υποδομές, αναφέρομαι στο Μεσολόγγι, υπάρχουν ελλείψεις σε τεχνολογικό εξοπλισμό, σε ανεπάρκεια θρανίων, γραφείων, σε σχολικά αναλώσιμα. Επίσης, δεν υπάρχουν εργαστηριακοί χώροι για τις ειδικότητες της γεωπονίας και της μηχανολογίας. Δεν υπάρχει αίθουσα για τη νέα ειδικότητα του τομέα υγείας. Στον προαύλιο χώρο δεν υπάρχουν στέγαστρα. Οι σχολικές αίθουσες αντιμετωπίζουν υγρασία και οι τοίχοι είναι κατασκευασμένοι από γυψοσανίδες και άρα υπάρχουν προβλήματα επικινδυνότητας. Υπάρχουν, επίσης, προβλήματα θέρμανσης και ψύξης των χώρων.

Κλείνοντας, επειδή τα παιδιά που φοιτούν προέρχονται και από κοινωνικά και οικονομικά ευάλωτες οικογένειες, είναι ανάγκη να υπάρξει πρόγραμμα σίτισης.

Τα λέω όλα αυτά, κυρία Υπουργέ, γιατί πήγα σε αυτά τα σχολεία, τα είδα με τα ίδια μου τα μάτια. Δεν είναι μία αποτύπωση στο χαρτί κάποιων στοιχείων που μπορεί να έλαβα στο γραφείο μου. Πήγα ο ίδιος να δω τι συμβαίνει. Κατέγραψα τα στοιχεία, τις ελλείψεις, τα κενά και απευθύνομαι σήμερα σε εσάς με μία επίκαιρη ερώτηση εάν θα προχωρήσετε άμεσα στην κάλυψη των κενών σε διδακτικό προσωπικό, καθώς και στην κάλυψη των σχολικών νοσηλευτών για τα ενιαία ειδικά επαγγελματικά γυμνάσια και λύκεια της Αιτωλοακαρνανίας. Και ένα δεύτερο υποερώτημα, εάν θα προχωρήσετε άμεσα στην κάλυψη των κτηριακών και υλικοτεχνικών υποδομών αυτών των σχολείων.

Ευχαριστώ και θα επανέλθω μετά.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Ζαμπάρα.

Τον λόγο έχει η Υφυπουργός, η κ. Μακρή.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Θα συμφωνήσουμε, κύριε συνάδελφε, ότι πράγματι τα παιδιά αυτά που φοιτούν τώρα σε ειδικά σχολεία για ένα μεγάλο διάστημα ήταν αόρατα. Αυτή είναι μια διαπίστωση στην οποία συμπίπτουμε. Να σας πω, όμως, ότι από το 2020 και μέχρι σήμερα στις είκοσι επτά χιλιάδες ενενήντα έξι μόνιμους διορισμούς που κάναμε οι τέσσερις χιλιάδες επτακόσιοι δεκαεννιά αφορούσαν αποκλειστικά στην ειδική αγωγή. Είναι δυσάρεστο να το λέω δημόσια, αλλά είναι η πραγματικότητα, ήταν οι πρώτοι διορισμοί που έγιναν στην ειδική αγωγή στα εκπαιδευτικά χρονικά της χώρας. Προσθέτουμε, λοιπόν, σε αυτούς που πήγαν στην ειδική αγωγή τους χίλιους πεντακόσιους ενενήντα διορισμούς ειδικού εκπαιδευτικού και βοηθητικού προσωπικού. Συνεπώς, για την ειδική αγωγή ξεπερνούμε τις έξι χιλιάδες τριακόσιους διορισμούς, μετά από δώδεκα χρόνια αδιοριστίας. Σε ό,τι αφορά την ειδική αγωγή, πρώτη φορά στα εκπαιδευτικά χρονικά.

Πέραν των διορισμών που είναι μόνιμοι, έχουμε και τις προσλήψεις. Από τις σαράντα τρεις χιλιάδες εκατό που προσελήφθησαν ως αναπληρωτές εκπαιδευτικοί, οι δεκαοκτώ χιλιάδες τριακόσιοι είναι για την ειδική αγωγή, οι τέσσερις χιλιάδες εκατόν είκοσι οκτώ για τη δευτεροβάθμια εκπαίδευση για την οποία και ενδιαφέρεστε και ρωτάτε με την ερώτησή σας και επιπλέον εννέα χιλιάδες εκατόν είκοσι έξι αναπληρωτές μέλη ειδικού εκπαιδευτικού και βοηθητικού προσωπικού.

Τώρα για τον νομό σας, την Αιτωλοακαρνανία και για τη δευτεροβάθμια εκπαίδευση για την οποία και μας ρωτάτε. Από το 2020 μέχρι σήμερα ογδόντα τρεις εκπαιδευτικοί για τις ανάγκες της ειδικής αγωγής, δεκαοκτώ μέλη ειδικού εκπαιδευτικού και βοηθητικού προσωπικού. Για το τρέχον σχολικό έτος σαράντα οκτώ αναπληρωτές εκπαιδευτικοί διαφόρων κλάδων και ειδικοτήτων για τις ανάγκες της ειδικής αγωγής, τριάντα οκτώ μέλη ειδικού εκπαιδευτικού και βοηθητικού προσωπικού.

Για τις συγκεκριμένες ανάγκες που αναφέρεστε στην ερώτησή σας, θα απαντήσω, κύριε Πρόεδρε, στην πρώτη ερώτηση στην πρωτολογία και στη δεύτερη στη δευτερολογία μου. Το κενό εκπαιδευτικού φυσικών επιστημών, σύμφωνα με τα στοιχεία που μας έδωσε η αρμόδια Διεύθυνση Δευτεροβάθμιας Εκπαίδευσης Αιτωλοακαρνανίας, έχει ήδη καλυφθεί με εσωτερική μετακίνηση εκπαιδευτικού φυσικών επιστημών ειδικής αγωγής και εκπαίδευσης. Το κενό του σχολικού νοσηλευτή πράγματι δεν καλύφθηκε, όχι όμως γιατί υπήρξε αδυναμία πρόσληψης από εμάς ή αδιαφορία, αλλά έχει εξαντληθεί ο σχετικός πίνακας. Δεν υπάρχουν άλλοι υποψήφιοι αναπληρωτές σχολικοί νοσηλευτές για τη Δευτεροβάθμια Διεύθυνση της Αιτωλοακαρνανίας.

Για τις υπόλοιπες ανάγκες του εκπαιδευτικού προσωπικού στο ΕΝΕΕΓΥΛ Μεσολογγίου. Αυτές είναι ολιγόωρες. Είναι δέκα ώρες Αγγλικών, επτά ώρες Καλλιτεχνικών, πέντε ώρες Μουσικής, δώδεκα Φυσικής Αγωγής και επτά ώρες εργαστηρίων δεξιοτήτων.

Προετοιμαζόμαστε ώστε το Υπουργείο να κάνουμε νέες προσλήψεις με βάση τις πιστώσεις που έχουμε και θα το μελετήσουμε εννοείται και λόγω του ελέγχου που κάνετε και λόγω της ευαισθησίας που έχουμε και πρέπει να έχουμε και τις ανάγκες στο μέτρο του δυνατού. Η ενημέρωση που έχουμε που είναι άτυπη, αλλά οφείλω να σας την αναφέρω για να τη γνωρίζετε, από την αρμόδια υπηρεσία του Υπουργείου μας είναι ότι στο αμέσως προσεχές διάστημα εκπαιδευτικοί Φυσικής Αγωγής και Μουσικής θα προσληφθούν για την Αιτωλοακαρνανία. Το πρόβλημα, κύριε συνάδελφε, είναι αν θα αναλάβουν υπηρεσία. Πολλές φορές προσλαμβάνονται κι έχουν λόγους ουσιαστικούς για τους οποίους δεν αναλαμβάνουν υπηρεσία.

Στη δευτερολογία για το δεύτερο ερώτημα, κύριε Πρόεδρε.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει ο κ. Ζαμπάρας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κυρία Υπουργέ, πήρα μία απάντηση. Καταλαβαίνω κι εγώ ότι συμπίπτουν τα στοιχεία μας σε σχέση με τα κενά. Υπάρχουν πράγματι αυτά τα κενά και είναι σημαντικά.

Αναφερθήκατε στην κάλυψη του φυσικού, η οποία όμως έγινε με εσωτερική μετακίνηση -εσείς το είπατε- και αυτός ο άνθρωπος μετακινήθηκε ενώ κάλυπτε παράλληλη στήριξη. Άρα, κάποιο άλλο παιδί έχασε αυτή την στήριξη που του παρείχε ο συγκεκριμένος εκπαιδευτικός. Είναι δηλαδή ένα σεντόνι το οποίο δεν φτάνει από άκρη σε άκρη και πολλές φορές το τραβάμε από τη μια πλευρά, το τραβάμε από την άλλη, αλλά οι εκπαιδευτικοί δεν επαρκούν. Άρα, δεν αποτελεί λύση το γεγονός ότι μετακινήσατε κάποιον συνάδελφο, κάποιον εκπαιδευτικό για να καλύψει μία ανάγκη, την ίδια στιγμή που αυτή η ανάγκη αναιρείται σε σχέση με την ανάγκη κάλυψης μιας άλλης δομής.

Θα ήθελα να αναφερθώ επιγραμματικά σε ορισμένα στοιχεία που δείχνουν αν θέλετε την αναγκαιότητα. Εγώ σήμερα ήρθα εδώ για να επισημάνω την αναγκαιότητα κάλυψης αυτών των δομών. Γιατί μιλάμε για Άτομα με Αναπηρία. Τα Άτομα με Αναπηρία, κυρία Υπουργέ, είναι το 10% του μαθητικού πληθυσμού της χώρας. Αυτοί οι μαθητές είτε φοιτούν σε γενικό σχολείο, τμήματα ένταξης ή παράλληλη στήριξη, είτε σε ειδικό σχολείο.

Πριν από ενάμιση χρόνο ο Συνήγορος του Πολίτη κατέθεσε ένα πόρισμα με θέμα: «Σοβαρά προσκόμματα στην ένταξη στη γενική εκπαίδευση μαθητριών και μαθητών με αναπηρία», όπου εντόπισε ελλείμματα στην υλοποίηση στις παράλληλες δομές στήριξης, στην υποστήριξη από ειδικό βοηθητικό προσωπικό ή σχολικό νοσηλευτή. Όπως αναφέρεται και στο πόρισμα, το δικαίωμα στην εκπαίδευση κατοχυρώνεται στο ελληνικό Σύνταγμα το οποίο θεσπίζει την εννιαετή, τουλάχιστον, υποχρεωτική εκπαίδευση για όλους και την υποχρέωση του κράτους να ενισχύει αυτούς που έχουν ανάγκη από βοήθεια ή ειδική προστασία ανάλογα με τις ικανότητές τους, αναγνωρίζοντας ουσιαστικά το δικαίωμα ειδικής εκπαιδευτικής υποστήριξης σε όσους την έχουν ανάγκη για τη διασφάλιση του δικαιώματος της εκπαίδευσης για όλους.

Θα πρέπει, λοιπόν, κυρία Υπουργέ, να υπάρξει μέριμνα για την κάλυψη όλων των κενών, σε όλες τις βαθμίδες εκπαίδευσης των Ατόμων με Αναπηρία, να υπάρχουν επαρκή και πλήρη εξοπλισμένα σχολεία που να ανταποκρίνονται στα σύγχρονα μοντέλα διδασκαλίας και ασφαλή για τα παιδιά. Θα πρέπει να υπάρχει πρόβλεψη για απρόσκοπτη μετάβαση των παιδιών σε όλες τις βαθμίδες εκπαίδευσης, χωρίς κενά και χωρίς να χρειάζονται να μετακομίζουν από πόλη σε πόλη και να χάσουν τους δεσμούς ασφάλειας που έχουν δημιουργήσει.

Ξέρετε, κυρία Υπουργέ, όταν κάποιος από εμάς ταξιδεύει στο εξωτερικό μας κάνει πραγματικά εντύπωση γιατί συναντάμε ανθρώπους με αναπηρία στον δρόμο, σε υπηρεσίες, σε δουλειές, σε μουσεία πολλές φορές όταν πηγαίνουμε μια αποστολή της Βουλής. Αυτό δεν σημαίνει ότι στο εξωτερικό είναι περισσότερα τα Άτομα με Αναπηρία σε απόλυτο αριθμό και τα συναντάμε εμείς που πηγαίνουμε. Σημαίνει ότι έχουν ενταχθεί με έναν άλλον τρόπο πιο συμπεριληπτικό, πιο ολιστικό και υπάρχει αυτή η φροντίδα όπου αξιοποιούνται οι δυνατότητές τους ισότιμα σε όλες τις κοινωνικές δραστηριότητες. Στη χώρα μας εάν δεν είχαμε τις ισχυρές οικογενειακές δομές, οι περισσότεροι συνάνθρωποί μας με αναπηρία δεν θα μπορούσαν, δυστυχώς, να έχουν μια στοιχειώδη αυτοεξυπηρέτηση στη ζωή τους.

Κλείνω, κυρία Υπουργέ, λέγοντας ότι για μας είναι ζωτικής σημασίας η κάλυψη των κενών και η κάλυψη των υποδομών ειδικά σε αυτά τα σχολεία, όχι μόνο στον Νομό Αιτωλοακαρνανίας προφανώς, αλλά και σε όλη τη χώρα. Εγώ εντόπισα τα προβλήματα στον Νομό Αιτωλοακαρνανίας, αλλά φαντάζομαι, τηρουμένων των αναλογιών, συμβαίνουν και σε άλλες περιοχές αυτά. Θα ήθελα να δώσετε την απαιτούμενη μέριμνα να καλύπτονται τα κενά στην ώρα τους, να καλύπτονται τα κενά γενικά, γιατί αυτή τη στιγμή, όπως είπατε κι εσείς, υπάρχουν αρκετές κενές ώρες διδασκαλίας και να λυθεί και το ζήτημα των υποδομών.

Ας πούμε για παράδειγμα -και κλείνω, κύριε Πρόεδρε και ευχαριστώ για την ανοχή- στη Ναύπακτο στο Ειδικό Επαγγελματικό Λύκειο Ναυπάκτου, δεν υπάρχει προαύλιος χώρος. Το σχολείο είναι σε έναν νοικιασμένο χώρο, σε ένα κακό γενικά κτήριο, που δεν τηρεί τις απαιτούμενες προδιαγραφές και τα παιδιά δεν έχουν προαύλιο χώρο. Είναι ενάμισι-δύο μέτρα από την εξωτερική είσοδο μέχρι τα κάγκελα του σχολείου και δεν υπάρχει προαύλιος χώρος.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Παρακαλώ, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Θα ξεκινήσω με αυτό που τελειώσατε, κύριε συνάδελφε, δηλαδή με ότι πρέπει να καλυφθούν οι ανάγκες και τα παιδιά αυτά να μην είναι αόρατα, όπως είπα και στην πρωτολογία μου και χωρίς ίχνος ειρωνείας σας λέω ότι τη δική σας ευαισθησία σας βεβαιώ ότι την έχουμε και εμείς ως Υπουργείο και την έχουν και όλοι οι συνάδελφοι.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Δεν το αμφισβήτησα.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Προφανώς δεν το αμφισβητήσατε. Δεν είπα αυτό το πράγμα. Γι’ αυτό σας λέω ότι το συμμεριζόμαστε. Και είναι η αγωνία και το ενδιαφέρον, απλώς εμείς λόγω θέσεως πρέπει να ενεργήσουμε κιόλας. Γι’ αυτό σας ανέφερα και στην πρωτολογία μου τους αριθμούς και την κάλυψη των κενών που υπάρχουν. Και θα συνεχίσουμε. Σας είπα ότι θα κάνουμε κι άλλες προσλήψεις, ώστε να καλύψουμε και τα κενά τα οποία υπάρχουν τα οποία αναφέρατε κι εσείς κι εγώ επίσης συμφώνησα.

Θα σας πω όμως κάτι άλλο, για πολλοστή φορά σε αυτή την Αίθουσα. Οι συνάδελφοι του Κομμουνιστικού Κόμματος Ελλάδας που κάνουν πολλές ερωτήσεις για τα εκπαιδευτικά θέματα, θα το επιβεβαιώσουν. Τα κτηριακά ζητήματα των σχολικών μονάδων και η κάλυψη λειτουργικών αναγκών δεν είναι αρμοδιότητα του Υπουργείου Παιδείας. Είναι αρμοδιότητα του δήμου που υπάγεται η σχολική μονάδα. Το λέω γιατί ο κ. Δελής πολλές φορές το έχει τονίσει. Γι’ αυτό αναφέρομαι στο ΚΚΕ που έχει ιδιαίτερη ευαισθησία για τα θέματα της εκπαίδευσης.

Θα σας πω, λοιπόν, ξεκάθαρα ποια είναι η δική μας αρμοδιότητα. Είναι αμιγώς επιτελική. Δηλαδή το Υπουργείο μας εκπονεί κτηριολογικά προγράμματα με βάση το μέγεθος, τον αριθμό των μαθητών, το είδος της σχολικής μονάδας στο οποίο λειτουργούν ως οδηγός ως μπούσουλας για τις κτηριακές υποδομές. Η μέριμνα για την ανέγερση των σχολικών κτηρίων, η επισκευή, η συντήρηση, η βελτίωση είναι αρμοδιότητα των δήμων που χρηματοδοτούνται γι’ αυτόν τον λόγο από το Υπουργείο Εσωτερικών. Και υπάρχει και η συντρέχουσα αρμοδιότητα των κτηριακών υποδομών. Οι κτηριακές υποδομές είναι μια εταιρεία η οποία ελέγχεται από το Υπουργείο Μεταφορών και Υποδομών.

Τώρα όμως για τον υλικοτεχνικό εξοπλισμό, θα σας πω ότι και εκεί αρμοδιότητα έχει η ΚΤΥΠ, οι «Κτηριακές Υποδομές Α.Ε.». Εμείς όμως ως Υπουργείο μέσω του ταμείου ανάκαμψης και συγκεκριμένα μέσω του υποέργου Προμήθεια και Εγκατάσταση Ειδών Ειδικού Εκπαιδευτικού Εξοπλισμού για μαθητές με αναπηρία ή Ειδικές Εκπαιδευτικές Ανάγκες Σχολικών Μονάδων Ειδικής Αγωγής εξασφαλίσαμε εξοπλισμό για κάθε μία από τις σχολικές μονάδες που εσείς αναφέρετε στην ερώτησή σας.

Θα μου επιτρέψετε, κύριε Πρόεδρε, να τα αναφέρω λίγο γιατί είναι τμήμα της ερώτησης. Επτά σταθερούς υπολογιστές για το ΕΚ Ναυπάκτου, εννέα για το ΕΚ Αγρινίου, δέκα για τον ΕΝΕΕΓΥΛ Αγρινίου, εννέα για τον ΕΝΕΕΓΥΛ Μεσολογγίου. Ίδιο αριθμό φορητών υπολογιστών για τις μονάδες που προανέφερα. Ίδιο αριθμό web καμάρες για τις σχολικές μονάδες που ανέφερα. Ακουστικά ήχου, δέκα για το ΕΚ Ναυπάκτου, δέκα για το ΕΚ Αγρινίου, δώδεκα για τον ΕΝΕΕΓΥΛ Αγρινίου, δώδεκα για τον ΕΝΕΕΓΥΛ Μεσολογγίου. Φορητοί υπολογιστές με οθόνη αφής, εξωτερικοί σκληροί δίσκοι, μονόχρωμοι εκτυπωτές λέιζερ, φωτοαντιγραφικά μηχανήματα, βραχίονες στήριξης διακοπτών και περιφερειακών συσκευών, πληκτρολόγια μεγάλων πλήκτρων, ποντίκια μοχλός, ποντίκια ιχνόσφαιρα, συστήματα ελέγχου ηλεκτρονικών υπολογιστών, συσκευές ανίχνευσης βλέμματος, λογισμικά εξάσκησης της χρήσης του ποντικιού από ένα τεμάχιο σε κάθε σχολική μονάδα που προανέφερα. Εξωτερικούς διακόπτες πίεσης μεσαίου μεγέθους, συσκευές διασύνδεσης διακοπτών με υπολογιστή από δύο τεμάχια στις σχολικές μονάδες που προανέφερα.

Στη Βόνιτσα την οποία περιλαμβάνετε στην ερώτησή σας δεν έχουμε ειδικό σχολείο δευτεροβάθμιας εκπαίδευσης. Ειδικό δημοτικό σχολείο έχουμε. Εκεί εξασφαλίσαμε εξοπλισμό σαν αυτόν που ανέφερα για τα προηγούμενα σχολεία και με τον ίδιο αριθμό.

Αυτοί οι εξοπλισμοί από τον Δεκέμβρη του 2023 έχουν παραδοθεί σε όλες τις σχολικές μονάδες της Αιτωλοακαρνανίας εκτός από το ΕΚ Ναυπάκτου που θα παραδοθούν το αμέσως επόμενο χρονικό διάστημα.

Άρα λοιπόν, σας ανέφερα τι κάνουμε. Θα συμφωνήσω μαζί σας πως ό,τι κάνει κανείς γενικά για την εκπαίδευση, αλλά ειδικά για την ειδική αγωγή, την επόμενη στιγμή, το επόμενο λεπτό θα χρειαστεί να κάνει κάτι περισσότερο. Και νομίζω ότι η ευαισθησία που υπάρχει στην Κυβέρνηση, γιατί είναι και προσωπική επιθυμία του ίδιου του Πρωθυπουργού, είναι δεδομένη, καταχωρημένη και δεν σημαίνει ότι θα σταματήσει.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε πολύ, κυρία Υπουργέ.

Πριν προχωρήσουμε στην επόμενη επίκαιρη ερώτηση, θα ήθελα να κάνω μια ανακοίνωση προς το Σώμα.

Κυρίες και κύριοι συνάδελφοι, η Εξεταστική Επιτροπή για τη «διερεύνηση του εγκλήματος των Τεμπών και όλων των πτυχών που σχετίζονται με αυτό» κατέθεσε το πόρισμά της, τη Δευτέρα 11 Μαρτίου 2024, που ήταν η καταληκτική ημερομηνία για την υποβολή του. Στο πόρισμα κατά το άρθρο 148 παράγραφος 1 του Κανονισμού της Βουλής καταχωρήθηκαν και οι γνώμες της μειοψηφίας. Το πόρισμα θα καταχωρισθεί στα Πρακτικά της σημερινής συνεδρίασης.

(Στο σημείο αυτό το πόρισμα της Εξεταστικής Επιτροπής για τη «διερεύνηση του εγκλήματος των Τεμπών και όλων των πτυχών που σχετίζονται με αυτό», λόγω του μεγάλου όγκου, δεν καταχωρίζεται στα Πρακτικά και βρίσκεται σε αρχείο μορφής PDF στην παρακάτω ηλεκτρονική διεύθυνση:

<https://www.hellenicparliament.gr/UserFiles/510129c4-d278-40e7-8009-e77fc230adef/%CE%A0%CF%8C%CF%81%CE%B9%CF%83%CE%BC%CE%B1_%CF%84%CE%B5%CE%BB%CE%B9%CE%BA%CF%8C.pdf>)

Θα συζητηθεί τώρα η δεύτερη με αριθμό 807/5-3-2024 επίκαιρη ερώτηση πρώτου κύκλου της Βουλευτού Λαρίσης της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Ευαγγελίας Λιακούλη προς τον Υπουργό Παιδείας, Θρησκευμάτων και Αθλητισμού με θέμα: «Η συστέγαση νέου Πρότυπου Σχολείου στις εγκαταστάσεις του συγκροτήματος 2ου Γυμνασίου - 2ου ΓΕΛ Λάρισας δημιουργεί περισσότερα εκπαιδευτικά προβλήματα απ’ ό,τι επιλύει».

Παρακαλώ, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Καλημέρα, κυρία Υπουργέ.

Είμαστε εδώ σήμερα για να αναζητήσουμε λύση σε ένα θέμα που έχει αναστατώσει πάρα πολύ την τοπική κοινωνία της Λάρισας. Όπως θα γνωρίζει ήδη το Υπουργείο σας, έχουν αποσταλεί σε εσάς τα ψηφίσματα τόσο της Ένωσης Γονέων και Κηδεμόνων όσο και των συνελεύσεων των καθηγητών, των εκπαιδευτικών, αλλά και των γονέων τόσο του 2ου Γυμνασίου όσο και του 2ου Λυκείου Λάρισας, το οποίο καλείται αιφνιδιαστικά και χωρίς καμμία ενημέρωση, χωρίς καμμία διαβούλευση να συστεγαστεί και να υποδεχθεί στην πραγματικότητα το Πρότυπο Σχολείο Λάρισας, που αποφάσισε η Κυβέρνησή σας να ιδρύσει προεκλογικά και χωρίς να συζητήσει με την τοπική κοινωνία ποιες προϋποθέσεις είναι εκείνες που απαιτούνται -και όχι μόνο θεωρούμε, απαιτούνται- διότι εδώ πρόκειται για έναν οργανισμό ολόκληρο, πρόκειται για ένα σχολείο το οποίο λειτουργεί με υποδομές, με έμψυχο δυναμικό, εκπαιδευτικούς και μαθητές, με διαδικασίες και ούτω καθεξής.

Έτσι λοιπόν και αφού αυτή η διαδικασία επιλέχθηκε από την Κυβέρνησή σας η λύση η οποία βρέθηκε, αναγκαστικά επιβλήθηκε και στο Δημοτικό Συμβούλιο Λαρισαίων, ήταν να συστεγαστεί σε ένα σχολείο που δήθεν υπήρχαν κενές αίθουσες. Επισκέφθηκα το σχολείο και επειδή στο συγκεκριμένο σχολείο έχω και προσωπικές παραστάσεις και γνωρίζω αν υπάρχουν κενές ή όχι αίθουσες, κενές αίθουσες δεν υπάρχουν. Αναγκάστηκαν να εφευρεθούν κενοί χώροι, προκειμένου να συστεγαστεί το πρότυπο σχολείο. Αλλά το σημαντικότερο πράγμα εκτός από τη μη διαβούλευση, μη συζήτηση με τις τοπικές κοινωνίες -αυτό λίγο πολύ το έχουμε συνηθίσει από την Κυβέρνησή σας-, είναι όμως και το γεγονός ότι δεν υπάρχει κανένα χρονοδιάγραμμα για τα περαιτέρω. Δηλαδή, στα λόγια συστήνεται, ιδρύεται ένα πρότυπο σχολείο των αρίστων, όπως θέλετε να το ονομάζετε. Και θα πω στη δευτερολογία μου για το σχολείο των αρίστων τι απαιτεί. Όμως, αυτό το σχολείο το ιδρύετε στα λόγια και στα χαρτιά με ένα ΦΕΚ, το βάζετε και το στοιβάζετε σε ένα άλλο σχολείο, κεντρικό σχολείο με πολλούς μαθητές, με υλικοτεχνική υποδομή που χρειάζεται, με χώρους που δεν έχει για τα ΑΜΕΑ του, με ασανσέρ που δεν διαθέτει το σχολείο και πολλές ακόμη τέτοιες τεχνικές και απαγορευτικές λεπτομέρειες και παρ’ όλα αυτά δεν κάνετε κουβέντα για την ταμπακιέρα. Δηλαδή δεν λέτε λέξη για το τι προορίζετε να το κάνετε αυτό το πρότυπο σχολείο, πού θα το στεγάσετε. Έχετε χρονοδιάγραμμα για τη λειτουργία εγκαταστάσεων; Θα δημιουργήσετε, θα χρηματοδοτήσετε το πρότυπο σχολείο να εγκατασταθεί σε άλλο χώρο και πότε; Πότε;

Αυτά είναι τα σημαντικά ερωτήματα που τίθενται κατ’ αρχάς και μετά, κυρία Υπουργέ, να συζητήσουμε και κάποιες λεπτομέρειες για το συγκεκριμένο πρότυπο σχολείο και τι αδικία δημιουργεί, κυρία Υπουργέ και στο σχολείο το ίδιο, το πρότυπο, που παύει να είναι πρότυπο, αλλά και στο σχολείο το 2ο Γυμνάσιο και Λύκειο το οποίο επίσης επιβαρύνει καθοριστικά και με συνέπειες δυστυχώς για την εκπαίδευση.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κυρία Λιακούλη.

Τον λόγο έχει η Υπουργός κ. Μακρή.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Σε ό,τι αφορά την αιχμή σας ότι ήταν μια προεκλογική εξαγγελία από την απάντησή μου θα καταλάβετε γιατί ήταν αυτό το χρονικό σημείο που εξαγγέλθηκε και δεν είναι καθόλου ευθύνη ούτε προεκλογικό τερτίπι της Νέας Δημοκρατίας, της Κυβέρνησής μας. Μέσα στην ερώτησή σας χαρακτηρίζετε τα πρότυπα και τα πειραματικά σχολεία και αυτήν την προσπάθεια του Υπουργείου ως εκπαιδευτικό πρότζεκτ και νομίζω ότι τα απαξιώνετε απολύτως γιατί όντως είναι σχολεία της αριστείας τα πρότυπα και τα πειραματικά σχολεία, τα οποία ακολουθούν καινοτόμα εκπαιδευτικά προγράμματα, μεθόδους διδασκαλίας καινούργιες, εφαρμόζονται τα νέα προγράμματα σπουδών με εκπαιδευτικούς που είναι αυξημένου κύρους, προσόντων και ικανοτήτων και αυτά διαχέονται στη συνέχεια σε όλη την εκπαιδευτική κοινότητα. Άρα καλό είναι να μην τα απαξιώνουμε.

Και θα σας πω και κάτι που είπα, όταν ήμουν παρούσα στην σχετική εκδήλωση που έγινε στη Λάρισα. Παλιά μάς κατηγορούσαν όταν δεν κάναμε τα πρότυπα σχολεία, τώρα μας κατηγορούν όταν κάνουμε πρότυπα ή πειραματικά σχολεία.

Σε ό,τι αφορά το χρονικό σημείο. Η διεύθυνση της Δευτεροβάθμιας Εκπαίδευσης της Λάρισας -γιατί αυτό, κυρία Λιακούλη, είναι το τι απαιτείται από τον νόμο, αυτή είναι η διαδικασία που ακολουθείται- δύο φορές κατέθεσε αίτημα για να ιδρυθεί πρότυπο σχολείο. Δεν γίνεται άνωθεν, δεν επιβάλλεται άνωθεν. Γίνεται οίκοθεν. Την πρώτη φορά ήταν για να λειτουργήσει τη σχολική χρονιά 2023-2024. Έγιναν από τη διεύθυνση όλες οι ενέργειες που απαιτούνται, κατατέθηκαν τα αιτήματα στη διοικούσα επιτροπή των πρότυπων-πειραματικών σχολείων. Έγινε δεκτή αυτή η θετική εισήγηση. Όμως δεν έγινε ποτέ η διαδικασία της ίδρυσης, γιατί ο Δήμος Λαρισαίων δεν ανταποκρίθηκε στις δικές του υποχρεώσεις.

Επανήλθε, λοιπόν, η Διεύθυνση Δευτεροβάθμιας Εκπαίδευσης Λάρισας -αυτή ήταν η καθυστέρηση που σας κάνει εσάς να φαντάζεστε ότι το κάνουμε προεκλογικά- και έκανε δεύτερη αίτηση ίδρυσης πρότυπου σχολείου στο αυτοτελές Τμήμα Πρότυπων-Πειραματικών Σχολείων. Η περιφερειακή διεύθυνση επίσης συναίνεσε για την αναγκαιότητα. Ακολούθησε η θετική εισήγηση της διοικούσας επιτροπής των πρότυπων-πειραματικών σχολείων, η σύμφωνη γνώμη του ΙΕΠ. Και ο Δήμος Λαρισαίων που έχει την ευθύνη κάλυψης των λειτουργικών αναγκών των σχολείων -κάτι που εσείς που υπηρετήσατε την αυτοδιοίκηση οφείλατε να γνωρίζετε και είμαι σίγουρη ότι γνωρίζετε, και το λέω αυτό σε σχέση με τις αιχμές για τις κτηριακές υποδομές που θα στεγάσουν και θα φιλοξενήσουν το πρότυπο σχολείο- εξέφρασε τη θετική του γνώμη για να ιδρυθεί αυτό το πρότυπο γυμνάσιο και λύκειο και δεσμεύτηκε, κυρία Λιακούλη, να καλύψει τις ανάγκες που θα προκύψουν από τη λειτουργία του ως καθ’ ύλην αρμόδιος.

Αφού, λοιπόν, εκπληρώθηκαν όλες οι προϋποθέσεις, εκδόθηκε κοινή υπουργική απόφαση. Ιδρύθηκε ένα γυμνάσιο με δύο τμήματα στην Α΄ γυμνασίου και ένα λύκειο με δύο τμήματα στην Α΄ λυκείου και θα λειτουργήσουν το σχολικό έτος 2024-2025. Θα χρησιμοποιηθούν σύμφωνα με τις υποδείξεις του Δήμου Λάρισας -στον οποίο είμαι σίγουρη ότι θα απευθυνθείτε μετά από την απάντησή μου γιατί έχει αρμοδιότητα- οι διαθέσιμες αίθουσες σε υπάρχον σχολικό συγκρότημα και θα κατασκευαστεί, όπως δεσμεύτηκε ο Δήμος Λάρισας, διδακτήριο που να έχει τις προϋποθέσεις να στεγάσει το πρότυπο σχολείο.

Η διαπίστωση της καταλληλότητας των κτηριακών υποδομών για τη στέγαση των σχολικών μονάδων ανήκει αποκλειστικά στις αρμοδιότητες των δήμων και όχι του Υπουργείου Παιδείας. Και όπως σας είπα -και για να μην επιμείνω και φάω περισσότερο χρόνο- δεν υπήρξαν άνωθεν στοχεύσεις, δεν υπήρξαν άνωθεν κινήσεις. Ακολουθήθηκε η διαδικασία η από κάτω, η οίκοθεν και με βάση τη διαδικασία αυτή εγκρίθηκε και ορθά -αν θέλετε τη γνώμη μου- η ίδρυση αυτού του σχολείου στη Λάρισα.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» είκοσι μαθήτριες και μαθητές και τρεις συνοδοί εκπαιδευτικοί από το 3ο Δημοτικό Σχολείο Ξάνθης.

Η Βουλή σάς καλωσορίζει!

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Λιακούλη για τη δευτερολογία της.

**ΕΥΑΓΓΕΛΙΑ ΛΙΑΚΟΥΛΗ:** Κυρία Υπουργέ, με όλον τον σεβασμό στο πρόσωπό σας, δεν είστε διαχειρίστρια ανώνυμης εταιρίας. Δεν είστε. Υπηρετείτε την εκπαίδευση. Δεν είστε αυτοί που επιτρέπεται να έρχεστε στο Κοινοβούλιο, κατά τη δική μου αντίληψη, και να πετάτε το μπαλάκι στον δήμο λέγοντας ότι εμείς ιδρύουμε σύμφωνα με το αίτημα της νυν δημοτικής αρχής και παραγόντων εκπαίδευσης ένα πρότυπο σχολείο και από κει και πέρα πάρτε το και κάντε το ό,τι θέλετε.

Αλήθεια αυτό μας λέτε; Δεν περίμενα τέτοια απάντηση από εσάς σήμερα. Είστε εσείς δηλαδή Υπουργείο Παιδείας που ελέγχει το πρόγραμμα, τις προϋποθέσεις, την υλικοτεχνική υποδομή, το πόσοι μαθητές επιβαρύνονται, το αν τελικά είναι πρότυπο το πρότυπο που εξαγγέλλετε; Παχιά λόγια; Χορτάσαμε! Στην πράξη τι γίνεται;

Στην πράξη, λοιπόν, θα σας πω εγώ τι γίνεται. Θα καταθέσω στα Πρακτικά -πράγματα που ξέρετε- σελίδα από τα πρακτικά του Δήμου Λαρισαίων κατά τη διάρκεια της τελευταίας συνεδρίασης. «Ο αρμόδιος Αντιδήμαρχος παιδείας κ. Ηρακλής Γερογιώκας σημείωσε πως η δευτεροβάθμια διεύθυνση διαβεβαιώνει ότι προσωρινά μπορεί να στεγαστεί εκεί. Ο κ. Ζέρβας δεν μου έχει δώσει κατά τη διάρκεια της θητείας μου δείγματα ότι δεν στηρίζει τα λεγόμενά του. Το δάσος είναι ότι πρέπει να ψηφίσουμε αν θέλουμε στη Λάρισα πρότυπο ή όχι και μερικές φορές οι ημερομηνίες έχουν την αξία τους». Εννοούσε ότι πρέπει να βιαστούμε. Εδώ είναι το ωραίο: «Η πλειοψηφία της πόλης, λοιπόν, θα απαιτήσει από την πολιτεία καινούργιο κτήριο το οποίο θα γίνει σύντομα».

Βλέπετε τι σας λένε; Είναι ο δήμαρχος και ο αντιδήμαρχος της Λάρισας. Απαιτούν από την πολιτεία καινούργιο κτήριο, το οποίο σύντομα θα γίνει.

Τι κάνετε τώρα με το πρότυπο σχολείο των αρίστων; Μεγάλη συζήτηση είναι αυτή, την οποία πρέπει να κάνουμε κάποια άλλη στιγμή, δηλαδή η αρένα των εξετάσεων και οι γονείς που πρέπει να βάζουν πολύ βαθιά το χέρι στην τσέπη από τα νήπια πια, όχι από το δημοτικό σχολείο. Αλλά να το προσπεράσω, γιατί δεν είναι αυτό το θέμα και δεν θέλω να χαθούμε.

Κυρία Υφυπουργέ, είδα και τα ακαδημαϊκά του στοιχεία, τα επιστημονικά στοιχεία του προτύπου που δεν επιτρέπει ο χρόνος να τα αναπτύξω, αλλά είναι ειδικά προγράμματα σπουδών. Το ονόμασα project όχι απαξιωτικά ή υποτιμητικά αλλά είναι σε ευρωπαϊκό επίπεδο, φιλοδοξεί να συνδέσει τους μαθητές και όλα αυτά που λέτε στην ιστοσελίδα του Υπουργείου σας. Έτσι θα το κάνετε το πρότυπο της Λάρισας και θα το συνδέσετε με τι ακριβώς;

Λέτε, λοιπόν, ότι από τις δεκαοκτώ αίθουσες του σχολείου υπάρχουν τέσσερις κενές. Πώς τις βγάζετε τις κενές; Εδώ είναι το εκπληκτικό. Παίρνετε τις αίθουσες των κατευθύνσεων. Δηλαδή όταν τα παιδιά πάνε σε κατεύθυνση, χρειάζονται άλλες τρεις αίθουσες. Τους λέτε, πάτε, χωρέστε όπου θέλετε και στις τουαλέτες ακόμα. Αφαιρείτε το τμήμα ψυχολογίας του σχολείου -που κάναμε αμάν να το βάλουμε και εσείς έχετε κατά καιρούς πει ότι το πιστεύετε πάρα πολύ- και λέτε ας πάει η ψυχολόγος στο γραφείο των καθηγητών να βλέπει τους γονείς και τους μαθητές που αντιμετωπίζουν διάφορα προβλήματα στην κάθε μέρα τους. Η ψυχολόγος, η επιστήμονας θα πάει μαζί με τους υπόλοιπους παρέα, θα πιούν και ένα καφεδάκι, θα φάνε και ένα λουκουμάκι, την ώρα που θα μιλάει ο άλλος για το μεγάλο πρόβλημα που έχει στο σπίτι του, στην ψυχή του, στη ζωή του. Πολύ ωραία εκπαιδευτική παιδαγωγική και επιστημονική προσέγγιση κάνετε στο θέμα!

Τρίτο ζήτημα, ξέρετε ότι έχουν ΑΜΕΑ τα συγκεκριμένα σχολεία, κυρία Υφυπουργέ; Σας τα έχει πει κανείς αυτά; Και ότι τα ΑΜΕΑ λειτουργούν σύμφωνα με το πρόγραμμα σπουδών, που εσείς έχετε εγκρίνει, στο ισόγειο του σχολείου για να έχουν και προτζέκτορα και τα παιδιά να μπορούν -γιατί δεν υπάρχει ούτε ασανσέρ- να ανέβουν στις αίθουσες; Και αυτή η αίθουσα καταλαμβάνεται, σύμφωνα με τον σχεδιασμό τώρα, από τις αίθουσες του πρότυπου σχολείου;

Λοιπόν, τι λέω σήμερα; Δεν είναι δυνατόν να ανακοινώνεται πρότυπο σχολείο στη Λάρισα με πηχυαίους τίτλους και χειροκροτήματα των ομογάλακτων από κάτω, χωρίς το πρότυπο σχολείο να το φτιάχνετε αλήθεια. Δεν είναι το πρότυπο σχολείο ένας τίτλος, κυρία Υπουργέ, τον οποίο βάζετε απλά και το λέω πρότυπο και το ρίχνω μέσα και όπου πάει, σε δύο αίθουσες στοιβαγμένα τα παιδιά, υποβαθμίζοντας και τα άλλα παιδιά, δημιουργώντας δύο ταχυτήτων μαθητές μέσα σε ένα σχολείο, χωρίς το πρότυπο να έχει την αναγκαία υλικοτεχνική υποδομή που εσείς λέτε στο πρόγραμμα σπουδών. Γιατί όλα αυτά που είδα -και που δεν επιτρέπει ο χρόνος να πω- δεν υπάρχουν στο 2ο ΓΕΛ. Πώς είναι δυνατόν να εξυπηρετηθεί, λοιπόν, τόσο το πρότυπο σχολείο όσο και το 2ο ΓΕΛ;

Άρα στην ουσία εγώ αυτό που καταλαβαίνω είναι ότι εσείς δώσατε έναν τίτλο σε ένα ΦΕΚ και είπατε «πάρτο, Δήμε Λαρισαίων, και κάντο ό,τι θέλεις». Και ο Δήμος Λαρισαίων και ο αρμόδιος Αντιδήμαρχος στα πρακτικά είπαν ότι είναι αίτημα προς την πολιτεία να δημιουργηθεί η εγκατάσταση για το πρότυπο σχολείο.

Τελικώς θα το φτιάξετε το πρότυπο σχολείο; Την κτηριακή του εγκατάσταση εσείς θα τη χρηματοδοτήσετε; Ναι ή όχι; Και για πόσο χρονικό διάστημα -όπως είναι και η ερώτησή μου, κυρία Υπουργέ- εσείς θα συστεγάζετε το πρότυπο -ας το πούμε πρότυπο σχολείο- μαζί με το 2ο ΓΕΛ;

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η κυρία Υφυπουργός.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Με δεδομένη, κυρία συνάδελφε, την κοινοβουλευτική σας εμπειρία και την αυτοδιοικητική σας εμπειρία μάλλον κάτι εγώ δεν είπα καλά και δεν το καταλάβατε. Το ξαναλέω, λοιπόν, όσο πιο ξεκάθαρα μπορώ, κάτι που κατά τη γνώμη μου -θα μου επιτρέψετε να το πω δημόσια- οφείλατε να γνωρίζετε: Δεν είναι οι κτηριακές υποδομές αρμοδιότητα του Παιδείας.

Και ο αρμόδιος αντιδήμαρχος απευθύνθηκε στην πολιτεία, προφανώς όχι στο Υπουργείο Παιδείας, αλλά στο Εσωτερικών και στο Μεταφορών και Υποδομών. Αν εσείς θέλετε να μην το καταλάβετε -κι εγώ Βουλευτής επαρχίας είμαι και καταλαβαίνω και την προσπάθεια να δείξουμε στην τοπική κοινωνία έναν υπερβάλλοντα ζήλο- μη λέτε ανακρίβειες. Δεν σας τιμά γιατί σας ξέρω χρόνια και ξέρω ότι δεν είναι η δική σας συμπεριφορά. Απορώ γιατί ξεφύγατε. Επί του θέματος τώρα.

**ΕΥΑΓΓΕΛΙΑ ΛΙΑΚΟΥΛΗ:** Αφήστε τις προσβολές τώρα. Ας μιλήσουμε για το θέμα.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Μη μου κάνετε υποδείξεις. Δεν θα μου κάνετε υποδείξεις.

Θα σας απαντήσω, αλλά με συγχωρείτε πάρα πολύ ή δεν ακούσατε τι είπα στην πρωτολογία ή δεν ψάξατε πριν κάνετε την ερώτηση και δεν γνωρίζετε.

**ΕΥΑΓΓΕΛΙΑ ΛΙΑΚΟΥΛΗ:** Άλλα λόγια να αγαπιόμαστε.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας λέω, λοιπόν, για να το ξέρετε εφεξής, οι κτηριακές υποδομές, κυρία Λιακούλη, δεν είναι αρμοδιότητα του Υπουργείου Παιδείας. Το ίδιο σόου και την ίδια παράσταση ας την επαναλάβετε προς το αρμόδιο Υπουργείο. Θα απευθυνθείτε, λοιπόν, στη δημοτική αρχή που αρχικώς αδιαφόρησε, αλλά μετά συναίνεσε και δεσμεύτηκε ότι και θα το στεγάσει σε κατάλληλες υποδομές και θα τις βελτιώσει κάνοντας καινούργιο ή άλλο κτήριο -είναι δική τους ευθύνη και δική τους αρμοδιότητα- για να σας απαντήσει στο θέμα αυτό.

Εμείς, λοιπόν, ως διεύθυνση δευτεροβάθμιας εκπαίδευσης, παρ’ ότι επαναλαμβάνω δεν είναι στις αρμοδιότητες μας αλλά είναι στα ενδιαφέροντά μας, επικοινωνούμε με τον Δήμο Λαρισαίων. Έχουμε στείλει έγγραφο στις 12-2-2024 και ζητήσαμε επίσπευση των διαδικασιών για την ανέγερση νέου κτηρίου που να πληροί τις προδιαγραφές του σύγχρονου σχολικού συγκροτήματος και δεσμεύτηκε με θετική εισήγηση για την κάλυψη των αναγκών. Αυτή είναι η πραγματικότητα. Αυτή είναι η αλήθεια. Τα υπόλοιπα είναι για εκλογική και πολιτική κατανάλωση.

Θα ρωτήσετε τον Δήμο Λαρισαίων. Δεν με ακούτε, δεν με καταλαβαίνετε, δεν ξέρω τι εξυπηρετεί αυτή η άρνησή σας.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Η πρώτη, με αριθμό 812/8-3-2024, επίκαιρη ερώτηση δεύτερου κύκλου του Βουλευτή Ηρακλείου της Κοινοβουλευτικής Ομάδας του «ΣΥΡΙΖΑ - Προοδευτική Συμμαχία» κ. Χαράλαμπου Μαμουλάκη προς τον Υπουργό Υποδομών και Μεταφορών με θέμα: «Εκτός εγκεκριμένου χρονοδιαγράμματος το έργο Νεάπολη - Άγιος Νικόλαος του Βόρειου Οδικού Άξονα Κρήτης (ΒΟΑΚ)», δεν θα συζητηθεί κατόπιν συνεννόησης.

Ολοκληρώνουμε με την τρίτη, με αριθμό 809/7-3-2024, επίκαιρη ερώτηση πρώτου κύκλου του Βουλευτή Α΄ Πειραιώς της Κοινοβουλευτικής Ομάδας του «Κομμουνιστικού Κόμματος Ελλάδας» κ. Νικολάου Αμπατιέλου προς τον Υπουργό Παιδείας, Θρησκευμάτων και Αθλητισμού με θέμα: «Για την μετατροπή του 1ου Γυμνάσιου Πειραιά σε Πειραματικό».

Κύριε Αμπατιέλο, έχετε τον λόγο.

**ΝΙΚΟΛΑΟΣ ΑΜΠΑΤΙΕΛΟΣ:** Ευχαριστώ πολύ, κύριε Πρόεδρε.

Κυρία Υφυπουργέ, φέρνουμε σήμερα στη Βουλή ένα δίκαιο αίτημα δεκατριών συλλόγων γονέων της περιοχής. Και για να το έχετε κι εσείς καθαρό, μιλάμε για όλους τους συλλόγους γονέων των δημοτικών σχολείων της συγκεκριμένης περιοχής της Καλλίπολης. Πρόκειται για ένα δίκαιο αίτημα εκπαιδευτικών, δίκαιο αίτημα άλλων φορέων της πόλης ενάντια στην απαράδεκτη, κατά τη γνώμη τους και κατά τη γνώμη μας, απόφαση του Υπουργείου Παιδείας και της Διεύθυνσης Δευτεροβάθμιας Εκπαίδευσης Πειραιά για τη μετατροπή του 1ου Γυμνασίου Πειραιά σε πειραματικό και τη διασύνδεσή του με τα Ράλλεια Πειραματικά Δημοτικά Σχολεία.

Επί της ουσίας τι κάνει αυτή η απόφαση; Καταργεί ένα ακόμα σχολείο της γειτονιάς, όπως ήταν το 1ο Γυμνάσιο Πειραιά. Σύμφωνα με τα επίσημα στοιχεία της δευτεροβάθμιας εκπαίδευσης, ενενήντα μαθητές θα αναγκαστούν να πάνε σε άλλα σχολεία με πολύ συγκεκριμένα αρνητικά αποτελέσματα και παιδαγωγικά και για την καθημερινότητα αυτών των οικογενειών.

Οι αποστάσεις που πρέπει να καλύψουν οι μαθητές για να πάνε συγκεκριμένα στο 2ο Γυμνάσιο Καλλίπολης που θα πάει ο μεγαλύτερος όγκος είναι πάνω από είκοσι λεπτά με τα πόδια σε σχέση με το προηγούμενο σχολείο. Χωρίζουν αδέρφια παιδιών που ήδη φοιτούν στο 1ο Γυμνάσιο και ο αδερφός ή η αδερφή τελειώνει το δημοτικό, αναγκάζοντας τους γονείς, όπως όλοι ξέρουμε καλά, πριν τη δουλειά τους, να κάνουν πολύ μεγάλες αποστάσεις και με πολύ μεγάλη δυσκολία να προλαβαίνουν να εξυπηρετήσουν τα παιδιά να πάνε στο σχολείο. Χωρίζονται παρέες, διαταράσσονται φιλίες μαθητών και μαθητριών, γεγονός που είναι 100% αντιπαιδαγωγικό. Και σαν να μην έφταναν όλα αυτά, στα υπόλοιπα σχολεία που θα αναγκαστούν να πάνε, θα στοιβαχτούν κυριολεκτικά σαν τα σακιά. Πλέον όλα τα στοιχεία λένε για εικοσιεξάρια και εικοσιεπτάρια τμήματα που θέτουν πολλά προβλήματα και παιδαγωγικά αλλά και για την ασφάλεια των παιδιών.

Τέλος, όσο επιμένετε σ’ αυτή την επιλογή, αν και με πολύ ενδιαφέρον θα ακούσουμε και την απάντησή σας σήμερα, είναι πιθανόν και το 1ο Λύκειο Πειραιά, το οποίο είναι εκεί στην ίδια περιοχή, να μετατραπεί σε πειραματικό. Και εκεί τα προβλήματα, γιατί τα λύκεια είναι πολύ λιγότερα στον Δήμο Πειραιά, θα είναι πολύ μεγαλύτερα. Τα λύκεια είναι λιγότερα. Το πιο κοντινό λύκειο, 13ο Λύκειο Πειραιά, είναι στη γνωστή πολυκατοικία που έπεσε και η μετόπη πέρυσι και ευτυχώς δεν είχαμε κάποιο ατύχημα ή κάποιο θύμα. Είναι σε πολύ δύσκολες συνθήκες και σε άθλιες εγκαταστάσεις. Όπως καταλαβαίνετε, τα προβλήματα θα πολλαπλασιαστούν. Οι γονείς είναι αποφασισμένοι -σας ενημερώνουμε εξαρχής να συνεχίσουν- κι εμείς θα είμαστε μαζί τους σ’ αυτόν τον αγώνα για το δίκαιο αίτημά τους.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε.

Τον λόγο έχει η κυρία Υφυπουργός.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Θα μπορούσα, κύριοι συνάδελφοι, αν δεν ήταν τόσο σοβαρό, σημαντικό και ευαίσθητο το θέμα, να απαντήσω και μονολεκτικά, γιατί μέτρα για να πάρουμε πίσω την απόφαση μετατροπής του 1ου Γυμνασίου Πειραιά σε πειραματικό, όπως με ρωτάτε, δεν θα πάρουμε. Αλλά, θα σας εξηγήσω στην πρωτολογία μου γιατί το γυμνάσιο χαρακτηρίστηκε ως πειραματικό και στη δευτερολογία θα απαντήσω στις ανησυχίες σας για την επιβάρυνση των άλλων σχολικών μονάδων.

Πάγιο και δίκαιο -όπως και τα αιτήματα που αναφέρετε εσείς και τα χαρακτηρίσατε και τα υποστηρίζετε- αίτημα περίπου πέντε ετών της μαθητικής κοινότητας στον Πειραιά ήταν να διασυνδεθούν τα τρία δημοτικά σχολεία, που λειτουργούν χρόνια ως πειραματικά με ένα γυμνάσιο. Και αυτό έγινε με την υπουργική απόφαση η οποία έχει εκδοθεί.

Όπως είπα και στη συνάδελφο που με ρωτούσε πριν, χρειάζεται μια σειρά από ενέργειες για να εκδοθεί αυτή η υπουργική απόφαση, δηλαδή να εκδηλωθεί ενδιαφέρον από τους διευθυντές της πρωτοβάθμιας ή της δευτεροβάθμιας και να υποβληθεί η πρόταση στο αυτοτελές τμήμα πρότυπων και πειραματικών σχολείων, όποτε εκείνοι κρίνουν ότι πληρούνται οι προδιαγραφές.

Στη συγκεκριμένη περίπτωση του 1ου Γυμνασίου Πειραιά, ο Διευθυντής της Δευτεροβάθμιας Εκπαίδευσης Πειραιά κατέθεσε την πρότασή του στην ειδική ηλεκτρονική πλατφόρμα, με όλα τα προβλεπόμενα δικαιολογητικά, ανά κριτήριο επιλογής. Να σημειωθεί ότι μεταξύ των κριτηρίων επιλογής περιλαμβάνεται το μέγεθος και η τοποθεσία της σχολικής μονάδας και θέλω να σας πω ότι το γυμνάσιο για το οποίο μιλούμε και οι λόγοι που αναφέρθηκαν από τη δευτεροβάθμια εκπαίδευση είναι εξαιρετικοί. Μπορεί να ενταχθεί στο δίκτυο των πειραματικών σχολείων, γιατί είναι ιστορικό σχολείο, σε κεντρικό σημείο του Πειραιά, δίπλα από το Πανεπιστήμιο του Πειραιά, με το οποίο τα σχολεία αυτά συνεργάζονται. Έχει μεγάλο ποσοστό μόνιμων εκπαιδευτικών που έχουν πολλά χρόνια προϋπηρεσίας, πλούσια παιδαγωγική και επιστημονική κατάρτιση. Ο χαρακτηρισμός του ως πειραματικού αυτό το καλό ανθρώπινο δυναμικό θα το βελτιώσει και θα το οδηγήσει, επίσης, σε μεγαλύτερη εξέλιξη. Αξιολογήθηκε κατά την εσωτερική αξιολόγηση με άριστα σε όλους τους άξονες της αξιολόγησης. Έχει σε όλες τις αίθουσές του σύγχρονης τεχνολογίας διαδραστικούς πίνακες αφής, αναβαθμισμένη, πρόσφατα, αίθουσα πληροφορικής και αίθουσα βιβλιοθήκης. Υπάρχει πρόσφατα ανακαινισμένο κλειστό γυμναστήριο, που τις απογευματινές ώρες φιλοξενεί αθλητικούς συλλόγους. Έχει αίθουσα πολλαπλών χρήσεων που ανακαινίστηκε και αυτή πρόσφατα, εξυπηρετεί τόσο τις σχετικές δραστηριότητες του 1ου Γυμνασίου, όπως και πρόγραμμα ρυθμικής τοπικού αθλητικού συλλόγου. Έχει μεγάλη πολιτιστική δράση, έχει εκπονήσει πολλά περιβαλλοντικά προγράμματα, έχει φιλοξενήσει, στο πλαίσιο του προγράμματος «eTwinning» μαθητές από ξένες χώρες, έχει άριστη συνεργασία με τον Δήμο Πειραιά, τους συναρμόδιους φορείς, την τοπική κοινωνία, την εκκλησία, έχει πλούσιο φιλανθρωπικό έργο.

Άρα, τα παιδιά θα φοιτήσουν σε ένα σχολείο από το οποίο θα γίνει και διάχυση καλών πρακτικών. Όλα αυτά τα κριτήρια αξιολόγησης οδήγησαν -και κυρίως το γεγονός ότι ικανοποιεί την ανάγκη σύνδεσης με τα Ράλλεια Δημοτικά Σχολεία- να χαρακτηριστεί ως πειραματικό σχολείο. Ήταν δηλαδή μια διαδικασία αξιολόγησης, σύμφωνα με τα κριτήρια και σύμφωνα με όσα ο νόμος ορίζει και απαιτεί.

Στη δευτερολογία, κύριε Πρόεδρε, θα πω και για την αριθμητική επιβάρυνση που φοβάται ο συνάδελφος ότι θα υπάρξει.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Αμπατιέλο, έχετε τον λόγο.

**ΝΙΚΟΛΑΟΣ ΑΜΠΑΤΙΕΛΟΣ:** Είναι φοβερό ότι πρέπει να απολογούμαστε τελικά εμείς, που για τη φτώχεια σχολικών κτηρίων στον Πειραιά δημιουργείται ένα επιπλέον πρόβλημα και μας λέτε ότι λύνετε πάγιες ανάγκες με βάση αυτά τα κριτήρια.

Για να είστε ενήμερη, γιατί μάλλον δεν σας έχουν ενημερώσει καλά οι συνεργάτες σας, τα σχολεία στην Πειραιά είναι ελάχιστα, κακοσυντηρημένα, έχουμε τον 21ο αιώνα ακόμα κοντέινερ, έχουμε σχολεία με πάνω από έναν αιώνα ζωής και ύπαρξης, με πολύ επικίνδυνα φαινόμενα για τους μαθητές και τις μαθήτριες.

Σε αυτή την κατάσταση έρχεστε να μετατρέψετε ένα σχολείο σε πειραματικό, πράγμα που δείχνει τις προτεραιότητές σας -και δεν ανοίγω αυτή την πολύ συγκεκριμένη συζήτηση- και να διώξετε από αυτό το σχολείο, που όντως έχει γυμναστήριο και όλα αυτά τα χαρακτηριστικά που λέτε, τα παιδιά της γειτονιάς.

Δεν είναι μόνο ανησυχίες του Κομμουνιστικού Κόμματος Ελλάδας, δεν είναι, αν θέλετε, μόνο ανησυχίες των γονιών των δημοτικών σχολείων εκεί. Κάτω από την πίεση του αγώνα τους να ξέρετε ότι το Δημοτικό Συμβούλιο Πειραιά, στο οποίο δεν έχει την πλειοψηφία το ΚΚΕ, πήρε ομόφωνη απόφαση, αφού συζήτησε αναλυτικά το θέμα, για να πάρετε πίσω αυτή την απαράδεκτη απόφαση.

Επίσης, και ο διευθυντής της δευτεροβάθμιας εκπαίδευσης μετά τις κινητοποιήσεις έχει δεσμευτεί ότι θα επανεξετάσει την πρότασή του.

Οπότε, όσον αφορά όλα αυτά που είπατε -και περιμένουμε με αγωνία τι θα απαντήσετε στις ανησυχίες για τα υπεράριθμο τμήματα των είκοσι έξι, είκοσι επτά μαθητών- είναι πάρα πολύ αναλυτικά στην ερώτησή μας και δεν χρειάζεται να τα διαβάσω και χάσουμε όλον μας τον χρόνο, δείχνουν ότι θα τιγκάρουν όλα τα γύρω σχολεία. Το σίγουρο είναι ότι η στάση σας αποτυπώνει την πολιτική σας διαχρονικά σε αυτά τα ζητήματα, ιδιαίτερα στο ζήτημα της σχολικής στέγης.

Απαιτούμε, λοιπόν, να μην υπάρξει καμμία μετατροπή και κατάργηση σχολείου και να είστε σίγουρη ότι όποια κι αν είναι η απάντησή σας, γονείς και εκπαιδευτικοί, θα συνεχίσουμε αυτόν τον αγώνα στον Πειραιά, για να δικαιωθεί αυτό το μεγάλο αίτημα.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει η Υφυπουργός κ. Μακρή.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Σας ευχαριστώ, κύριε Πρόεδρε.

Κατ’ αρχάς δεν προέκυψε από τη δική μου απάντηση ότι υπάρχει λόγος απολογίας. Προς Θεού! Κοινοβουλευτικό σας καθήκον είναι να ρωτάτε και εμείς να απαντάμε. Ουδείς σας μέμφεται γι’ αυτό το πράγμα.

Τώρα σε ό,τι αφορά τον αριθμό και τον συνωστισμό που, κατά τη γνώμη σας, θα προκληθεί, θα ήθελα να σας ενημερώσω ότι από τα Ράλλεια δημοτικά σχολεία αποφοιτούν πενήντα οκτώ μαθητές. Από αυτούς τους μαθητές, ο μισός αριθμός πηγαίνει στο γυμνάσιο, αυτό που χαρακτηρίστηκε ως πειραματικό. Οι άλλοι πηγαίνουν σε άλλα σχολεία, όπως μουσικό, διαπολιτισμικό και σε άλλα σχολεία. Άρα, λοιπόν, τριάντα με σαράντα μαθητές αναμένεται ότι θα εγγραφούν φέτος στο πειραματικό γυμνάσιο.

Στο 1ο Γυμνάσιο ο αριθμός των μαθητών τα τρία τελευταία χρόνια μειώθηκε. Το 2021 και το 2022, αυτή τη σχολική χρονιά, ήταν ενενήντα τέσσερις μαθητές. Σήμερα στην Α΄ γυμνασίου φοιτούν εβδομήντα οκτώ μαθητές και εκτιμάται ότι με τη μείωση η οποία υπάρχει αλλά και με τον αριθμό των μαθητών που δεν θα θελήσουν να πάνε στο πειραματικό, αλλά σε άλλο σχολείο, όπως σας είπα, μουσικό, πρότυπο, διαπολιτισμικό και με την απόφαση που θα υπάρξει κατά πάσα βεβαιότητα για την εισδοχή και την εγγραφή ενενήντα τεσσάρων μαθητών, θα μείνουν εξήντα τέσσερις κενές θέσεις, οι οποίες θα καλυφθούν από τους μαθητές που θα πήγαιναν ακόμη κι αν το σχολείο δεν είχε χαρακτηριστεί ως πειραματικό. Εάν τυχόν υπάρξει κάποια απόκλιση, με μια πρόχειρη εκτίμηση -όχι απολύτως ακριβή, αλλά σας την καταθέτω- αυτή δεν θα ξεπερνά τους δέκα μαθητές. Συνεπώς δεν θα υπάρξει αυτή η επιβάρυνση που λέτε στις σχολικές μονάδες, οι οποίες θέλω να σας πω, κύριε συνάδελφε, δεν έχουν παραπάνω από τον αριθμό που απαιτείται για τις σχολικές αίθουσες, σύμφωνα με τα ισχύοντα στην Ελλάδα.

**ΝΙΚΟΛΑΟΣ ΑΜΠΑΤΙΕΛΟΣ:** Είναι στα όρια. Ένα παιδί να μείνει, θα ξεπεραστεί.

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Είναι στα όρια, αλλά όχι πάνω από τα όρια. Και η μείωση των μαθητών που εγγράφονται στα σχολεία δεν περιορίζεται μόνο στο γυμνάσιο αυτό, αλλά επεκτείνεται και στα άλλα γυμνάσια που αναφέρετε στην ερώτησή σας.

Σε ό,τι αφορά την απόσταση από τις σχολικές μονάδες που είναι ένα ευαίσθητο θέμα, κριτήριο δεν είναι η απόσταση που έχει αυτή η σχολική μονάδα από την άλλη σχολική μονάδα που θα εγγραφούν τα παιδιά, αλλά η απόσταση της κατοικίας του μαθητή από τη σχολική μονάδα. Και όταν γίνεται ο χωροταξικός σχεδιασμός -γιατί με κάποιο τρόπο πρέπει να γίνει χωροταξικός σχεδιασμός- γίνεται με βάση το πού μένει ο μαθητής και πού θα πάει και όχι πού θα ήθελε να πάει και πού θα υποχρεωθεί να πάει.

Τώρα όσον αφορά τον υποχρεωτικό χωρισμό των αδελφών, που επίσης είναι ένα ευαίσθητο θέμα, θα σας πω για τα αδέρφια. Αν ένας μαθητής θέλει να εισαχθεί στην πρώτη τάξη αυτό του γυμνασίου και έχει αδελφό ή αδερφή που ήδη φοιτά στο γυμνάσιο, κληρώνεται σε δύο κατηγορίες, και στη γενική και στην ειδική. Εάν δεν κληρωθεί σε καμμία από τις δύο κατηγορίες, εγγράφεται ως υπεράριθμος. Άρα δεν υπάρχει χωρισμός αδερφών.

Τώρα σε ό,τι αφορά τις παρέες, ούτε και η αρχική…

Είναι αστείο, κύριε συνάδελφε;

**ΝΙΚΟΛΑΟΣ ΑΜΠΑΤΙΕΛΟΣ:** Όχι, εντάξει…(Δεν ακούστηκε)

**ΖΕΤΤΑ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Άρα, λοιπόν, δεν χωρίζονται τα αδέρφια. Φαντάζομαι ότι αυτό σας καλύπτει.

Με τη χωροταξική κατανομή η οποία γίνεται δεν διασφαλίζεται ότι οι παρέες θα πάνε στο ίδιο σχολείο. Δεν έχει σημασία αν το σχολείο είναι συμβατικό ή αν είναι πειραματικό ή πρότυπο. Άρα απ’ ό,τι φαίνεται δεν υπάρχει καμμία αρνητική επίπτωση. Είναι θετικό το μαθησιακό κλίμα. Είναι ένα σχολείο που άξιζε να γίνει πειραματικό, γιατί ήταν και απαραίτητη η διασύνδεσή του με τα πειραματικά δημοτικά, τα οποία λειτουργούσαν εδώ και πέντε χρόνια.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κυρία Υπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Πριν προχωρήσουμε στη νομοθετική εργασία, θα ήθελα να ανακοινώσω προς το Σώμα τα εξής:

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Δικαιοσύνης: «Ενίσχυση δικηγορικής ύλης: Ρυθμίσεις για τα κληρονομητήρια, τις αποδοχές και αποποιήσεις κληρονομιών, τις εγγραφές και τις εξαλείψεις συναινετικών προσημειώσεων, υποθηκών και τις ένορκες βεβαιώσεις και για το Ταμείο Χρηματοδοτήσεως Δικαστικών Κτηρίων και την πληρωμή των υποθέσεων νομικής βοήθειας».

Επίσης, οι Υπουργοί Κλιματικής Κρίσης και Πολιτικής Προστασίας, Εθνικής Οικονομίας και Οικονομικών, Εξωτερικών, Εθνικής Άμυνας, Υποδομών και Μεταφορών, Δικαιοσύνης, καθώς και ο Αναπληρωτής Υπουργός Εθνικής Οικονομίας και Οικονομικών κατέθεσαν στις 12-3-2024 σχέδιο νόμου: «Έγκριση Σχεδίου Σύμβασης για την Προμήθεια Αεροσκαφών τύπου «DHC-515».

Τέλος, οι Υπουργοί Ψηφιακής Διακυβέρνησης, Εθνικής Οικονομίας και Οικονομικών, Εξωτερικών, Εθνικής Άμυνας, Εσωτερικών, Προστασίας του Πολίτη, Υποδομών και Μεταφορών, Ανάπτυξης, Εργασίας και Κοινωνικής Ασφάλισης, Δικαιοσύνης, Μετανάστευσης και Ασύλου, ο Αναπληρωτής Υπουργός Εθνικής Οικονομίας και Οικονομικών καθώς και ο Υφυπουργός στον Πρωθυπουργό κατέθεσαν στις 12-3-2024 σχέδιο νόμου: «Λήψη μέτρων για την εφαρμογή του Κανονισμού της (ΕΕ) 2022/2065 του Ευρωπαϊκού Κοινοβουλίου και του Συμβουλίου της 19ης Οκτωβρίου 2022, σχετικά με την ενιαία αγορά ψηφιακών υπηρεσιών και την τροποποίηση της οδηγίας 2000/31/ΕΚ («Πράξη για τις ψηφιακές υπηρεσίες») και άλλες διατάξεις του Υπουργείου Ψηφιακής Διακυβέρνησης».

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

**ΠΡΟΕΔΡΕΥΩΝ (Ιωάννης Πλακιωτάκης)**: Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

1. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Συνεργασίας μεταξύ του Υπουργείου Άμυνας των Ηνωμένων Πολιτειών της Αμερικής εκπροσωπούμενου από τον Στρατό των ΗΠΑ και του Υπουργείου Εθνικής Άμυνας της Ελληνικής Δημοκρατίας αναφορικά με την απόσπαση/τοποθέτηση ελληνικού Προσωπικού Άμυνας στον Στρατό των ΗΠΑ» και:

2. Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας, όπως εκπροσωπείται από την Ελληνική Διοίκηση Ειδικού Πολέμου, και του Υπουργείου Άμυνας των Ηνωμένων Πολιτειών της Αμερικής, όπως εκπροσωπείται από τη Διοίκηση Ειδικών Επιχειρήσεων των ΗΠΑ, με αντικείμενο την τοποθέτηση Προσωπικού Άμυνας της Ελληνικής Δημοκρατίας στη Διοίκηση Ειδικών Επιχειρήσεων των ΗΠΑ».

Τα παραπάνω νομοσχέδια ψηφίστηκαν στη Διαρκή Επιτροπή κατά πλειοψηφία και εισάγονται προς συζήτηση στην Ολομέλεια με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσης των συμφωνιών για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς το Σώμα συνεφώνησε.

Κατόπιν τούτου, με αντίστροφη πλέον σειρά, θα δώσω τον λόγο στον ειδικό αγορητή από την Πλεύση Ελευθερίας κ. Καζαμία.

Ορίστε, κύριε συνάδελφε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, οι δύο διμερείς συμβάσεις που έχουμε μπροστά μας προς κύρωση από τη Βουλή έχουν υπογραφεί από τον Ελληνικό Στρατό, εκ μέρους του ελληνικού Υπουργείου Άμυνας, με τον αμερικανικό στρατό, εκ μέρους του Υπουργείου Άμυνας των Ηνωμένων Πολιτειών. Η πρώτη υπεγράφη τον Δεκέμβριο του 2021 και τον Μάιο του 2022 και η δεύτερη υπεγράφη τον Ιούλιο του 2022.

Οι συμβάσεις αυτές αποτελούν μνημόνια αμυντικής συνεργασίας ανάμεσα στη χώρα μας και στις Ηνωμένες Πολιτείες στο πλαίσιο μιας ευρύτερης συνεργασίας εντός της Ατλαντικής Συμμαχίας. Ήδη από το 1951 το ΝΑΤΟ διαθέτει συμφωνία για το λεγόμενο «καθεστώς των δυνάμεων» που εγκαθίσταται με απόσπαση από ένα κράτος-μέλος της συμμαχίας σε ένα άλλο, το γνωστό Status of Forces Agreement ή SOFA και οι παρούσες διμερείς συμβάσεις, όπως γράφει το προοίμιό τους, πραγματοποιούνται στο πλαίσιο αυτού του νατοϊκού ευρύτερου συστήματος, γνωστού ως «NATO SOFA».

Σκοπός της πρώτης εκ των διμερών συμβάσεων που έχουμε μπροστά μας είναι η αποστολή τριών Ελλήνων αξιωματικών για υπηρεσία στις μονάδες του ΝΑΤΟ στην Ευρώπη, περιλαμβανομένων και πιθανών αποστολών στα θέατρα επιχειρήσεων. Όπως λέει το άρθρο 2 των συμβάσεων, το ελληνικό προσωπικό άμυνας θα δύναται να τοποθετηθεί σε μονάδες του Στρατού των ΗΠΑ στην Ευρώπη για κάλυψη επιχειρησιακών αναγκών. Επίσης, είναι χαρακτηριστικό ότι το άρθρο 4 των συμφωνιών προβλέπει ποιος επωμίζεται τις δαπάνες σε περίπτωση θανάτου των Ελλήνων αξιωματικών.

Η δεύτερη εκ των συμβάσεων, η οποία έχει πολλές ομοιότητες με την πρώτη, δεν προσδιορίζει τον αριθμό των αξιωματικών που αναμένεται να αποσπαστούν. Όμως, η συνοδευτική έκθεση αναφέρεται σε χρηματικά ποσά, τα οποία δίνουν την εντύπωση ότι πιθανόν να πρόκειται για έναν, επίσης, μικρό αριθμό Ελλήνων αξιωματικών. Τα ποσά που δίνονται και στις δύο εκθέσεις για τη χρηματοδότηση της απόσπασης είναι ταυτόσημα. Δεν γνωρίζουμε αν αυτό έγινε από γραφειοκρατική ταχύτητα, από σφάλμα ή αν είναι ακριβές. Αν είναι ακριβές, υπολογίζουμε ότι και η δεύτερη σύμβαση πρέπει να αφορά την απόσπαση άλλων τριών αξιωματικών.

Είναι αξιοσημείωτο πάντως ότι ενώ όλα σχεδόν τα έξοδα για την απόσπαση αυτών των αξιωματικών αναλαμβάνονται από το ελληνικό κράτος καθ’ όλη τη διάρκεια της απόσπασής τους και ο συνολικός προϋπολογισμός ανέρχεται σε 170.000 με 210.000 ευρώ για την πρώτη σύμβαση, που αφορά δηλαδή τρεις αξιωματικούς -και αυτό αναλογεί σε περίπου 55.000 με 70.000 ευρώ τον χρόνο ανά αξιωματικό, ανά μέλος προσωπικού. Παρά το γεγονός ότι αυτό συμβαίνει, δηλαδή ότι η Ελλάδα χρηματοδοτεί την απόσπαση, οι αξιωματικοί αυτοί θα βρίσκονται για όλα τα χρόνια της υπηρεσίας τους κάτω από τις εντολές της αμερικανικής στρατιωτικής διοίκησης.

Όπως τονίστηκε στη συζήτηση της αρμόδιας επιτροπής -και δυστυχώς δεν διευκρινίστηκε από τις απαντήσεις της Κυβέρνησης- υπάρχει επίσης μεγάλος βαθμός ασάφειας για τους λόγους για τους οποίους υπογράφονται οι συμβάσεις αυτές και για το τι ακριβώς αποβλέπουν να κάνουν. Επίσης μοιάζει ωσάν να πρόκειται για πρώτη φορά στην ιστορία των ελληνοαμερικανικών σχέσεων που αποσπώνται Έλληνες αξιωματικοί για να συμμετάσχουν σε κοινές διοικήσεις του ΝΑΤΟ.

Σύμφωνα με την αιτιολογική έκθεση, στο ερώτημα αν θα μπορούσε να πραγματοποιηθεί η απόσπαση μόνο με διοικητικές αποφάσεις εντός του συγκεκριμένου νομοθετικού πλαισίου, η αιτιολογική έκθεση απαντά συγκεκριμένα ως εξής: «Οι στόχοι που επιδιώκονται με τις προτεινόμενες συμβάσεις δεν είναι δυνατόν να επιτευχθούν με αλλαγή διοικητικής πρακτικής, συμπεριλαμβανομένης της δυνατότητας νέας ερμηνευτικής προσέγγισης της υφιστάμενης νομοθεσίας». Από μια άποψη αυτό είναι θετικό διότι έτσι η Βουλή μπορεί να βλέπει και να διατυπώνει τη γνώμη της για τέτοιου είδους συνεργασίες. Από την άλλη, προκαλεί απορία ότι στο πλαίσιο της Συμφωνίας «ΝΑΤΟ SOFA» του ’51 δεν υπάρχουν υφιστάμενες συμβάσεις που να προβλέπουν προγράμματα απόσπασης αξιωματικών στο πλαίσιο της στρατιωτικής συνεργασίας, έστω και διμερούς, εντός του ΝΑΤΟ.

Μετά απ’ αυτές τις γενικές παρατηρήσεις η Πλεύση Ελευθερίας θέλει να διατυπώσει τις επιφυλάξεις της και για τις δύο αυτές συμβάσεις, σε δύο κυρίως επίπεδα: Πρώτον, οι εν λόγω συμβάσεις που προβλέπουν την απόσπαση αξιωματικών του Ελληνικού Στρατού στις Ένοπλες Δυνάμεις των ΗΠΑ αποτελούν στην πραγματικότητα οικονομική επιδότηση του αμερικανικού στρατού από την Ελλάδα. Από το κείμενο των συμβάσεων είναι ξεκάθαρο ότι οι αποσπασμένοι Έλληνες αξιωματικοί δεν θα συμμετέχουν σε κάποιο πρόγραμμα εκπαίδευσης ή κοινών ασκήσεων και ούτε πρόκειται να υπηρετήσουν όπως πολλοί άλλοι Έλληνες συνάδελφοί τους στην ολοκληρωμένη στρατιωτική διοίκηση της Ατλαντικής Συμμαχίας. Το άρθρο II της σύμβασης λέει ρητά, και διαβάζω: «Το Ελληνικό Προσωπικό Άμυνας θα δύναται να τοποθετηθεί σε μονάδες του Στρατού των ΗΠΑ στην Ευρώπη για κάλυψη επιχειρησιακών αναγκών». Και επίσης τονίζει: «Η παρούσα τοποθέτηση είναι μη αμοιβαία», δηλαδή οι Ηνωμένες Πολιτείες δεν κάνουν κάτι αντίστοιχο προς τον ελληνικό Στρατό.

Τώρα, το υποτιθέμενο όφελος για τους εν λόγω αξιωματικούς είναι η άσκηση και η εμπειρία, όπως μάλιστα ακούσαμε και από τον εισηγητή της Πλειοψηφίας στη διάρκεια της συζήτησης στην αρμόδια επιτροπή. Αλλά οι αξιωματικοί αυτοί αναμένεται να είναι αποσπασμένοι για πολλά χρόνια. Εμείς θεωρούμε ότι για την απόκτηση εμπειρίας μέσω υπηρεσίας σε συμμαχικούς στρατούς η ενδεδειγμένη μέθοδος είναι η αμοιβαία ανταλλαγή προσωπικού και η συμμετοχή την οποία ήδη έχουμε στις κοινές μονάδες του ΝΑΤΟ. Όμως η συγκεκριμένη απόσπαση, όπως είπαμε, είναι «μη αμοιβαία» και αυτό σημαίνει σε απλά ελληνικά ότι ο Έλληνας φορολογούμενος πληρώνει Έλληνες αξιωματικούς για να υπηρετούν υπό την διοίκηση του αμερικανικού Στρατού.

Η δεύτερη επιφύλαξή μας αφορά το γενικότερο πλαίσιο της πολιτικής και αμυντικής συνεργασίας της χώρας με τις Ηνωμένες Πολιτείες. Η Πλεύση Ελευθερίας θεωρεί ότι οι διμερείς σχέσεις της Ελλάδας με τις ΗΠΑ διέπονται από ένα σαφές πλαίσιο εξάρτησης, το οποίο διαπερνά πολλά επίπεδα. Αυτό το πλαίσιο εξάρτησης δεν περιορίζεται στην πολιτική της παρούσας Κυβέρνησης. Επεκτείνεται διαχρονικά στην πολιτική των προηγούμενων κυβερνήσεων, συμπεριλαμβανομένων των κυβερνήσεων Τσίπρα, Σαμαρά, Παπανδρέου και Σημίτη.

Σήμερα η εξάρτηση φαίνεται στον τρόπο με τον οποίο η Κυβέρνηση Μητσοτάκη, παρά την αντίθεση της Νέας Δημοκρατίας, όταν ήταν στην αντιπολίτευση, κατά της Συμφωνίας των Πρεσπών, αμέσως μόλις ανήλθε στην εξουσία έκανε στροφή εκατόν ογδόντα μοιρών και την υποστήριξε. Πρόκειται για μία συμφωνία την οποία υπέγραψε η Ελλάδα με τη γείτονα χώρα υπό την άμεση επίβλεψη των Ηνωμένων Πολιτειών και φέρει τρεις υπογραφές στο τέλος της, συμπεριλαμβανομένης και της υπογραφής του διαμεσολαβητή των Ηνωμένων Πολιτειών.

Η εξάρτηση φαίνεται επίσης στις υπερβολικές παραχωρήσεις που έχουν γίνει προς τις ΗΠΑ για την επέκταση και ενίσχυση των στρατιωτικών βάσεών τους στη χώρα μας, από την Αλεξανδρούπολη μέχρι τη Σούδα, μια πολιτική που δείχνει περιορισμένη αυτονομία και περιορισμένη ανεξάρτητη βούληση απέναντι στην παγκόσμια ηγεμονία των Ηνωμένων Πολιτειών.

Η εξάρτηση, τέλος, φαίνεται στον τρόπο με τον οποίο η Κυβέρνηση Μητσοτάκη ακολουθεί σχεδόν τυφλά την αδιέξοδη πολιτική της Ουάσιγκτον στην Ουκρανία, στο Παλαιστινιακό, καθώς και σε άλλες κρίσιμες πλευρές της διεθνούς πολιτικής. Δεν γνωρίζουμε, για παράδειγμα, αν οι αποσπασμένοι Έλληνες αξιωματικοί με χρήματα Ελλήνων φορολογουμένων μπορεί να καταλήξουν στο θέατρο επιχειρήσεων στην Ουκρανία, υπηρετώντας μια πολιτική που υπονομεύει την ασφάλεια και την ειρήνη στην Ευρώπη.

Για τους λόγους αυτούς, κύριε Πρόεδρε, η Πλεύση Ελευθερίας έχει σοβαρές επιφυλάξεις και θα καταψηφίσει και τις δύο συμβάσεις.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Καζαμία.

Τον λόγο έχει τώρα ο ειδικός αγορητής από τη Νίκη κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, οι παγκόσμιες εξελίξεις είναι ιδιαίτερα κρίσιμες δεδομένου ότι μαίνονται πολεμικές συγκρούσεις στο μέτωπο της Ουκρανίας, της Μέσης Ανατολής, της Υεμένης και άνθρωποι χάνουν τις ζωές τους, με αποτέλεσμα να δημιουργείται ένα διεθνές κλίμα ανησυχίας και ανασφάλειας, με ενδεχόμενο να καταλήξει μέχρι και σε ένα πυρηνικό ολοκαύτωμα. Μεγάλες δυνάμεις, συμφέροντα, συγκρούονται μεταξύ τους με απώτερο στόχο την επικράτηση του ισχυρότερου έναντι των άλλων. Είναι ένα ξεκάθαρα αρρωστημένο παιχνίδι επιβολής και εξουσίας, στο οποίο οι μόνοι χαμένοι είναι οι αθώοι άνθρωποι, η ειρήνη και ο πανανθρώπινος πολιτισμός.

Η Ελλάδα μέσα σε αυτό το επισφαλές, ρευστό, επικίνδυνο και άναρχο διεθνές περιβάλλον θα έπρεπε σε ένα πρώτο επίπεδο να έχει ως προτεραιότητά της την προάσπιση των ελληνικών συμφερόντων, δηλαδή της εδαφικής ακεραιότητας και των κυριαρχικών της δικαιωμάτων σε Αιγαίο και σε ανατολική Μεσόγειο επί τη βάσει του διεθνούς δικαίου και της διεθνούς νομιμότητας. Και αυτό έχει ιδιαίτερη σημασία, αν ληφθεί υπ’ όψιν σε σχέση με τις παράνομες και παράλογες απαιτήσεις τις οποίες έχει η Τουρκία καθημερινά έναντι της χώρας μας, την οποία συνεχώς απειλεί με πόλεμο. Και αδιαμφισβήτητη απόδειξη αυτής της επιθετικότητας της Τουρκίας είναι η οποία εδώ και πενήντα χρόνια παράνομη εισβολή και κατοχή της Κύπρου. Και μιας και αναφερόμαστε στη μαρτυρική και αδελφή μας Κύπρο να θυμίσουμε ότι σαν σήμερα το βράδυ τα μεσάνυχτα ο μεγάλος μάρτυρας της Κύπρου, ο Ευαγόρας Παλληκαρίδης, οδηγείται στην αγχόνη από τους Βρετανούς γιατί αγωνίστηκε για την ελευθερία και για την ένωση με την Ελλάδα. Και λίγα δευτερόλεπτα μετά τα μεσάνυχτα περνά στην αιωνιότητα αποτελώντας ένα τεράστιο παράδειγμα μίμησης προς όλους μας.

Ως προς δε το ευρύτερο διεθνές περιβάλλον η Ελλάδα οφείλει ως γνήσιος παράγοντας σταθερότητας να συνδράμει πάντοτε διαμεσολαβητικά και με κύριο όργανο την ενεργό διπλωματία για την επίτευξη ειρήνης. Εξάλλου στον ρου της Ιστορίας αυτή ακριβώς είναι και η παγκόσμια αποστολή της Ελλάδος στην ανθρωπότητα: να είναι πνευματικός και πολιτισμικός παιδαγωγός και διδάσκαλος στα έθνη και να μεταλαμπαδεύει αξίες και ιδανικά, όπως η ειρήνη, η ελευθερία, η δημοκρατία και η αρμονική συνύπαρξη. Αυτός είναι ο κοσμοϊστορικός ρόλος των Ελλήνων στην Ιστορία και έχουμε χρέος να τον τιμήσουμε και να τον πραγματώσουμε. Είναι ακριβώς αυτό το παγκόσμιο ελληνικό όραμα της Ρωμιοσύνης, όπως εύστοχα το διατύπωσε και ο Άγιος Νεκτάριος και όπως εύστοχα το βίωνε και προσπαθούσε να το πραγματώσει ο μέγας Ιωάννης Καποδίστριας.

Δυστυχώς όμως σήμερα, το 2024, διαπιστώνουμε ότι η Κυβέρνηση δεν επενδύει όπως θα έπρεπε στην ενεργό διπλωματία για την προώθηση και επίτευξη της διεθνούς ειρήνης. Αντιθέτως, με τις επιλογές της εμπλέκει την Ελλάδα στη δίνη πολεμικών συγκρούσεων που μαίνονται ήδη επί δύο χρόνια στην Ευρώπη. Και μέσα σε αυτό το πλαίσιο έρχονται προς ψήφιση δύο μνημόνια τα οποία, σύμφωνα με την αιτιολογική τους έκθεση, αφορούν συνεργασία μεταξύ του Υπουργείου Άμυνας των Ηνωμένων Πολιτειών της Αμερικής και του ελληνικού Υπουργείου Εθνικής Αμύνης. Το μεν πρώτο αφορά στην απόσπαση - τοποθέτηση ελληνικού προσωπικού άμυνας στον Στρατό των ΗΠΑ για την κάλυψη επιχειρησιακών αναγκών και μάλιστα στην Ευρώπη και το δεύτερο στην τοποθέτηση προσωπικού άμυνας της Ελληνικής Δημοκρατίας στη Διοίκηση Ειδικών Επιχειρήσεων των ΗΠΑ.

Παρ’ ότι η Κυβέρνηση της Νέας Δημοκρατίας θεωρεί ότι η κύρωση αυτών των δύο μνημονίων κρίνεται επωφελής για την Ελλάδα, για εμάς, το Δημοκρατικό Πατριωτικό Κίνημα -Νίκη, υπάρχει εύλογος προβληματισμός και πολλά ερωτηματικά. Είναι η πρώτη φορά, εξ όσων γνωρίζουμε, που έχουμε να κάνουμε με απόσπαση στελεχών του Υπουργείου Εθνικής Άμυνας της Ελλάδος στον Στρατό των ΗΠΑ και σε διμερές επίπεδο μάς ακούγεται πρωτόγνωρο, καθότι μάλιστα αυτή η τοποθέτηση και η απόσπαση, όπως γράφουν τα κείμενα και στις δύο συμβάσεις, είναι μη αμοιβαία. Άραγε γιατί δεν αξιοποιούνται άλλοι τρόποι συνεργασίας, όπως είναι εκπαιδεύσεις και κοινές ασκήσεις;

Το πρόσφατο ανακοινωθέν στρατηγικού διαλόγου ΗΠΑ-Ελλάδος στις 9-2-2024, όπου οι δύο κυβερνήσεις επιβεβαίωσαν τη σημασία της διεύρυνσης και εμβάθυνσης της διμερούς συνεργασίας θεωρούμε ότι αποδεικνύει προφανώς αυτό, ότι οι προς ψήφιση συμφωνίες αποτελούν μέρος της ενισχυμένης αυτής εξάρτησης.

Το μόνο που κάνουμε σήμερα δυστυχώς είναι να εξαγοράζουμε χρόνο αναστέλλοντας την άσκηση των κυριαρχικών μας δικαιωμάτων έναντι της Τουρκίας και όλα αυτά καθώς ο πληθυσμός μας συρρικνώνεται, η νεολαία μας απογοητεύεται και φεύγει στο εξωτερικό και μεταναστεύει και καθώς η Κυβέρνηση αναζητεί τρόπους να εφαρμόσει τις δεσμεύσεις της πολύχρωμης “woke” ατζέντας, αλλοιώνοντας πατροπαράδοτες αξίες και ιδανικά. Έτσι όμως πλήττεται και το συνολικό εθνικό φρόνημα.

Έχοντας λοιπόν υπ’ όψιν τις σοβαρές γεωπολιτικές εξελίξεις στον πόλεμο της Ουκρανίας, τις πρόσφατες δηλώσεις του Γάλλου Προέδρου Μακρόν για πιθανότητα αποστολής στρατευμάτων και την ισχυρή αμερικανική υποστήριξη στην Ουκρανία είναι δεδομένο ότι αυτή η τοποθέτηση, η απόσπαση, ελληνικού στρατιωτικού προσωπικού στον αμερικανικό στρατό θα αποτελέσει κερκόπορτα για άμεση ή έμμεση αποστολή Ελλήνων στρατιωτών στο μέτωπο της Ουκρανίας και οπουδήποτε αλλού, κάτι το οποίο θεωρούμε τουλάχιστον απαράδεκτο.

Στην επιτροπή δεν μας δώσατε σαφείς εξηγήσεις γιατί στο μνημόνιο συνεργασίας, τόσο στο αγγλικό κείμενο όσο και στο μεταφρασμένο στο παράρτημα Β΄, το οποίο περιγράφει τη θέση εργασίας, τις υποχρεώσεις και τις ευθύνες, αυτό είναι κενό. Περιμένετε δηλαδή πρώτα να υπογραφεί το μνημόνιο και μετά εν λευκώ ο στρατός των ΗΠΑ να συμπληρώσει ό,τι θέλει εκείνος;

Επίσης δεν μας εξηγήσατε γιατί στο άρθρο 2 του ιδίου κειμένου ορίζεται ξεκάθαρα ότι το ελληνικό προσωπικό θα δύναται να τοποθετηθεί σε μονάδες του στρατού των ΗΠΑ, στην Ευρώπη συγκεκριμένα, για κάλυψη επιχειρησιακών αναγκών. Για ποιον λόγο άραγε αυτή η γεωγραφική συγκεκριμενοποίηση; Μήπως σχετίζεται με το μέτωπο στην Ουκρανία;

Επιπλέον, πάλι στο ίδιο μνημόνιο συνεργασίας, στο κεφάλαιο 3 παράγραφοι 3.5-3.6, αναφέρεται ότι μόνο με έγγραφη εξουσιοδότηση της Ελλάδος θα επιτρέπεται στο ελληνικό προσωπικό άμυνας η συμμετοχή τους σε ασκήσεις, σε ανάπτυξη δυνάμεων, σε πολιτικό-στρατιωτικές δραστηριότητες και η παραμονή τους σε θέσεις όπου έχουν αρχίσει εχθροπραξίες ή που είναι δυνατό να αρχίσουν εχθροπραξίες. Δηλαδή μας λέτε ότι ο εκάστοτε υπουργός θα αποφασίζει αν θα συμμετέχουν οι Έλληνες με μία υπογραφή σε πολεμικές επιχειρήσεις;

Ξαναλέμε ότι αυτό το θεωρούμε αδιανόητο και ανεπίτρεπτο, να θέσουμε σε κίνδυνο τη ζωή των Ελλήνων στρατιωτών. Διαφωνούμε απολύτως με κάτι τέτοιο και θεωρούμε ότι δυστυχώς η Κυβέρνηση θα δώσει άκριτα αυτή την ευκολία.

Σε αυτό το πλαίσιο λοιπόν θεωρούμε ότι η τοποθέτηση και η απόσπαση του προσωπικού στον στρατό των ΗΠΑ δεν είναι σκόπιμη ούτε εθνικά ωφέλιμη. Υπάρχει τεράστιος κίνδυνος να μετατραπεί η χώρα μας σε στόχο αντιποίνων.

Οι Ένοπλες Δυνάμεις της χώρας έχουν ένα και μόνο χρέος και καθήκον, να υπερασπίζονται την εθνική ανεξαρτησία της Ελλάδος, τα σύνορά μας -εναέρια, θαλάσσια και χερσαία- και να υπερασπίζονται τα κυριαρχικά δικαιώματα του ελληνικού λαού έναντι οποιουδήποτε εχθρού. Κανένας Έλληνας στρατιώτης δεν πρέπει να βρίσκεται έξω από τα σύνορα σε ξένο πολεμικό μέτωπο, θέτοντας σε κίνδυνο τη ζωή του.

Για όλους τους ανωτέρω λόγους το Δημοκρατικό Πατριωτικό Κίνημα -Νίκη είναι αντίθετο σε αυτά τα μνημόνια και δεν θα τα στηρίξει λέγοντας ένα μεγάλο «όχι».

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Ρούντα.

Κυρίες και κύριοι συνάδελφοι, ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι οκτώ μαθήτριες και μαθητές και δύο συνοδοί εκπαιδευτικοί από το 40ο Δημοτικό Σχολείο Αθήνας.

Η Βουλή σάς καλωσορίζει και σας εύχεται καλή πρόοδο.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο κ. Ζερβέας Αλέξανδρος από τους Σπαρτιάτες.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, τα παρόντα μνημόνια συνεργασίας μεταξύ της πατρίδας μας και των Ηνωμένων Πολιτειών Αμερικής φαίνονται εκ πρώτης όψεως αθώα. Σε μια δεύτερη ανάγνωση όμως προξενούν έντονους προβληματισμούς, στους οποίους κατά τη γνώμη μας δεν εδόθησαν οι δέουσες απαντήσεις στην αρμόδια επιτροπή.

Όπως όλοι πολύ καλά γνωρίζουμε, ζούμε σε μια εποχή έντονης γεωπολιτικής αστάθειας. Ο πόλεμος στην Ουκρανία έχει συμβάλει τα μέγιστα στην αστάθεια αυτή. Και επειδή ζούμε σε ενδιαφέροντες, αλλά και πονηρούς καιρούς, είμαστε αναγκασμένοι να βλέπουμε πίσω από την επιφάνεια και να είμαστε ιδιαιτέρως καχύποπτοι.

Το μνημόνιο συνεργασίας των δύο χωρών περί τοποθετήσεως στελεχών του ελληνικού Στρατού σε στρατιωτικές μονάδες των Ηνωμένων Πολιτειών Αμερικής σε ευρωπαϊκό έδαφος προκαλεί ανησυχία. Βεβαίως αναφέρεται ότι δεν θα τοποθετηθούν σε περιοχές που είναι δυνατόν να υπάρξουν εχθροπραξίες ή που έχουν ξεκινήσει, φωτογραφίζοντας την περίπτωση της Ουκρανίας.

Πού έγκειται η ανησυχία μας; Στο γεγονός ότι λίγο πιο κάτω γίνεται αναφορά περί αλλαγής της συγκεκριμένης προβλέψεως, εφόσον τα δύο μέρη αποφασίσουν από κοινού περί της εγκρίσεως τοποθετήσεως των στελεχών μας σε εμπόλεμη ζώνη. Θα ήμασταν λοιπόν υπέρ της παρουσίας των στελεχών μας, εάν δεν υπήρχε αυτή η κερκόπορτα, η οποία μπορεί υπό προϋποθέσεις να ανοίξει διάπλατα με ό,τι αυτό συνεπάγεται.

Σε άλλο άρθρο υπάρχει μια ανησυχητική ασάφεια σχετικά με το σώμα που θα ανήκουν τα στελέχη μας, τον βαθμό τους και ποιες θα είναι οι ειδικότητές τους. Αυτή η ασάφεια μας βάζει σε σκέψεις και συμβάλλει έτι περαιτέρω στην αρνητική μας στάση για το συγκεκριμένο νομοσχέδιο.

Έπειτα υπάρχει μια πολύ παράξενη πρόβλεψη στο νομοσχέδιο αυτό. Τα στελέχη μας θα φορούν τη στολή του κράτους υποδοχής και θα φέρουν το εθνόσημο, εάν –τονίζω, εάν- τους ζητηθεί. Γιατί άραγε αυτή η συμπεριφορά αποκρύψεως; Γιατί να μην είναι φανερή η χώρα προελεύσεως;

Ο εισηγητής του νομοσχεδίου εκ μέρους της κυβερνώσας παρατάξεως ομίλησε περί αποκτήσεως τεχνογνωσίας εκ μέρους των στελεχών μας. Κι όμως, υφίσταται ρήτρα εμπιστευτικότητας, όπου αναφέρεται ρητώς, μεταξύ των άλλων, ότι σε αυτή εντάσσεται και η απόκτηση τεχνογνωσίας και μάλιστα αναφέρεται ότι ούτε μετά το πέρας της αποσπάσεως θα επιτρέπεται στο στέλεχος να μεταφέρει τεχνογνωσία στην Ελλάδα. Επομένως, τι τελικά αποκομίζει η πατρίδα μας από αυτές τις αμφιλεγόμενες συμβάσεις;

Πιο κάτω γίνεται αναφορά του τι προβλέπεται σε περίπτωση φθοράς, βλάβης, απώλειας ή καταστροφής υλικού ιδιοκτησίας των συμβαλλομένων μερών. Εδώ παρατηρούμε ότι δεν χρησιμοποιείται η ορολογία «μητρικό συμβαλλόμενο μέρος» και «μέρος υποδοχής», όπως γινόταν μέχρι αυτή τη στιγμή, αλλά απλά η ορολογία «συμβαλλόμενα μέρη». Εξ όλων αυτών εξάγεται το συμπέρασμα ότι εκτός από προσωπικό, υπάρχει το ενδεχόμενο να στείλουμε και υλικό στην υπηρεσία των ΗΠΑ.

Το έτερο μνημόνιο συνεργασίας έχει λιγότερα αρνητικά σημεία, όμως δυστυχώς και σε αυτό υπάρχει η πρόβλεψη για δυνητική αποστολή των στελεχών μας σε εμπόλεμες ζώνες εφόσον τα δύο μέρη συναποφασίσουν επί αυτού.

Δυστυχώς, εκ των άνωθεν εξάγεται το συμπέρασμα ότι η χώρα μας ουδέν όφελος θα έχει επί της ουσίας από τα δύο αυτά μνημόνια. Αντιθέτως, αναφύονται πολλοί δυνητικοί κίνδυνοι, με πλέον σημαντικότερο όλων αυτόν της εμπλοκής μας στον ρωσοουκρανικό πόλεμο, μια εμπλοκή που πρέπει να αποφύγουμε με κάθε κόστος και τρόπο.

Η θέση μας είναι σαφής. Ούτε ένα οπλικό σύστημα, ούτε ένα στρατιωτικό όχημα, ούτε μια οβίδα στην Ουκρανία, ουδεμία εμπλοκή καθ’ οιονδήποτε τρόπο στο σφαγείο της ρωσοουκρανικής διενέξεως. Η Ουκρανία δεν είναι μέρος του ΝΑΤΟ, δεν είναι μέρος της Ευρωπαϊκής Ενώσεως -όπου είμαστε εμείς μέρη- ως εκ τούτου, δεν έχουμε καμμία υποχρέωση αρωγής προς τους Ουκρανούς. Και βεβαίως, το πιο σημαντικό, ούτε ένα στέλεχος του ελληνικού στρατού δεν πρέπει να εμπλακεί στον πόλεμο αυτό.

Έχουμε απέναντί μας μια επιθετική και επεκτατική Τουρκία. Ας ασχοληθούμε με την ενίσχυση της αμυντικής μας ικανότητας και ας αφήσουμε να επιλύσουν τις διαφορές τους οι μεγάλες δυνάμεις στο πεδίο της Ουκρανίας όπως αυτές επιθυμούν, άνευ της δικής μας εμπλοκής, η οποία μόνο δεινά θα επιφέρει στις Ελληνίδες και στους Έλληνες.

«Όταν μαλώνουν τα βουβάλια την πληρώνουν τα βατράχια». Ας ασχοληθούμε, λοιπόν, με την ελληνική λίμνη του Αιγαίου μας, η οποία απειλείται από τον προαιώνιο εχθρό του ελληνισμού και ας αφήσουμε τα βουβάλια στη διαμάχη τους.

Προφανώς καταψηφίζουμε τα εν λόγω νομοσχέδια.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ζερβέα.

Τον λόγο τώρα έχει η ειδική αγορήτρια της Νέας Αριστεράς, η κ. Σία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ευχαριστώ, κύριε Πρόεδρε.

Όπως προχθές στην επιτροπή, έτσι και σήμερα, θα εκφράσουμε τους λόγους πια για τους οποίους είμαστε κατά της ψήφισης των δύο αυτών Κυρώσεων. Η πρώτη αφορά Κύρωση του Μνημονίου Συνεργασίας ανάμεσα στο Ελληνικό Υπουργείο Εθνικής Άμυνας, τη Διοίκηση Ειδικού Πολέμου, και το Υπουργείο Άμυνας των ΗΠΑ για τοποθέτηση προσωπικού άμυνας της Ελληνικής Δημοκρατίας στη διοίκηση των επιχειρήσεων των ΗΠΑ.

Η δεύτερη κύρωση μνημονίου συνεργασίας αφορά στην τοποθέτηση- απόσπαση ελληνικού προσωπικού άμυνας στον στρατό των ΗΠΑ.

Εκφράσαμε τις αντιρρήσεις μας και προχθές, εκτός από το γενικό πλαίσιο. Οι σημαντικότερες είναι δύο: Πρώτον, τοποθέτηση ελληνικού προσωπικού άμυνας στην Ευρώπη, σύμφωνα με το άρθρο 2-1 της κύρωσης του μνημονίου συνεργασίας και υπό προϋποθέσεις, όπως προβλέπει το άρθρο 3-6, υπό προϋποθέσεις και συμμετοχή σε εχθροπραξίες, προϋποθέσεις και τα δύο μέρη και η Ελλάδα και οι ΗΠΑ να συμφωνήσουν. Αν ζητηθεί από τις ΗΠΑ, έχει κανείς αμφιβολία ότι η Ελλάδα δε θα συναινέσει αμέσως;

Θα μπορούσα να πω πολλά γι’ αυτές τις δύο κυρώσεις. Θέλω να μείνω, όμως, σε αυτό το οποίο τόνισα και στην επιτροπή. Υπάρχει ένα μείζον πρόβλημα, σε τι περιβάλλον, σε τι πλαίσιο υπογράφονται και έρχονται προς κύρωση αυτές οι συμφωνίες. Πού ζούμε; Έτσι ξαφνικά έρχονται και μάλιστα και αιφνιδιαστικά και γρήγορα; Παρασκευή βράδυ τις πήραμε, Δευτέρα στην επιτροπή, σήμερα προς ψήφιση. Είμαστε σε ένα αθώο περιβάλλον, σε κενό ιστορίας; Βεβαίως και δεν είμαστε σε κενό ιστορίας, το γνωρίζουμε όλοι πάρα πολύ καλά. Δύο χρόνια συμπληρώνονται από την έναρξη του πολέμου Ρωσίας-Ουκρανίας, της εισβολής της Ρωσίας στην Ουκρανία, της επιθετικότητας της Ρωσίας κ.λπ.. Είμαστε δύο χρόνια μετά. Τι έχει γίνει αυτά τα δύο χρόνια; Μπορεί να μας πει κανένας; Προστίθεται πόλεμος στον πόλεμο. Αυτή η πρόσθεση του πολέμου πάνω στον πόλεμο υπονομεύει και οποιοδήποτε περιθώριο αύριο, όταν τελειώσει ο πόλεμος -γιατί οι πόλεμοι κάποτε τελειώνουν- να υπάρξει και ειρήνη.

Η χώρα μας μέσα σε όλα αυτά αποφάσισε μέσω της Κυβέρνησης ότι η Ελλάδα είναι στη σωστή πλευρά της ιστορίας και η σωστή πλευρά της ιστορίας είναι ασυζητητί και αβλεπί οι Ηνωμένες Πολιτείες της Αμερικής και η Δύση, αυτή η Δύση η οποία αμφισβητείται -και αυτό δεν το βλέπουμε- σε παγκόσμιο επίπεδο, μια Δύση η οποία αντιμετωπίζεται από τον υπόλοιπο κόσμο δύσπιστα, γιατί δεν κατορθώνει όχι μόνο την ασφάλεια και τη σταθερότητα να εξασφαλίσει, αλλά τίποτα. Και η Ελλάδα;

Είδαμε τον Πρωθυπουργό να πηγαίνει στην Ουκρανία, μαθαίνουμε τι οπλισμό έχουμε στείλει στην Ουκρανία, τα μαθαίνουμε όλα αυτά από διάφορες πηγές, ακούμε Βουλευτές της Νέας Δημοκρατίας να μας λένε συνέχεια ότι είναι αμυνόμενοι οι Ουκρανοί και είναι, αλλά ότι πρέπει εκεί να βοηθήσουμε, γιατί τι θα γίνει αν βρεθεί η Ελλάδα σ’ αυτή τη θέση;

Συγγνώμη, είναι σα να μην ξέρουμε ιστορία, σα να μην καταλαβαίνουμε τι γίνεται και μιλάμε έτσι θέλοντας να πείσουμε ποιους; Τους ίδιους μας τους εαυτούς;

Συγχρόνως έχει κακοφορμίσει και ένας άλλος πόλεμος πια, σε σημείο που και ο ΟΗΕ χθες βγήκε και μίλησε για τους τριάντα ένα χιλιάδες νεκρούς, εκ των οποίων δώδεκα χιλιάδες παιδιά στη Γάζα στον πόλεμο στην Παλαιστίνη, έναν πόλεμο ο οποίος είναι πια έγκλημα κατά της ανθρωπότητας και εκεί δεν μιλάμε καθόλου, απλώς πανηγυρίζουμε ότι στείλαμε την «Ύδρα» στην Ερυθρά Θάλασσα.

Κύριε Υπουργέ, πρέπει επειγόντως να κάνουμε μια συζήτηση για το τι γίνεται και τι θέση και τι στάση έχει η Ελλάδα σε αυτές τις μεγάλες γεωπολιτικές ανακατατάξεις. Δεν είναι δυνατόν να είμαστε εντελώς με κλειστά τα μάτια στο τι γίνεται και να διατυμπανίζει η Κυβέρνηση ότι είμαστε στη σωστή πλευρά της ιστορίας, χωρίς να μπορεί να ορίσει κανείς ποια είναι αυτή η σωστή πλευρά, χωρίς να έχει διαβουλευτεί κανείς για το ποια είναι η σωστή πλευρά της ιστορίας.

Καταψηφίζουμε τις δύο κυρώσεις για όλους αυτούς τους λόγους.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Αναγνωστοπούλου.

Τον λόγο έχει ο Πρόεδρος της Ελληνικής Λύσης κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Ξεκινώντας, θα ήθελα να πω σε όλους τους Έλληνες χρόνια πολλά. Σήμερα είναι της Αγίας Υπομονής. Δεν ξέρω αν το ξέρετε. Ο ελληνικός λαός κάνει τέτοια υπομονή και υπομένει τα εγκληματικά λάθη αυτής της Κυβέρνησης που υπομονή χρειαζόμαστε όλοι.

Θα ήθελα λίγο να αναφερθώ στον Έλληνα Πρωθυπουργό, επειδή τα πράγματα είναι πιο σοβαρά απ’ ό,τι φαίνονται, ιδιαίτερα για το θέμα των Τεμπών και επειδή ο Πρωθυπουργός, όποτε στριμώχνεται, χρησιμοποιεί ανοίκειες εκφράσεις για πολιτικούς αντιπάλους, όπως τη λέξη «σαχλαμάρες». Δεν έβαλε μυαλό από την προηγούμενη φορά που αυτογελοιοποιήθηκε ο ίδιος εδώ στη Βουλή, όταν είχε πει ότι είπα σαχλαμάρες για την Πάρνηθα και το επιβραδυντικό υγρό, όταν ο τύπος ο δικός του τον είπε σαχλαμάρα, λέγοντάς του ότι αυτά που είπε ήταν ψέματα εδώ μέσα. Συνεχίζει να επιμένει στα ίδια λάθη. Βγήκε, λοιπόν, στον «ΣΚΑΪ», στο προσφιλές του κανάλι, στο αγαπητό του κανάλι, στο κανάλι που τον λατρεύει και που όλη μέρα τον λιβανίζει, στον ιερό ναό του «ΣΚΑΪ», πήγε ο κύριος Πρωθυπουργός και είπε ότι μπάζωμα δεν έγινε. Είπε επίσης ότι κάποιοι κάνουν καριέρα με σαχλαμάρες.

Εγώ, λοιπόν, θα του απαντήσω ως εξής, ότι σαχλαμάρες λέει ο ίδιος. Πάνω στον πανικό του, ο ίδιος λέει σαχλαμάρες και θα το αποδείξω με στοιχεία.

Πείτε μου, κύριε Πρωθυπουργέ. Θα τα καταθέσω στα Πρακτικά για ακόμα μια φορά, γιατί αυτό που με ενοχλεί δεν είναι το ψέμα του, αλλά η επιμονή στο ψέμα. Αυτό είναι το χειρότερο, διότι ο ανόητος επιμένει στο ψέμα. Εδώ πρόκειται περί πολιτικής ανοησίας.

(Χειροκροτήματα από την πτέρυγα της Ελληνικής Λύσης)

Αυτό εδώ πώς λέγεται την τρίτη μέρα; Μπάζωμα δεν λέγεται; Μπράβο.

**ΘΕΟΦΙΛΟΣ ΞΑΝΘΟΠΟΥΛΟΣ:** Επιχωμάτωση.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Επιχωμάτωση το θες εσύ; Επιχωμάτωση θα πω κι εγώ. Ποια είναι η διαφορά της επιχωματώσεως από το μπάζωμα;

**ΘΕΟΦΙΛΟΣ ΞΑΝΘΟΠΟΥΛΟΣ:** Eίναι πιο «σικ».

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εσείς είστε νομικός και έχετε πιο «σικ» ορολογίες. Εγώ είμαι ένα παιδί του απλού λαού και μιλάω απλά ελληνικά του ελληνικού λαού. Μπάζωμα-επιχωμάτωση, για να είμαστε ικανοποιημένοι όλοι.

(Χειροκροτήματα από την πτέρυγα της Ελληνικής Λύσης)

Εδώ οι «φαγάνες» και οι γερανοί τι δουλειά είχαν την τρίτη μέρα; Και αν δεν πιστεύετε για τους γερανούς, την 1η Μαρτίου γερανοί στον χώρο του εγκλήματος. Στη Νέα Δημοκρατία το λέω. Στα Πρακτικά θα τα καταθέσω αυτά, γιατί άλλο να λες ότι ο άλλος λέει σαχλαμάρες και άλλο εσύ να σαχλαμαρίζεις πάνω σε νεκρούς. Είναι ντροπή!

(Χειροκροτήματα από την πτέρυγα της Ελληνικής Λύσης)

Την πρώτη μέρα, λοιπόν, που πήγαν οι πυροσβέστες –τα έχει στα Πρακτικά ο Πρωθυπουργός, αλλά δεν διαβάζει πολύ Βουλή- λέει η έκθεση του νοσοκομείου. Οι πυροσβέστες πήγαν την πρώτη μέρα για να σβήσουν την πυρκαγιά. Τη δεύτερη πήγαν στο νοσοκομείο οι πυροσβέστες. Γιατί; Διότι είχαν εγκαύματα. Ενώ οι στολές τους ήταν άθικτες, είχαν εγκαύματα στα πόδια τους. Από το νοσοκομείο είναι αυτές οι φωτογραφίες. Λέει, λοιπόν, ο ιατρός του Νοσοκομείου Λαρίσης: «Χημικά εγκαύματα δευτέρου βαθμού στα πόδια, στα χέρια και σε άλλα σημεία». Δεν πειράχτηκαν οι στολές των πυροσβεστών. Πώς γίνεται να περάσει ένα έγκαυμα και να μην κάψει τη στολή, αλλά να περάσει μέσα στο δέρμα του πυροσβέστη; Μόνο εάν και εφόσον –λένε οι πραγματογνώμονες- είχε μέσα ξυλόλιο, τολουόλιο, αυτά τα υλικά.

(Χειροκροτήματα από την πτέρυγα της Ελληνικής Λύσης)

Αυτά, λοιπόν, τα χημικά εγκαύματα έχουν ονοματεπώνυμο και το ονοματεπώνυμο είναι η εγκληματική αμέλεια όλης της Νέας Δημοκρατίας.

Πάμε στα υπόλοιπα. Επειδή ο Πρωθυπουργός συνηθίζει όταν πανικοβάλλεται να υβρίζει και να λοιδορεί την Ελληνική Λύση και επειδή μίλησε για καριέρες πολιτικές πάνω σε νεκρούς, πάνω σε τραγωδίες και μίλησε για υποκομματίδια, να του πω το εξής. Εγώ από είκοσι επτά ετών εργάζομαι. Καριέρα δεν χρειάζεται να κάνω. Έχω κάνει μια καριέρα συγκεκριμένη, επιχειρηματία. Εγώ αναρωτιέμαι εάν δεν έκανε καριέρα πολιτική με το επίθετό του ο Πρωθυπουργός, τι είδους καριέρα θα έκανε ο ίδιος; Θα σας πω εγώ. Ουδεμία, κύριοι συνάδελφοι. Φέρει ένα όνομα και αυτό το όνομα είναι το διαβατήριό του. Για εμάς το διαβατήριο είναι η εργασία μας, είναι η δουλειά μας, είναι η ταλαιπωρία μας, είναι ο μόχθος μας.

(Χειροκροτήματα από την πτέρυγα της Ελληνικής Λύσης)

Δεν μπορεί να ομιλεί ο Πρωθυπουργός για υποκομματίδια όταν η μεγάλη αυτή παράταξη της Νέας Δημοκρατίας την κατήντησε υποκομματίδιο του κ. Σημίτη. Υπουργοί σημιτικοί, Βουλευτές σημιτικοί, στελέχη σημιτικά, υποκομματίδιο του Σημίτη η Νέα Δημοκρατία.

(Χειροκροτήματα από την πτέρυγα της Ελληνικής Λύσης)

Αυτό που πραγματικά με ενόχλησε περισσότερο είναι αυτό που είπε για ψευτοπατριώτες και πατριδοκαπηλία. Σαφώς για τον κ. Μητσοτάκη πατριώτης είναι αυτός που ψηφίζει για τα ιδιωτικά πανεπιστήμια, για τους ΛΟΑΤΚΙ. Πατριώτης για μένα είναι αυτός που αγωνίζεται για τον απλό Έλληνα, για τα δίκαιά του, για τα δίκαια της πατρίδας, για τα δίκαια της χώρας, του έθνους. Για το δίκαιο του απλού Έλληνα πολίτη. Όχι των ολιγαρχών, όχι των καπιταλιστών, αλλά των Ελλήνων εργαζομένων. Αυτός είναι ο πατριώτης.

Και επειδή είναι πολύ σοβαρός και δεν λέει σαχλαμάρες είπε το εξής αμίμητο. Ακούστε. Τον ρωτάνε «είναι καλή η λειτουργία του σιδηρόδρομου;» και απαντά η Πυθία Πρωθυπουργός «Με όλες τις παθογένειες που έχει, είναι καλή». Δεκαετιών παθογένειες. Και ρωτώ εγώ τη Νέα Δημοκρατία. Κυβερνάτε τριάντα, σαράντα χρόνια μετά τη Μεταπολίτευση. Πόσα χρόνια χρειάζεται ο επιτελικός Πρωθυπουργός ο μεταρρυθμιστής αυτός Πρωθυπουργός για να φτιάξει έναν αξιοπρεπή σιδηρόδρομο; Εκατόν σαράντα; Τριακόσια σαράντα; Πεντακόσια σαράντα; Ας μας πει επιτέλους. Είχαμε πεντακόσιες είκοσι βλάβες τρένων τους τελευταίους μήνες; Πεντακόσιες είκοσι βλάβες των τρένων. Αφύλακτες διαβάσεις που περνάνε πρόβατα και φορτηγά και σταματάει το τρένο για να περάσουν οι υπόλοιποι.

Τα ψέματα, όπως έλεγαν κατά το παρελθόν, έχουν κοντά ποδάρια. Και δυστυχώς αυτή η Κυβέρνηση ασχημονεί επάνω στην αλήθεια. Βιαιοπραγεί πάνω στην αλήθεια. Βγαίνει Υπουργός, ο Άδωνις Γεωργιάδης. Θεέ μου, Υπουργός ο Άδωνις Γεωργιάδης. Αυτοκτονεί άνθρωπος στην Κρήτη γιατί περίμενε το φάρμακο του για τον καρκίνο και δεν του το έδιναν και ψευδόμενος ο Υπουργός λέει ότι είχε κλείσει ραντεβού και δεν πήγε. Και βγαίνει η κόρη του και λέει «ναι, είχε ραντεβού αλλά δεν υπήρχε φάρμακο. Τι να πάει να κάνει στο ραντεβού ο πατέρας μου;» Και αυτοκτόνησε. Και λέει αυτός ο άνθρωπος, πραγματικά, πόσα ψέματα μαζεμένα. Αλλά εάν ζητάς πολιτική τσίπα, πολιτική αλήθεια, πολιτική ευθύνη από τον Άδωνι Γεωργιάδη είναι σαν να ζητάς από τον ήλιο να ανατείλει από τη δύση.

(Χειροκροτήματα από την πτέρυγα της Ελληνικής Λύσης)

Αυτός είναι ο Γεωργιάδης. Αυτός είναι ο Γεωργιάδης και ο κάθε Γεωργιάδης της Νέας Δημοκρατίας που νομίζουν ότι μπορώ να πιστέψω εγώ τον Άδωνι και όχι την κόρη του αυτόχειρα. Εμείς πιστεύουμε τον Έλληνα, κανέναν Γεωργιάδη.

Είναι πολύ σημαντικά τα θέματα. Δεν θα μιλήσει ούτε ο κοινοβουλευτικός μας, ούτε ο εισηγητής μας, ούτε κανένας. Θα μιλήσω εγώ. Να απευθυνθώ στη Νέα Δημοκρατία για την υπόθεση του κ. Κασσελάκη. Επειδή βρήκατε έναν εύκολο τρόπο όλοι σας να ξεφεύγετε νομίζοντας ότι θα στριμώξετε τους αντιπάλους σας, η Ελληνική Λύση έχει μια ξεκάθαρη πρόταση να κάνει στον Πρωθυπουργό. Ανεξάρτητοι ορκωτοί λογιστές. Ανεξάρτητοι που θα συμφωνήσουν όλα τα κόμματα εδώ μέσα. Όλα. Να συμφωνήσουμε να τοποθετηθούν και να ελεγχθούν όλοι οι πολιτικοί Αρχηγοί, όλοι οι Υπουργοί, όλοι οι Βουλευτές, που βρήκαν τα λεφτά, πόσα έχουν από το 1974 μέχρι και σήμερα. Έχει τα κότσια ο Πρωθυπουργός να το κάνει;

(Χειροκροτήματα από την πτέρυγα της Ελληνικής Λύσης)

Θα ψάξουμε τον Κασσελάκη από την Αμερική. Ψάξτε τον. Ψάξτε τους όλους. Αλλά θέλω να μου πει και ο Πρωθυπουργός αν θα δεχθεί την πραγματική βάσανο του ελέγχου. Όχι όταν τον κυνηγούσαν, όπως λέει ο ίδιος, με έναν νόμο του ΣΥΡΙΖΑ, αλλά ήρθε η Κυβέρνησή του έχοντας τον Παπασταύρου, τον ειδικό με τις offshore, να πλύνει την μπουγάδα. Πλυμένη μπουγάδα είναι βρώμικη μπουγάδα. Και αυτή την μπουγάδα όταν θα έρθουμε στην κυβέρνηση θα την κάνουμε εμείς να αστράφτει αλλά όχι από ξέπλυμα. Όχι ξέπλυμα. Για να δούμε πόσα βρήκε, που τα βρήκε και πως τα έχει ο καθένας. Φτάνει το παραμύθι.

Ειδικά για τα Τέμπη η Κυβέρνηση είχε να διαλέξει μεταξύ συγκεκριμένων πραγμάτων. Θλίβομαι γιατί έχασα φίλο εκεί τριάντα ετών. Και το λέω συνεχώς. Όπως χάθηκαν άνθρωποι και δεν ξέρουμε πόσοι είναι οι νεκροί δυστυχώς, ό,τι και να λέτε. Κανείς δεν ξέρει πόσοι είναι οι νεκροί. Η Κυβέρνηση είχε να διαλέξει ανάμεσα στην αλήθεια και τη συγκάλυψη. Αυτή ήταν η επιλογή της. Διάλεξε όμως τη συγκάλυψη και την ατίμωση. Αυτό είναι το χειρότερο. Από εμάς λοιπόν θα έχει την αλήθεια και μόνο την αλήθεια.

(Χειροκροτήματα από την πτέρυγα της Ελληνικής Λύσης)

Πάμε και στα υπόλοιπα περί Ουκρανίας. Δεν θα διαβάσω τι λέει η συμφωνία. Θα πω ένα πράγμα όμως. Ελληνικό προσωπικό άμυνας -στα Πρακτικά κι αυτό- θα δύναται να τοποθετήσει σε μονάδες του στρατού των ΗΠΑ στην Ευρώπη. Έλληνες στρατιώτες. Μη αμοιβαία η συμφωνία. Δηλαδή, οι Έλληνες να στείλουν στρατό για τις ανάγκες των Αμερικανών αλλά αν χρειαστεί η Ελλάδα στρατό από την Αμερική να μην υπάρχει από την Αμερική η βούληση να στείλει. Για κάλυψη επιχειρησιακών αναγκών. Σε περίπτωση τραυματισμού ή θανάτου μέλους του ελληνικού προσωπικού άμυνας παραιτούμαστε από αξιώσεις ως Ελλάδα. Σοβαρά μιλάτε; Αυτό μου θυμίζει την αθηναϊκή συμμαχία. Τότε που οι Αθηναίοι ζητούσαν τα πάντα από τους υπόλοιπους συμμάχους και γονυπετείς, αν δεν συμφωνούσαν όπως οι Μήλιοι, τους έπαιρναν τα κεφάλια. Μα τόσο αμερικανόδουλοι γίνατε τελικά; Ό,τι πουν οι Αμερικανοί; Θα στείλετε στην κρεατομηχανή της Ουκρανίας τα ελληνόπουλα; Να συμφωνήσουμε σε κάτι; Είμαστε σύμμαχοι. Πρέπει να στείλουμε στρατό. Και ο Πρωθυπουργός αποφασίζει να στείλει στρατό. Θα στείλει πρώτα το παιδί του ο Πρωθυπουργός και μετά θα στείλει τα ελληνόπουλα. Πρώτα το παιδί του ο Πρωθυπουργός και μετά τα ελληνόπουλα στην κρεατομηχανή της Ουκρανίας.

(Χειροκροτήματα από την πτέρυγα της Ελληνικής Λύσης)

Όταν βγαίνει ο Υπουργός Άμυνας των Ηνωμένων Πολιτειών και λέει «θα αναγκαστούμε να πολεμήσουμε κατά της Ρωσίας αλλά δεν θα στείλουμε Αμερικανούς να πολεμήσουν» τι σημαίνει αυτό; Θα στείλει τα πρόβατα τους Ευρωπαίους να σκοτωθούν με τους Ρώσους; Θα στείλουμε τα ελληνόπουλα να σφαχτούν από τους Ρώσους; Εμείς, κύριοι συνάδελφοι, είμαστε με την ειρήνη. Δεν είμαστε με τον πόλεμο, ούτε με τη δουλεία του πολέμου. Εμείς λέμε «Όχι, τα ελληνόπουλα δεν θα πάνε στην Ουκρανία. Δεν θα αιματοκυλιστούν».

(Χειροκροτήματα από την πτέρυγα της Ελληνικής Λύσης)

Και η ερώτηση μου είναι η εξής. Γιατί το κάνει ο Πρωθυπουργός; Πόσο κοστίζει αυτή η καρέκλα της Ευρωπαϊκής Ένωσης που θέλει να πάρει; Πόσους νεκρούς ακόμα θα θρηνήσουμε; Κοστίζει και νεκρούς; Του υποσχέθηκαν μια καρέκλα στην Ευρώπη και εθελοτυφλεί και σώνει και καλά κάνει τα χατίρια των Ευρωπαίων εις βάρος των εθνικών συμφερόντων της χώρας; Καταθέτω στα Πρακτικά τη λίστα με τα οπλικά συστήματα που δημοσιοποίησε η «ΚΑΘΗΜΕΡΙΝΗ». Όχι εγώ. Η «ΚΑΘΗΜΕΡΙΝΗ». Χίλια αντιαρματικά RPG, που ήταν τα καλύτερα οπλικά συστήματα για τα νησιά μας. Χίλια αντιαρματικά. Πού τα δίνετε, ρε σεις; Πού τα δίνετε; Αν αύριο το πρωί η Τουρκία κάνει πως προσπαθεί να εισβάλει στο Αιγαίο; Πού τα δίνετε; Και δεν είναι μόνο αυτό. Έξι εκατομμύρια σφαίρες. Όλη η λίστα. Σελίδες. Με ποιο δικαίωμα αφοπλίζεις τους Έλληνες και οπλίζεις τους Ουκρανούς; Ποιος σου δίνει το δικαίωμα αυτό; Δεν ρώτησες κανέναν.

(Χειροκροτήματα από την πτέρυγα της Ελληνικής Λύσης)

Στην Ουκρανία υπάρχουν δύο θεωρήσεις. Η μία θεώρηση είναι του πολέμου, της Νέας Δημοκρατίας και των Ηνωμένων Πολιτειών. Η άλλη θεώρηση είναι της ειρήνης. Είναι εκείνο το περιβόητο δόγμα Ντε Γκωλ το οποίο η Ελληνική Λύση έχει κορωνίδα. Ο Ντε Γκωλ έλεγε «Η Ευρώπη ξεκινάει από τη Σιβηρία και τελειώνει στη Λισαβόνα». Έτσι επιτυγχάνεις την ειρήνη στην Ευρώπη. Αυτό το δόγμα το υπηρετούμε ως Ελληνική Λύση εδώ και πάρα πολύ καιρό. Ειρήνη στην Ευρώπη και όχι πόλεμος.

(Χειροκροτήματα από την πτέρυγα της Ελληνικής Λύσης)

Εάν θέλουν οι Αμερικανοί να στείλουν τα δικά τους παιδιά, ας τα στείλουν. Αλλά οι στρατιώτες είναι του ελληνικού λαού παιδιά. Έξω από τα σύνορα δεν έχουν καμμία δουλειά οι Έλληνες στρατιώτες. Δεν έχουν.

(Χειροκροτήματα από την πτέρυγα της Ελληνικής Λύσης)

Επειδή ενοχλούνται κάποιοι, θα τους πω το εξής: Πόσο μικροί και ανόητοι είναι οι Έλληνες πολιτικοί και μας βλέπουν παιδιά.

Θα θυμηθώ λίγο τον Ανδρέα Παπανδρέου, τον μεγάλο αυτό ηγέτη που πέρασε από το ελληνικό Κοινοβούλιο, όπως και τον Κώστα Καραμανλή και τον Κωνσταντίνο Καραμανλή. Όταν τον ρώτησαν «που ανήκει η Ελλάς;» διότι το δόγμα του Μητσοτάκη, του Πρωθυπουργού της χώρας, δεν είναι «ανήκομεν εις την Δύσιν». Όχι, όχι! Δεν «ανήκομεν εις την Δύσιν», «είμαστε υπόδουλοι εις την Δύσιν». Άλλο ανήκουμε στον πολιτισμικό φορέα και στον πολιτισμό παράγοντα, που λέγεται «Δύση» -ακόμα και στον αμυντικό της φορέα- και άλλο «είμαι δούλος της Δύσης», είναι άλλο πράγμα.

Όταν ρωτήθηκε, λοιπόν, ο Ανδρέας Παπανδρέου, απήντησε «προτιμούμε να ανήκουμε εις τους Έλληνες». Αυτό είπε ο Ανδρέας Παπανδρέου! Και αυτό επιμένουμε να λέμε εμείς: «Ανήκουμε στην Ελλάδα, ανήκουμε στους Έλληνες».

(Χειροκροτήματα από την πτέρυγα της Ελληνικής Λύσης)

Επειδή οι νεοδημοκράτες ξεχνούν ότι έχουν ένα «υποκομματίδιο σημιτικό», να τους θυμίσω -και έχω έναν πολύ καλό φίλο από τα παλιά, τον κ. Ανδριανό, απέναντί μου- τι σημαίνει «εξωτερική πολιτική». Τι σημαίνει «εξωτερική πολιτική», κύριε Υπουργέ.

Θυμάστε γιατί εξοργίστηκαν οι Αμερικανοί με τον Καραμανλή, τον Κώστα; Εσείς το θυμάστε και είστε συναισθηματικά φορτισμένος, κύριε Ανδριανέ. Θυμάστε την κατασκευή του αγωγού Μπουργκάς - Αλεξανδρούπολη; Τη θυμάστε. Θυμάστε ότι ήταν η σταγόνα που ξεχείλισε το ποτήρι; Το θυμάστε. Ο ίδιος, τον Ιούνιο του 2022, σε εκδήλωση, είπε κάτι πολύ απλό, ο Κώστας Καραμανλής: «Δεν είναι ξεκάθαρο εάν οι ΗΠΑ έχουν εξίσου ισχυρά κίνητρα για την ταχεία περάτωση του πολέμου, αφού εκ των πραγμάτων δεν υφίστανται τις οδυνηρές συνέπειες και σε κάθε περίπτωση, επουδενί στον ίδιο βαθμό». Κι εσείς στέλνετε στρατό. Ρίχνετε λάδι στη φωτιά.

Τα καταλάβατε αυτά που είπε ο Κώστας Καραμανλής; Η Νέα Δημοκρατία τα κατάλαβε αυτά που είπε ο Καραμανλής; Τα έχει καταλάβει τι είπε ο Κώστας Καραμανλής και τι υπέστη με τον διωγμό με το Βατοπέδι και την ιστορία; Ήμουν ο μόνος Βουλευτής, που το υπερασπίστηκα εδώ μέσα, τότε. Όχι, τον Καραμανλή, το Βατοπέδι. Γιατί, τα χρυσόβουλα δεν τα αμφισβητείς. Αυτή ήταν η κορωνίδα. Αν δεν το καταλάβατε, να πάτε να κάνετε ταχύρρυθμα σεμινάρια «καραμανλισμού». Γιατί αυτό που κάνει ο Πρωθυπουργός είναι «σημιτισιμός» αισχίστου είδους. Δεν είναι «καραμανλισμός».

(Χειροκροτήματα από την πτέρυγα της Ελληνικής Λύσης)

Ποια είναι η σοβαρή πολιτική; 1985: Ανδρέας Παπανδρέου. Υπέγραψε την επέκταση σοβιετικού φυσικού αερίου στην Ελλάδα. Τα ξεχάσαμε αυτά; Και ο Καραμανλής τον αγωγό Μπουργκάς - Αλεξανδρούπολη. Αυτή είναι σοβαροί πολιτικοί. Αυτή είναι οι πολιτικοί που ασκούν εθνική στρατηγική και εθνική πολιτική. Όχι οι «εθελόδουλοι».

(Χειροκροτήματα από την πτέρυγα της Ελληνικής Λύσης)

Εν κατακλείδι, η Ελλάς δεν πρέπει να αποστείλει στρατό στην Ουκρανία. Να μην επαναλάβει το ιστορικό έγκλημα που είχε κάνει ο Ελευθέριος Βενιζέλος, τότε, με τον Κριμαϊκό Πόλεμο. Μην το ξανακάνουμε. Ήταν λάθος του Βενιζέλου, τότε, όταν πήγαμε εκεί και την πληρώσαμε και από τους σοβιετικούς και από τους συμμάχους, αργότερα, στη Μικρά Ασία.

Δεν πρέπει να στείλουμε στρατό, γιατί όπως έλεγε ο Ανδρέας Παπανδρέου: «Ο στρατός ανήκει εις το έθνος και η Ελλάδα ανήκει εις τους Έλληνες». Αυτή είναι η πραγματικότητα.

(Χειροκροτήματα από την πτέρυγα της Ελληνικής Λύσης)

Και δεν λέω τι πιστεύουμε εμείς, εμείς επικαλούμαστε αυτό που δεν κάνατε ποτέ εσείς. Διότι τη συμφωνία για την Αλεξανδρούπολη, κάποιος την υπέγραψε εδώ μέσα. Την «αποικιοκρατική» συμφωνία, για να έχει βάση στην Αλεξανδρούπολη αμερικανικός παράγοντας, κάποιοι την υπέγραψαν. Ποιοι την υπέγραψαν, κύριε συνάδελφε; ΣΥΡΙΖΑ - ΠΑΣΟΚ - Νέα Δημοκρατία! Εσείς δίνατε τις βάσεις: Tο νέο ΠΑΣΟΚ του Σημίτη, o ΣΥΡΙΖΑ του Τσίπρα και η Νέα Δημοκρατία του Μητσοτάκη.

(Χειροκροτήματα από την πτέρυγα της Ελληνικής Λύσης)

Μη μου τα γυρίζετε ανάποδα, πάλι.

Ξέρετε ποια είναι η διαφορά μας; Θα σας την πω έτσι, φιλικά. Ότι εμείς έχουμε σταθερή γραμμή μπροστά. Εσείς έχετε μια γραμμή, μια δεξιά, μια αριστερά.

Μόνο μπροστά, σταθερά για την Ελλάδα και τους Έλληνες. Το «από ’δω» και το «από ’κει» δεν έχει χαΐρι.

(Χειροκροτήματα από την πτέρυγα της Ελληνικής Λύσης)

Επαναλαμβάνουμε, για να κλείνω σιγά-σιγά, τα όσα είπε ο Κώστας Καραμανλής, τα οποία είναι πάρα πολύ σημαντικά: «Πλάνες και αυταπάτες, στα εθνικά θέματα ούτε επιτρέπονται ούτε συγχωρούνται». Καταλάβατε στη Νέα Δημοκρατία; Το καταλάβατε; Και πλανάσθε και αυταπατάσθε! Δεν είναι η μεγάλη πατριωτική παράταξη της Νέας Δημοκρατίας αυτή. Αυτή είναι μία παράταξη, όπου ένας καθορίζει τη μοίρα των υπολοίπων και οι άλλοι άμοιροι -νομίζουν- των ευθυνών, σφραγίζουν τα λάθη του ενός. Αν ο ένας κάνει λάθος και «σφραγίζετε» εσείς, είστε συνυπεύθυνοι σε ό,τι έγκλημα κάνει ο Πρωθυπουργός, είτε εθνικό είτε οικονομικό. Είστε υπεύθυνοι και εσείς!

(Χειροκροτήματα από την πτέρυγα της Ελληνικής Λύσης)

Πάμε τώρα στον πανικό του Πρωθυπουργού. Είναι τέτοιος ο πανικός του, πραγματικά, που τη μια λοιδορεί τον Κασσελάκη, μια λοιδορεί τον Ανδρουλάκη, έχει βάλει κι όλα τα μέσα εναντίον του. Δεν έχει σημασία αν συμφωνώ ή διαφωνώ με τις πολιτικές των κομμάτων της Αντιπολίτευσης. Σημασία έχει ότι η τακτική που ακολουθεί μού θυμίζει τον απελπισμένο, τον πανικόβλητο, ο οποίος βλέπει δημοσκοπικά να καταρρέει -γι’ αυτό ποτέ δεν σχολιάσαμε τις δημοσκοπήσεις- και ψάχνει να βρει να πιαστεί από κάπου. Από πού; Από τον Κασσελάκη, τον Ανδρουλάκη, το Βελόπουλο, τον οποιοδήποτε εδώ μέσα. Και επιχειρεί μέσα από τα μέσα ενημέρωσης να πριονίζει τις καρέκλες των άλλων, όταν ο ίδιος δεν μπορεί να κάτσει στην καρέκλα του. Και ξέρετε γιατί; Γιατί πολύ απλά δεν του ανήκει αυτή η καρέκλα. Αυτή η καρέκλα του Πρωθυπουργού ανήκει στον βαθύ ψηφοφόρο της Νέας Δημοκρατίας, τον πατριώτη, τον οικογενειάρχη, τον άνθρωπο του λαού και όχι της χλιδής και της πολυτέλειας του κ. Μητσοτάκη.

(Χειροκροτήματα από την πτέρυγα της Ελληνικής Λύσης)

Κι έρχεται τώρα και ανακαλύπτει αυτό εδώ. Ο Χριστός και η Παναγία και όλοι οι άγιοι μαζί! Έβαλε τον πυρσό πάλι. Είναι για να γελάει κανείς με την κατάντια της Νέας Δημοκρατίας. Αφαίρεσαν τον πυρσό, για να μη θυμάται ο Μητσοτάκης και οι υπόλοιποι τον Κωνσταντίνο Καραμανλή και τώρα επαναφέρουν πάλι τον πυρσό.

Μου θυμίζει -θα το πω και ας στεναχωρηθεί η παράταξη της Νέας Δημοκρατίας- τον Νέρωνα που έκαψε τη Ρώμη, για να την ξαναφτιάξει. Αφού έκαψε την ίδια τη Νέα Δημοκρατία, θέλει να την ξαναφτιάξει. Δεν γίνεται να ξαναφτιαχτεί. Ο Νέρωνας ήταν Νέρωνας.

Δεν θα μιλήσω για τον ψευτοπατριωτισμό…

**ΠΡΟΕΔΡΕΥΩΝ (Ιωάννης Πλακιωτάκης):** Αν μπορείτε, κύριε Πρόεδρε, να ολοκληρώνουμε σιγά-σιγά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, τελειώνω, κύριε Πρόεδρε.

Είναι ένα θέμα που πρέπει να το συζητήσουμε και λιγάκι.

Πώς ορίζεται, λοιπόν, μια ευνομούμενη δημοκρατία; Μια δημοκρατία όπου ο πολίτης έχει δικαίωμα να έχει την άποψή του.

Ενάμισι εκατομμύριο υπογραφές μαζεύτηκαν για την ιστορία των Τεμπών, πού είναι η δημοκρατία; Για ποια δημοκρατία μιλάτε; Του ενός αρχή; Δεν είναι δημοκρατία αυτό. Αυτό είναι πραγματικά μια αυταρχική νεοδημοκρατική σημιτική αντίληψη. Τι έκανε η Ιρλανδία σε ένα παρόμοιο γεγονός για τον γάμο των ομοφυλοφίλων; Ξέρετε τι έκανε, κύριοι συνάδελφοι; Δημοψήφισμα. Απευθύνθηκαν στον λαό και εκεί απερρίφθη, παρά το γεγονός ότι όλα τα κόμματα ήταν υπέρ του γάμου των ομοφυλοφίλων. Στην Ιρλανδία απερρίφθη από τον λαό. Αναντιστοιχία λαού και κοινωνίας με κυβέρνηση και πολιτικά κόμματα υπάρχει σήμερα. Αναντιστοιχία σταθερή.

(Χειροκροτήματα από την πτέρυγα της Ελληνικής Λύσης)

Αλλά, οι Ταλιμπάν του δικαιωματισμού -κατά τον Παπαχελά, όχι κατ’ εμάς- άνοιξαν το «κουτί της Πανδώρας». Θέλετε παραδείγματα; Ομόφωνη καταδίκη των κομμάτων για το απαράδεκτο σκηνικό της Θεσσαλονίκης. Ομόφωνη καταδίκη. Για το κοριτσάκι που μαχαιρώθηκε στην Ερμού, έγινε καμμία καταδίκη από τον κύριο Πρωθυπουργό; Έκανε κάποια δήλωση κανένας σας; Γιατί; Και το κοριτσάκι ήταν δικό σας, ήταν από το ΣΥΡΙΖΑ Το μαχαίρωσε ένας αλλοδαπός και δεν κάνατε ούτε μια ανακοίνωση. Και για τα επεισόδια της Θεσσαλονίκης, όλοι έκαναν ανακοινώσεις. Και η κ. Σακελλαροπούλου έκανε ανακοίνωση και όλοι.

Θέλετε και άλλο; Είδα προχθές στον «ΣΚΑΪ» ολόκληρη εκπομπή έξι η ώρα το απόγευμα -η εκπομπή έλεγε ήταν ακατάλληλη για κάτω των οκτώ ετών- για αλλαγή φύλου. Ένα κοριτσάκι ήθελε να αλλάξει φύλο, ήταν διεφυλικό πώς τα λέτε εσείς, εγώ δεν τα ξέρω κιόλας αυτά καλά…

**ΕΙΡΗΝΗ (ΡΕΝΑ) ΔΟΥΡΟΥ:** «My Style Rocks» βλέπατε;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Όχι, μου το κατήγγειλαν, σας λέω, και το είδα. Ήθελα να το δω. Ακούστε ποια είναι η διαφορά μας: Είτε διαφωνώ με κάτι είτε συμφωνώ, για να έχω άποψη, εγώ και όλοι εμείς ως Ελληνική Λύση καθόμαστε και το βλέπουμε. Δεν σχεδιάζουμε ούτε συζητούμε για πράγματα που δεν ξέρουμε. Αν δεν ξέρουμε, λέμε «δεν ξέρουμε».

Κάθισα και το είδα. Πολύ κλάμα, πολύς οδυρμός για ένα κοριτσάκι, το οποίο λέει ήταν αγοράκι και έγινε κοριτσάκι στην πορεία. Μα, ο νόμος απαγορεύει αυτή η εκπομπή να μεταδίδεται εκείνη τη στιγμή.

Βγήκαν όλοι, λοιπόν, υπέρ. Και ερωτώ -παρουσιαστές, δημοσιογράφοι- ξέρετε ότι πλέον αρχίζει να απαγορεύεται στην Ευρώπη η φυλομετάβαση κάτω από τα δεκαέξι χρόνια; Ξέρετε ότι οι χώρες -ακούστε τώρα θα σας τα πω εδώ- Νορβηγία, Σουηδία, Φινλανδία, Βρετανία, Ολλανδία άλλαξαν από φέτος τον νόμο; Κι εμείς τώρα πάμε να κάνουμε, πάλι, κάτι τέτοιο; Να επιβάλουμε τι; Για πείτε μου εσείς.

Θέλετε να σας πω τι κάνατε στη Νέα Δημοκρατία; Κατατέθηκε μήνυση σε αστυνομικό διότι αποκάλεσε ΛΟΑΤΚΙ «τρανσέξουαλ». Του έκανε μήνυση. Γιατί το σωστό ήταν λέει «τραντσέντζερ», δεν ξέρω και πώς τους λένε. Τραντσέτζερ, τζέμερ, μπλέντερ; Αυτά ζούμε, λοιπόν, τη δεύτερη τετραετία της Νέας Δημοκρατίας.

Κάνατε και το εξής λάθος και κλείνω. Ενοχοποιήσατε μια ολόκληρη πόλη για διακόσιους ανθρώπους, απαράδεκτους ανθρώπους. Διάβαζα δημοσιογράφους: «Η Θεσσαλονίκη», «ο σκοταδισμός», «ο μεσαίωνας» κ.λπ.. Κάτω τα χέρια από τη Θεσσαλονίκη! Μη γενικεύετε το ειδικό γιατί αυτό είναι φασισμός, η γενίκευση του ειδικού.

(Χειροκροτήματα από την πτέρυγα της Ελληνικής Λύσης)

Και, μάλιστα, το παρακράτος του Κολωνακίου δεν καταλαβαίνει από αυτά. Δεν καταλαβαίνει. Κι αφήσατε έναν αστυνομικό να τον χτυπήσουν ομοϊδεάτες της ψευτοαριστεράς με το κράνος. Δεν είπα εσάς. Της ψευτοαριστεράς, αναρχικός -λέει- ήταν αυτός. Πήρε το κράνος και χτύπησε αστυνομικό διευθυντή. Ανακοίνωση έβγαλε κανένας; Εγώ είδα τον κ. Κασσελάκη να μπαίνει μέσα και να κρύβεται. Αν ήμουν εγώ σας λέω, θα έμπαινα μπροστά, άσχετα αν την έτρωγα εγώ. Γιατί να κρυφτείς; Είσαι Αρχηγός της Αξιωματικής Αντιπολιτεύσεως. Ο άνθρωπος εκεί ήταν για σένα. Ήταν για να τον προστατεύσει. Και πήγε ένα γαϊδούρι -γιατί περί γαϊδουριού πρόκειται- και χτύπησε έναν αστυνομικό με το κράνος. Αν χτυπούσε τον Κασσελάκη; Αυτά όλα δείχνουν κάτι. Δείχνουν ότι κάτι δεν κάνουμε καλά. Κάτι δεν κάνουμε καλά. Και τον παρατήσατε τον αστυνομικό. Τον παράτησαν.

Έγινε και το εξής αμίμητο. Βγάζει η Αστυνομία ανακοίνωση επίσημη χθες και λέει απαγορεύονται οι διαδηλώσεις λόγω αυτού εδώ. Και κλείνω, κύριε Πρόεδρε, καταλαβαίνω τον χρόνο. Αυτό εδώ. Με στήθη ο Ιησούς μας!

**ΕΙΡΗΝΗ (ΡΕΝΑ) ΔΟΥΡΟΥ:** Η Παναγία είναι.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Σταυρώθηκε η Παναγία και δεν το ξέρω εγώ; Α, είναι τέχνη αυτό. Κυρία Δούρου, αυτό είναι τέχνη. Σας πείραξε το καρναβάλι στην Κέρκυρα λοιπόν; Κι εκείνο τέχνη είναι το καρναβάλι στην Κέρκυρα.

(Χειροκροτήματα από την πτέρυγα της Ελληνικής Λύσης)

Γιατί αυτό δεν σας ενοχλεί, αλλά στην Κέρκυρα επειδή αφορά τον Κασσελάκη, τον ιερό Βούδα της πολιτικής, σας ενοχλεί; Σας ενοχλεί ή δεν σας ενοχλεί; Δεν κάνουμε πολιτική. Δεν σας ενοχλεί αυτό, αλλά του Κασσελάκη που τον έβαλαν στην Κέρκυρα σας ενόχλησε.

**ΕΙΡΗΝΗ (ΡΕΝΑ) ΔΟΥΡΟΥ:** ... (Δεν ακούστηκε)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Η δημοκρατία αυτό επιτάσσει.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, ολοκληρώστε, κύριε Πρόεδρε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Η δημοκρατία αυτό επιτάσσει. Να μη μας ενοχλούν οι ύβρεις έναντι των θείων, αλλά να μας ενοχλεί αν τον Πρόεδρό μας το κάνουν στον καρνάβαλο κάπως.

Δεν είναι σωστά πράγματα αυτά. Γιατί θα σας πω το εξής. Η παρανομία είναι παρανομία απ’ όπου και αν προέρχεται. Δεν μπορεί η Αστυνομία να απαγορεύει -ακούστε- σε κάποιους να διαμαρτυρηθούν για την ταινία, αλλά το απόγευμα οι δικαιωματιστές Ταλιμπάν, όπως λέει ο Παπαχελάς, να κάνουν πορεία εκεί που απαγόρευσαν στους άλλους. Ή όλοι απαγορεύονται ή όλοι να κάνουν πορεία. Δεν γίνεται αλλιώς. Αυτό σημαίνει δημοκρατία.

(Χειροκροτήματα από την πτέρυγα της Ελληνικής Λύσης)

Και ξέρετε ποιοι είναι αυτοί που σήμερα διαμαρτύρονται ή λένε αυτό είναι τέχνη; Αυτό εδώ είναι τέχνη, παιδιά μου. Ξέρετε ποιοι είναι; Είναι οι ίδιοι άνθρωποι που όταν έγινε το ψευτοκοράνι στην Αθήνα, θυμάστε, έβγαιναν και έλεγαν δεν σεβάστηκε το κοράνι του ισλαμιστή, του μουσουλμάνου κι έγιναν τα επεισόδια. Αυτή είναι αλά καρτ ερμηνεία των συμβάντων. Το ξεχάσατε. Το 2012 αν δεν κάνω λάθος. Κι έγιναν χοντρά επεισόδια. Όταν στη μία πλευρά είσαι έτσι και στην άλλη αλλιώς, δεν είσαι ούτε δημοκράτης ούτε αντικειμενικός και είναι η άποψή μας.

Πόσο ωραίο είναι αυτό εδώ; «Έλληνα λεβέντη, στον τάφο σου θα κάνουμε το ροζ γλέντι». Χιλιάδες τέτοια μοιράστηκαν στη Θεσσαλονίκη και πετάχτηκαν. Ούτε αυτά τους ενοχλούν. Ξέρετε, τους ενοχλεί κάτι άλλο. Άμα τους πεις κάτι για τη δική τους ιδεοληψία, ενοχλούνται. Αν, όμως, μιλήσουμε για την πίστη τη δική μας, δεν ενοχλούνται. Εμείς θα ενοχλούμαστε και με το ένα και με το άλλο. Διότι είναι γελοίο να κατακρίνεις το καρναβάλι, αλλά τη βλασφημία να την λες τέχνη. Είναι η άποψή μας. Και ο κ. Κασσελάκης φαίνεται ότι για κάποιους είναι το ιερό τοτέμ, αλλά ο Ιησούς στην πυρά. Όχι. Ο Χριστιανισμός είναι η ταυτότητα του ευρωπαϊκού πολιτισμού, θέλετε δεν θέλετε. Είναι ο Χριστιανισμός αναπόσπαστο κομμάτι.

Κλείνοντας, θα σας πω το εξής. Χριστιανοδημοκρατικό δεν λέγεται το κόμμα το Λαϊκό που είστε μαζί; Χριστιανοδημοκράτες λέγονται. Γιατί σας ενοχλεί ο Χριστιανισμός. Δεν το καταλαβαίνω εγώ αυτό. Η Μελόνι βγήκε με το σύνθημα «είμαι γυναίκα, είμαι μητέρα, είμαι Ιταλίδα, είμαι χριστιανή». Αυτό δεν έλεγε; Το «ζήτω η Ελλάδα, ζήτω η θρησκεία, ζήτω η Νέα Δημοκρατία» η Νέα Δημοκρατία δεν το λέει πλέον; Μπορείτε να τα πείτε; Εμείς μπορούμε να πούμε είμαι πατέρας, είμαι άντρας, είμαι Έλληνας, είμαι χριστιανός και θα το λέω, σας αρέσει δεν σας αρέσει.

(Χειροκροτήματα από την πτέρυγα της Ελληνικής Λύσης)

Ο Έλληνας Πρωθυπουργός κ. Μητσοτάκης τόλμησε -γιατί πρόκειται περί ύβρεως, ακούστε- να μιλήσει για τον Αρχιεπίσκοπο και να πει: «Ή παπάς παπάς ή ζευγάς ζευγάς». Το είπε στο Κοινοβούλιο. Η μεγαλύτερη ύβρις που ακούστηκε ποτέ! Ούτε ο Κωνσταντίνος Καραμανλής ούτε ο Ανδρέας Παπανδρέου ούτε ο Ελευθέριος Βενιζέλος ούτε κανείς πολιτικός τόλμησε να βρίσει έτσι τον αρχιεπισκοπικό θώκο.

(Χειροκροτήματα από την πτέρυγα της Ελληνικής Λύσης)

Κι εγώ του απαντώ. Ήθελε να προκαλέσει την Εκκλησία. Το αντιλαμβάνομαι. Γιατί θα φέρει αναθεώρηση για το άρθρο 16 και το άρθρο 3 που αφορά διαχωρισμό Εκκλησίας - Κράτους. Θα του πω το εξής λοιπόν. Ή Πρωθυπουργός όλων των Ελλήνων θα είστε, κύριε Μητσοτάκη ή Πρωθυπουργός μόνο των ολιγαρχών και των ΛΟΑΤΚΙ. Αποφασίστε. Αποφασίστε επιτέλους!

(Χειροκροτήματα από την πτέρυγα της Ελληνικής Λύσης)

Γιατί για μας η ζωή είναι μικρή, πολύ μικρή, αλλά ο Ελληνισμός είναι μεγάλος. Μπορούμε να έχουμε τα πάντα, κυρίες και κύριοι συνάδελφοι. Μπορούμε να πασχίσουμε για τα πάντα. Όμως, δεν μπορούμε να αποκτήσουμε και τα πάντα, επειδή απλώς κάποιοι τα θέλουν από εμάς. Πρέπει να παλέψουμε. Πρέπει να αγωνιστούμε. Πρέπει να νικήσουμε. Πρέπει να αποκτήσουμε τα πάντα που αξίζουν για τους Έλληνες! Και θα νικήσουμε για την Ελλάδα και τους Έλληνες.

(Χειροκροτήματα από την πτέρυγα της Ελληνικής Λύσης)

Ο πανικός τους, η χαρά μας. Η τραγωδία τους, η χαρά μας. Εμείς είμαστε υπέρ των Ελλήνων και η Νέα Δημοκρατία υπέρ των ολιγαρχών.

Η επιλογή είναι μία και η λύση είναι μία. Ελληνική Λύση για να δοθεί επιτέλους η λύση.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και δύο εκπαιδευτικοί συνοδοί τους από το 8ο Δημοτικό Σχολείο Νέας Ιωνίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον ειδικό αγορητή από το Κομμουνιστικό Κόμμα Ελλάδας κ. Νικόλαο Παπαναστάση.

**ΝΙΚΟΛΑΟΣ ΠΑΠΑΝΑΣΤΑΣΗΣ:** Ευχαριστώ.

Από το 1952 που εντάχθηκε η Ελλάδα στο ΝΑΤΟ ο ελληνικός λαός μετράει εβδομήντα τέσσερα χρόνια πρόσδεσης της πολιτικής των κυβερνήσεων της Ελλάδας στις επιταγές αυτής της λυκοσυμμαχίας, στην πολιτική των ΗΠΑ και αργότερα της Ευρωπαϊκής Ένωσης.

Από τότε οι ελληνικές κυβερνήσεις έχουν δώσει γη και ύδωρ σε αυτούς που ευθύνονται για δεκάδες πολέμους και ιμπεριαλιστικές επεμβάσεις, για αλλαγές συνόρων και διαμελισμούς κρατών, για εκατόμβες θυμάτων, αλλά και εκατομμύρια προσφύγων ιδιαίτερα στη γειτονιά μας. Αυτό δεν συμβαίνει γιατί τους το επέβαλαν οι Ηνωμένες Πολιτείες της Αμερικής, το ΝΑΤΟ ή η Ευρωπαϊκή Ένωση, αλλά γιατί οι ελληνικές κυβερνήσεις και τα άλλα κόμματα του ευρωαντλαντισμού είχαν και έχουν πυξίδα τους τα συμφέροντα της άρχουσας τάξης αυτής της χώρας.

Σήμερα μετά την εξέλιξη της πορείας των διαδοχικών φάσεων του στρατηγικού διαλόγου με τις ΗΠΑ που ξεκίνησε ο ΣΥΡΙΖΑ και ολοκλήρωσε, βέβαια, η Νέα Δημοκρατία, μετά την υλοποίηση της κατάπτυστης συμφωνίας για τις αμερικανικές βάσεις, η χώρα μας έχει μετατραπεί σε μια απέραντη επιθετική αμερικανική στρατιωτική βάση.

Τα προς ψήφιση νομοσχέδια-μνημόνια ενισχύουν την κυβερνητική πολιτική του αποπροσανατολισμού των ελληνικών δυνάμεων από την αποστολή τους όπως την εννοεί και την απαιτεί ο λαός μας, δηλαδή την υπεράσπιση των συνόρων και των κυριαρχικών δικαιωμάτων της χώρας. Και, βέβαια, όλα αυτά κρύβουν μέσα τους το σπέρμα και της σταδιακής διοικητικής υπαγωγής τμημάτων των ελληνικών Ενόπλων Δυνάμεων στη στρατιωτική, άρα και την πολιτική ηγεσία των Ενόπλων Δυνάμεων των Ηνωμένων Πολιτειών.

Τονίζω τη διοικητική της υπαγωγή, γιατί η επιχειρησιακή υπαγωγή τους στο ΝΑΤΟ και τις ΗΠΑ σε σημαντικό βαθμό ήδη υφίσταται. Για παράδειγμα, υπάρχει ή δεν υπάρχει άμεση εμπλοκή της Ελλάδας στον πόλεμο της Ουκρανίας γιατί εκεί εκπροσωπούνται τα συμφέροντα των μονοπωλίων που στηρίζει το ΝΑΤΟ και οι ΗΠΑ;

Υπάρχει ή δεν υπάρχει η αποστολή μονάδας αντιαρματικών όπλων με το αντίστοιχο προσωπικό στη Βουλγαρία, σε συνεργασία με τις ΗΠΑ και το ΝΑΤΟ για συμμετοχή στην περικύκλωση της Ρωσίας; Υπάρχει η διάθεση του πολύτιμου για την άμυνα της χώρας αντιπυραυλικού συστήματος Πάτριοτ με δεκάδες στρατιωτικό προσωπικό στη Σαουδική Αραβία για την αντιπυραυλική κάλυψη της πετρελαϊκής της βιομηχανίας; Υπάρχει. Ή μήπως η αποστολή της φρεγάτας «ΥΔΡΑ» στην Ερυθρά Θάλασσα με το πρόσχημα της προστασίας της ναυσιπλοΐας; Επίσης υπάρχει η ανάληψη της διοίκησης της πολεμικής ναυτικής αποστολής «Ασπίδες» της Ευρωπαϊκής Ένωσης που υλοποιείται σε συνεργασία με την αντίστοιχη επιχείρηση όπου ηγούνται οι ΗΠΑ; Τέλος, συμμετοχή στο πεδίο στις δοκιμές των σχεδίων επεμβάσεων του ΝΑΤΟ μέσω των ασκήσεων εκτελούνται καθημερινά, ναι ή όχι; Όλα αυτά και πολλά άλλα είναι εμπλοκή της χώρας και των Ενόπλων Δυνάμεων σε πολέμους ή σε αποστολές που οδηγούν σε πολεμικές επιχειρήσεις που καμμία σχέση δεν έχουν με την άμυνα της χώρας. Οι στρατιωτικοί όλα αυτά τα αντιλαμβάνονται. Αυτή είναι η πολιτική της Κυβέρνησης και τη στηρίζετε όλοι σας, ακόμη και καλυμμένοι κάποιες φορές, έστω και με παραπλανητικές άσφαιρες κριτικές.

Η Κυβέρνηση σήμερα με τις δύο κατάπτυστες συμφωνίες που θέλει να κάνει νόμους του κράτους τοποθετεί Έλληνες στρατιωτικούς με μετάθεση σε μονάδες του αμερικανικού στρατού, με Αμερικανούς στρατιωτικούς διοικητές και υπαγόμενους άμεσα στις εντολές της αμερικανικής κυβέρνησης. Αν είναι δυνατόν. Κάτι λέτε για στολές, κάτι λέτε για εθνόσημα, αλλά κατά βάση συμφωνείτε.

Αποδέχεται η Κυβέρνηση και νομοθετεί για πρώτη φορά στην ιστορία τοποθετήσεις Ελλήνων στρατιωτικών στο οργανόγραμμα των Ενόπλων Δυνάμεων των ΗΠΑ. Είναι πρωτόγνωρα αυτά, ακόμα και για την μέχρι σήμερα πολιτική των κυβερνήσεων. Αν αυτά δεν είναι βάναυσα προκλητικά για την αξιοπρέπεια, την τιμή και τον όρκο που έδωσαν οι στρατιωτικοί προς την πατρίδα τους, τότε τι είναι;

Επιπλέον, προκειμένου να δικαιολογήσετε τις πολιτικές πομπές σας ευτελίζετε αδίστακτα το σύνολο του στρατιωτικού προσωπικού, λέγοντας ότι την υπαγωγή τους σε αμερικανικές διοικήσεις την επιζητούν και οι ίδιοι, υπονοώντας ότι πουλάνε την αξιοπρέπειά τους για μερικά δολάρια. Είναι πραγματικά ντροπή. Οι Έλληνες στρατιωτικοί δεν είναι «πετάει ο γάιδαρος, πετάει». Έχουν αξιοπρέπεια, έχουν τιμή, έχουν γνώση της αποστολής τους που είναι συνυφασμένη με το γνήσιο λαϊκό πατριωτισμό και όχι τον πατριωτισμό των μεγαλοεπιχειρηματιών που πουλάνε και την ίδια τη μάνα τους για τα κέρδη. Είναι πραγματικά εντυπωσιακό και στέκομαι για λίγο σε αυτό, ότι ο ΣΥΡΙΖΑ θεωρεί ότι η τοποθέτηση Ελλήνων υπό τις διαταγές των ΗΠΑ μπορεί να αποδώσει οφέλη σε πολλαπλά επίπεδα. Μεταφέρω θέση που εκφράστηκε στην επιτροπή. Και, βέβαια, αντιπολιτεύεται την Κυβέρνηση διαμαρτυρόμενος γιατί δεν στέλνει Έλληνες στρατιωτικούς στο σύνολο των υπηρεσιών του ΗΠΑ αλλά σε μερικές από αυτές. Το δε ΠΑΣΟΚ ως αθώα κορασίς αναρωτιέται αν το μνημόνιο αυτό ήταν πρωτοβουλία των ΗΠΑ ή δική μας. Ας πούμε και για τον λαϊκισμό της Ελληνικής Λύσης. Δεν θα είχε αντίρρηση να συμμετάσχει ελληνικό προσωπικό σε θέσεις του αμερικανικού στρατού, αρκεί να πάει σε καλές αποστολές, όχι σε πολέμους σαν την Ουκρανία.

Είναι δυνατόν να ακούγονται αυτά τα πράγματα και να παραβιάζεται κάθε ίχνος λογικής; Κύριοι της Κυβέρνησης, αυτό το έκτρωμα που θέλετε σήμερα να κάνετε νόμο ούτε αμοιβαία επωφελές είναι ούτε καλύπτει επιχειρησιακές ανάγκες των Ενόπλων Δυνάμεων ούτε οι στρατιωτικοί μας θα ταΐσουν τις οικογένειές τους με ικανότητες και γνώσεις πολυεθνικής διαλειτουργικότητας, που θα αποκτήσουν στα αμερικάνικα επιτελεία.

Θέλουν σπίτια να μείνουν, θέλουν ιατροφαρμακευτική περίθαλψη, νοσοκομειακή κάλυψη στα δύσκολα, δυνατότητα πραγματικής συνυπηρέτησης συζύγων, ανθρώπινες προϋποθέσεις ανατροφής των παιδιών τους. Θέλουν ό,τι θέλει ο κάθε εργαζόμενος, ό,τι θέλει ο λαός μας. Αυτό συνειδητοποιούν και αυτό κάνουν πράξεις.

Επίσης οι στρατιώτες μας θέλουν ανθρώπινες και ασφαλείς συνθήκες εργασίας και διαβίωσης στα στρατόπεδα. Εμείς λέμε: Κανένας Έλληνας στρατιωτικός εκτός συνόρων, καμμία εμπλοκή της Ελλάδας σε αποστολές εκτός συνόρων, αποδέσμευση τώρα από τις λυκοσυμμαχίες του ΝΑΤΟ, των ΗΠΑ και της Ευρωπαϊκής Ένωσης.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Παπαναστάση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα οκτώ μαθήτριες και μαθητές και τέσσερις εκπαιδευτικοί συνοδοί τους από το 8ο Δημοτικό Σχολείο Αμαρουσίου.

Επίσης, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, δεκαέξι μαθήτριες και μαθητές και ένας συνοδός εκπαιδευτικός από το Δημοτικό της Σχολής Χατζήβεη.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τον λόγο στον ειδικό αγορητή από το ΠΑΣΟΚ, τον κ. Δημήτρη Μπιάγκη.

**ΔΗΜΗΤΡΙΟΣ ΜΠΙΑΓΚΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, η διαρκής ενίσχυση και ο εκσυγχρονισμός των Ενόπλων Δυνάμεων της χώρας μας είναι απαραίτητες προϋποθέσεις για την εγγύηση της εθνικής ασφάλειας και της αμυντικής ικανότητας. Στο περιβάλλον των διαρκώς εξελισσόμενων τεχνολογιών και της αυξανόμενης γεωπολιτικής αναταραχής, η ενίσχυση των αμυντικών μας δυνατοτήτων ήταν ουσιώδης και παραμένει για την προστασία της χώρας και των εθνικών μας συμφερόντων.

Η αστάθεια στη γειτονική μας περιοχή -όπως επιβεβαιώνεται από τις συρράξεις σε Ρωσία, Ουκρανία, Αρμενία, Αζερμπαϊτζάν, Ισραήλ, Χαμάς, Χεζμπολάχ- μαζί με τις συνεχόμενες προκλήσεις από την Τουρκία εντείνουν την ανάγκη για έναν ισχυρό και μοντέρνο στρατό. Έναν στρατό που οφείλει να αξιοποιεί την πρόσφατη εμπειρία από τα πεδία μάχης και να επενδύει στην εκπαίδευση και τη συνεχιζόμενη κατάρτιση, υιοθετώντας δοκιμασμένες αλλά καινοτόμες πρακτικές. Πρώτιστη μέριμνα σε έναν τέτοιο στρατό αποτελεί ο ανθρώπινος παράγοντας, ο οποίος βεβαίως πρέπει να υποστηρίζεται από μια δυναμική αμυντική βιομηχανία.

Φέρνω ως παράδειγμα την περίπτωση του ρωσοουκρανικού πολέμου και τη μεγάλη σημασία της πολεμικής βιομηχανίας στην έκβασή του, αλλά και από ένα ισχυρό σύστημα διεθνών συνεργασιών και αμυντικών συμμαχιών. Σε αυτό το πλαίσιο οι δημοκρατικές αμυντικές συμφωνίες της χώρας μας, όπως αυτές που αφορούν στα δύο υπό συζήτηση σχέδια νόμου, δεν μπορούν παρά να θεωρούνται κατ’ αρχήν θετικές. Πόσω μάλλον, όταν αποσκοπούν στην απόκτηση τεχνογνωσίας, εμπειρίας και γνώσεων πολυεθνικής διαλειτουργικότητας επιλεγμένων στρατιωτικών μας, από τον κατά τεκμήριο ισχυρότερο και πλέον σύγχρονο στρατό του κόσμου.

Βεβαίως, θα πρέπει να σημειώσω, κυρίες και κύριοι συνάδελφοι, ότι η επένδυση στον ανθρώπινο παράγοντα δεν πρέπει να περιορίζεται αποκλειστικά στα θέματα αύξησης του αξιόμαχου των στρατιωτικών μας. Τα στελέχη των Ενόπλων Δυνάμεων της χώρας μας, όπως έχουμε αναδείξει πολλάκις και στο πλαίσιο του κοινοβουλευτικού ελέγχου, αντιμετωπίζουν πολλά και χρονίζοντα προβλήματα, που υπονομεύουν την προσπάθεια διατήρησης υψηλού ηθικού και επιχειρησιακής ετοιμότητας.

Επιτρέψτε μου να υπενθυμίσω επιγραμματικά: Θέσπιση νέου μισθολογίου και εξορθολογισμός πλαισίου αποζημίωσης της ημερήσιας και της νυκτερινής απασχόλησης των στελεχών των Ενόπλων Δυνάμεων, στο πλαίσιο της ουσιαστικής αμοιβής του έργου και της προσφοράς τους. Εκσυγχρονισμός-αναβάθμιση των στρατιωτικών σχολών αξιωματικών και υπαξιωματικών. Θεμελίωση επαγγελματικών δικαιωμάτων αποφοίτων ΑΣΕΙ και ΑΣΣΥ. Επίλυση στεγαστικού προβλήματος, κυρίως στις ακριτικές περιοχές. Μισθολογική αναβάθμιση σπουδαστών στρατιωτικών σχολών. Στήριξη της οικογένειας των στελεχών και της υγειονομικής τους περίθαλψης, με ιδιαίτερη έμφαση στις μονογονεϊκές οικογένειες και στις οικογένειες με ΑΜΕΑ. Επαναξιολόγηση συστήματος τοποθετήσεων, μεταθέσεων για το σύνολο των υπηρετούντων στις Ένοπλες Δυνάμεις, με γνώμονα την ισονομία, αξιοκρατία, διαφάνεια και του αξιόμαχου του στρατεύματος. Αλλαγή του μοντέλου θητείας των στρατευσίμων, με έμφαση στην εκπαίδευση σε σύγχρονες τεχνικές μάχης και διαρκή επιμόρφωση των εφέδρων. Διεύρυνση της συνδρομής των Ενόπλων Δυνάμεων σε ζητήματα πολιτικής προστασίας.

Αν και η Κυβέρνηση για ακόμη μια φορά, κύριε Υφυπουργέ, δεν μας άφησε επαρκή χρόνο προετοιμασίας, παρ’ όλα τα παράπονά μας κατά καιρούς, εντούτοις είχαμε τη δυνατότητα να συζητήσουμε τα δύο υπό ψήφιση μνημόνια συνεργασίας στην αρμόδια επιτροπή της Βουλής και να θέσουμε τα εύλογα ερωτήματά μας επί ζητημάτων που έχρηζαν διευκρινίσεων. Όπως, λοιπόν, πληροφορηθήκαμε από τον αρμόδιο Υφυπουργό, οι εν λόγω συμφωνίες ξεκίνησαν να διαμορφώνονται αρκετά χρόνια και μάλιστα μία εξ αυτών από το 2015, επί κυβέρνησης ΣΥΡΙΖΑ. Επομένως δεν μπορούν λογικά να συσχετισθούν με τις πρόσφατες γεωπολιτικές εξελίξεις.

Από την άλλη μεριά, όπως τεκμηριώνεται και από τις αντίστοιχες εκθέσεις του Γενικού Λογιστηρίου του Κράτους, και τα δύο προγράμματα αφορούν έναν περιορισμένο αριθμό στρατιωτικών στελεχών, τρεις και τρεις, συνολικά έξι, των Ελλήνων αξιωματικών, οι οποίοι θα επιλεγούν κατόπιν δήλωσης επιθυμίας και με αυστηρά κριτήρια τυπικών και ουσιαστικών προσόντων.

Βεβαίως, όμως, κύριε Υφυπουργέ, δεν λάβαμε απάντηση στο ερώτημά μας αν υπάρχουν και άλλες παρόμοιες συμφωνίες των ΗΠΑ με άλλες χώρες στην Ευρώπη, ώστε να μπορέσουμε να συγκρίνουμε και να αξιολογήσουμε τις αντίστοιχες διατάξεις και τους όρους.

Το σημείο, όμως, που εγείρει μεγάλη ασάφεια και προβληματισμό είναι η παράγραφος 35 και των δύο συμβάσεων, όπου προβλέπεται ρητώς η έγγραφη συμφωνία-γνώμη του μητρικού συμβαλλόμενου μέρους ή μέρους προέλευσης, όπως αναφέρονται αντίστοιχα στις δύο συμβάσεις, νοώντας αμφότερες το Υπουργείο Εθνικής Άμυνας, ως προϋπόθεση συμμετοχής των στελεχών μας σε πολιτικοστρατιωτικές δράσεις.

Αφήνεται δηλαδή η δυνατότητα, κύριε Υπουργέ, συμμετοχής Ελλήνων στρατιωτικών σε πολεμικές επιχειρήσεις εκτός συνόρων, χωρίς καν η απόφαση αυτή να λαμβάνεται στο ανώτατο κυβερνητικό επίπεδο, κατόπιν ενημέρωσης και συζήτησης στο Κοινοβούλιο, αλλά εκχωρείται στο Υπουργείο Εθνικής Άμυνας.

Σύμφωνα, λοιπόν, με την παραπάνω διάταξη, θα μπορούσε να ληφθεί η απόφαση συμμετοχής Ελλήνων στρατιωτών σε μια πολεμική σύγκρουση, όπως για παράδειγμα στην Ουκρανία, ακόμα και με απόφαση κατάλληλα εξουσιοδοτημένου στελέχους του Υπουργείου Εθνικής Άμυνας.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Κι εδώ, για να μην υπάρχει καμμία παρεξήγηση ή παρερμηνεία, επαναλαμβάνουμε -και το τονίζω- την πάγια και διαχρονική μας στήριξη στην Ουκρανία απέναντι στην παράνομη ρωσική εισβολή. Όμως, αυτό, όπως και όλα τα άλλα, δημιουργούν την απαίτηση για διαφάνεια και πλήρη ενημέρωση σε σχέση με τις δεσμεύσεις που αναλαμβάνουν οι ελληνικές Ένοπλες Δυνάμεις όχι μόνο στο πλαίσιο της παρούσας κρίσης, αλλά και σε κάθε άλλο πλαίσιο μελλοντικών πολυεθνικών επιχειρήσεων.

Το ΠΑΣΟΚ, κυρίες και κύριοι συνάδελφοι, έχει αποδείξει διαχρονικά τόσο ως κυβέρνηση όσο και ως αντιπολίτευση, ότι είναι πατριωτική δύναμη ευθύνης που προτάσσει το εθνικό συμφέρον έναντι των μικροκομματικών σκοπιμοτήτων και του φτηνού λαϊκισμού και θεωρεί ότι τα δύο σχέδια νόμου έχουν θετικό πρόσημο για την εθνική άμυνα και την εμπέδωση των διεθνών συμμαχιών της χώρας μας. Εντούτοις, παραμένει σοβαρή η ασάφεια της προαναφερόμενης παραγράφου 35 των συμβάσεων.

Λαμβάνοντας, λοιπόν, υπ’ όψιν την παραπάνω προβληματική διάταξη αλλά και την αντικειμενική δυσκολία, κύριε Υφυπουργέ, της τροποποίησής της και με πνεύμα καλής πίστης και εποικοδομητικής διάθεσης καλούμε την Κυβέρνηση, καλούμε εσάς να τοποθετηθείτε άμεσα ρητώς ότι η ελληνική Κυβέρνηση δεν θα συναινέσει σε καμμία περίπτωση σε αίτημα συμμετοχής των αποσπασμένων Ελλήνων στρατιωτών δυνάμει των δύο συμφωνιών σε οποιεσδήποτε πολεμικές επιχειρήσεις, συμπεριλαμβανομένου του πολέμου της Ουκρανίας.

Σε αυτή την περίπτωση, κύριε Πρόεδρε, κύριε Υφυπουργέ, κυρίες και κύριοι συνάδελφοι, δύναται οι όποιες δικές μας επιφυλάξεις να αρθούν και να δούμε με θετικό πρόσημο τις εν λόγω συμβάσεις.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

Τον λόγο έχει η εισηγήτρια του ΣΥΡΙΖΑ κ. Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, η χώρα μας ήδη βιώνει τις αρνητικές επιπτώσεις των επιλογών της Κυβέρνησης, επιλογές που αφορούν στα εθνικά μας συμφέροντα. Οι δεδομένες αιτίες από τις οποίες εκκινούν τα προβλήματα που αντιμετωπίζει η εξωτερική πολιτική της χώρας οφείλονται αναμφισβήτητα στην απομάκρυνση της Κυβέρνησης από την ενεργητική πολυδιάστατη εξωτερική πολιτική που αναπτύξαμε ως χώρα τα προηγούμενα χρόνια και στην προσκόλλησή σας στο δόγμα του δεδομένου συμμάχου.

Χαρακτηριστικό αποτύπωμα αυτής της στρατηγικής μετατόπισης αποτελούν οι παρούσες σχέσεις με την Τουρκία, η οποία φαίνεται να λαμβάνει τελικά από τις Ηνωμένες Πολιτείες τα F-16 και, μάλιστα, παρά τις περί του αντιθέτου διαβεβαιώσεις της Κυβέρνησης εδώ, στο ελληνικό Κοινοβούλιο.

Το πολιτικό αποτέλεσμα των επιλογών σας μπορεί να περιγραφεί με σαφήνεια στη διαδικασία πώλησης σαράντα νέων αεροσκαφών F-16 στην Τουρκία, η οποία ολοκληρώνεται και μάλιστα χωρίς περιοριστικούς όρους για τη χρήση τους για παράνομες ενέργειες σε βάρος της Ελλάδος και της Κυπριακής Δημοκρατίας.

Αναμένουμε άμεση ενημέρωση από την Κυβέρνηση στην Εθνική Αντιπροσωπεία για το εάν έχουν επιβληθεί όροι στην πώληση των F-16 στην Τουρκία, όπως η ίδια διαλαλεί τόσον καιρό, καθώς και τις ενέργειες στις οποίες προτίθεται να προβεί.

Κυρίες και κύριοι της Κυβέρνησης, δεν γίνεται άλλο να σιωπάτε. Η ενημέρωση που μας οφείλετε δεν αφορά μόνο την Αξιωματική Αντιπολίτευση, αλλά είναι θέμα που σχετίζεται με τα εθνικά συμφέροντα Ελληνίδων και Ελλήνων και όχι με την Αξιωματική Αντιπολίτευση και οποιαδήποτε άλλη κομματική αντιπαράθεση.

Δυστυχώς, όμως, δεν είναι μόνο τα όσα σάς ανέφερα. Υπάρχει ένα κακό προηγούμενο στη σημερινή συζήτηση, όπου ακολουθείτε σταθερά μια αρνητική παράδοση να καταθέτετε νομοσχέδια, τροπολογίες ή, όπως σήμερα, μνημόνια συνεργασίας, με αιφνιδιαστικό τρόπο -σας το είπαν και οι προηγούμενοι ομιλητές από τα άλλα κόμματα-, δίνοντας ελάχιστο χρονικό περιθώριο σε έναν οργανωμένο και σοβαρά δομημένο διάλογο, που έχει έναν και μόνο στόχο, να υπηρετήσει το εθνικό συμφέρον. Πείτε μας, με πόση σοβαρότητα, με πόση κρισιμότητα αντιμετωπίζετε το παρόν μνημόνιο, όπως λέτε, από τη στιγμή που το φέρνετε για κύρωση μόλις πέντε ημέρες αφού το καταθέτετε;

Καταθέτω κάποιες αναφορές που έχουν να κάνουν με το παρελθόν. Οι δύο χώρες έχουν υπογράψει και στο παρελθόν συμφωνίες αμυντικής συνεργασίας, όπως είναι η Συμφωνία Αμοιβαίας Αμυντικής Συνεργασίας του 1990, καθώς και την κύρωση του πρώτου πρωτοκόλλου τροποποίησης αυτής και την κύρωση του δεύτερου πρωτοκόλλου τροποποίησης.

Οι συγκεκριμένες συμφωνίες αφορούν αποκλειστικά και μόνο θέματα τοποθέτησης ή απόσπασης προσωπικού των ελληνικών Ενόπλων Δυνάμεων στις ένοπλες δυνάμεις των Ηνωμένων Πολιτειών της Αμερικής.

Είναι, λοιπόν, σήμερα οι πρώτες τέτοιας φύσεως συμφωνίες που έρχονται προς ψήφιση, όπως διαφαίνεται και στις εκθέσεις ανάλυσης συνεπειών ρύθμισης. Επισημαίνεται ότι οι τοποθετήσεις, οι αποσπάσεις ή η ανταλλαγή προσωπικού αποτελούν πάγια τακτική για τις Ένοπλες Δυνάμεις και οι σχετικές διαδικασίες ρυθμίζονται επιχειρησιακά βάσει προϋφιστάμενων συμφωνιών μέσω ΟΗΕ, ΝΑΤΟ, Ευρωπαϊκής Ένωσης, καθώς και διμερών διακρατικών συμφωνιών και οι δύο συμφωνίες μεταξύ των συμβαλλομένων μερών του Βορειοατλαντικού Συμφώνου περί του καθεστώτος των δυνάμεων τους, δηλαδή ΝΑΤΟ-SOFA, που υπεγράφη το 1951. Η Ελλάδα εισήλθε στο ΝΑΤΟ το 1952 και θεωρείται ότι έχει προσχωρήσει και σε αυτή τη διεθνή συμφωνία. Πρόκειται, δηλαδή, για σταθερούς κανόνες που χρησιμοποιούνται ευρέως στις διακρατικές συμφωνίες απόσπασης και τοποθέτησης προσωπικού και ορίζουν το γενικότερο πλαίσιο αλλά και ποιος έχει την αρμοδιότητα κατά περίπτωση.

Ο λόγος, όμως, που φέρνει η Κυβέρνηση, κυρίες και κύριοι συνάδελφοι, αυτές τις δύο συμφωνίες προς ψήφιση στη Βουλή δεν είναι η ενίσχυση των Ενόπλων Δυνάμεων διά της απόκτησης εμπειρίας και τεχνογνωσίας από τα στελέχη που θα αποσπαστούν ή θα τοποθετηθούν, όπως θέλει να εμφανίζει. Αντιθέτως, οι λόγοι είναι πρόδηλα πολιτικοί, με στενό ορίζοντα και συμφέρον.

Ζητούμενο για την Κυβέρνηση είναι να ψηφιστούν αυτές οι συμφωνίες για να διαφημίσει την ενίσχυση των ελληνοαμερικανικών σχέσεων και να καρπωθεί τις ωφέλειες των αποτελεσματικότατων ενεργειών που έγιναν κατά τη διακυβέρνηση του ΣΥΡΙΖΑ - Προοδευτική Συμμαχία, ενέργειες που οδήγησαν στη βελτίωση και στην επέκταση των αμυντικών στρατηγικών σχέσεων μεταξύ Ελλάδας και Ηνωμένων Πολιτειών της Αμερικής.

Κατά τη διάρκεια της συζήτησης στην αρμόδια επιτροπή τέθηκαν από την πλευρά της Αξιωματικής Αντιπολίτευσης κρίσιμα ερωτήματα, για τα οποία δεν υπήρξε καμμία ουσιώδης απάντηση από την πλευρά της κυβερνητικής πλειοψηφίας. Το γεγονός αυτό, δε, σε συνδυασμό με την αναξιοπιστία που περιβάλλει τις ενέργειές σας στα εθνικά ζητήματα και στα θέματα εξωτερικής πολιτικής καταφανώς μαρτυρούν μόνο δυσοίωνα αποτελέσματα.

Τώρα αναφορικά με τη συμφωνία -θα χρειαστώ ένα λεπτό μόνο, κύριε Πρόεδρε, ευχαριστώ για την ανοχή σας- για την τοποθέτηση και απόσπαση προσωπικού των Ελληνικών Ενόπλων Δυνάμεων σε μονάδες των Ηνωμένων Πολιτειών της Αμερικής στην Ευρώπη, για ποιον λόγο και με ποιο σκεπτικό έχει έρθει εδώ σήμερα αυτή η συμφωνία; Γιατί υπάρχει αυτός ο γεωγραφικός περιορισμός; Και γιατί συγκεκριμένα στην Ευρώπη, αφού υπάρχουν ένα σωρό νατοϊκές υπηρεσίες και επιτελεία στα οποία στέλνουμε κόσμο; Γιατί να τα στείλουμε μόνο σε αμιγείς υπηρεσίες που αφορούν τον αμερικανικό στρατό; Δεν καλυπτόμαστε ως προς αυτόν τον σκοπό στις εντός του ΝΑΤΟ αντίστοιχες τοποθετήσεις και αποσπάσεις; Ποιες είναι, δηλαδή, αυτές οι θέσεις; Πρέπει να λάβουμε μια συγκεκριμένη απάντηση, τι ακριβώς εξυπηρετούν αυτές οι τοποθετήσεις και κυρίως τι όφελος υπάρχει για τη χώρα, καθώς, όπως γνωρίζουμε, μέσα από αντίστοιχες διαδικασίες στο ΝΑΤΟ μπορούν με επάρκεια να καλυφθούν αυτές οι ανάγκες.

Αυτό, λοιπόν, που μας θορυβεί εντόνως στη συγκεκριμένη χρονική συγκυρία είναι η πιθανότητα μέσα από αυτή τη συμφωνία να βρεθεί η ευκαιρία να τοποθετηθεί ελληνικό προσωπικό σε μονάδες των Ηνωμένων Πολιτειών στην Ουκρανία και αλλού. Είμαστε, λοιπόν, κάθετα αντίθετοι -και το ξεκαθαρίζουμε αυτό- με μια τέτοια προοπτική, όπως και με τη συνεχιζόμενη αποστολή όπλων στην Ουκρανία.

Εδώ θα πρέπει να τονιστεί ότι η ευκαιρία διεθνούς συνεργασίας και απόκτησης εμπειρίας δίνεται στα στελέχη των Ενόπλων Δυνάμεών μας μέσα στο πλαίσιο της συνεργασίας του ΝΑΤΟ. Με αυτή τη διαδικασία μάλιστα οι όροι είναι και πιο συμφέροντες και ξεκάθαροι, τόσο διαδικαστικά όσο και οικονομικά, καθώς στην παρούσα συμφωνία η οικονομική επιβάρυνση αφορά αποκλειστικά και μόνο την Ελλάδα. Εντός του πλαισίου του ΝΑΤΟ το κόστος επιμερίζεται.

Σας ρωτάμε ευθέως και χωρίς περιστροφές: Υπάρχει περίπτωση αποστολής Ελλήνων στρατιωτικών σε οποιαδήποτε εμπόλεμη ζώνη, έστω και ως βοηθητικό προσωπικό των αμερικανικών ενόπλων δυνάμεων; Έχετε διασφαλίσει ότι δεν θα συμμετάσχουν ή συνδράμουν στελέχη των Ενόπλων Δυνάμεων σε πολυεθνικές επιχειρήσεις των Ηνωμένων Πολιτειών της Αμερικής, οι οποίες ενδεχομένως θα έρχονται σε αντίθεση με τη στάση του επίσημου ελληνικού κράτους; Αναγνωρίζει η Κυβέρνηση την πιθανότητα οποιουδήποτε κινδύνου για την ελληνική εξωτερική και αμυντική πολιτική από τη συμμετοχή Ελλήνων στρατιωτικών στον επιχειρησιακό σχεδιασμό τέτοιων επιχειρήσεων; Πρέπει να δώσετε μια απάντηση.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε.

**ΡΑΛΛΙΑ ΧΡΗΣΤΙΔΟΥ:** Πρέπει να κλείσω, κύριε Πρόεδρε. Έχετε δίκιο. Είχα πάρα πολλά να πω, αλλά δεν φτάνουν τα πέντε λεπτά.

Ποιος έχει την αρμοδιότητα να χορηγεί την έγγραφη βεβαίωση για τοποθέτηση προσωπικού, παραδείγματος χάριν, σε εμπόλεμη περιοχή; Θα είναι μόνος ο αρμόδιος Υπουργός; Ποιες θα είναι οι προβλεπόμενες διαδικασίες, ειδικά στην περίπτωση του προσωπικού που τοποθετείται στην Ευρώπη; Είναι δυνατόν μία τέτοια αρμοδιότητα να παραχωρείται στην Κυβέρνηση με μόνη την υπογραφή μιας συμφωνίας συνεργασίας; Η βασική μας ένσταση δεν αφορά απλώς ένα πολιτικό ζήτημα δικαιοδοσίας. Έχει εξαιρετική σημασία ποιος θα αποφασίζει, αλλά εν προκειμένω δεν είναι αυτό μόνο το ζητούμενο.

Είναι σαφές -και κλείνω με αυτό- πως αφήνετε ανοικτό το ενδεχόμενο με τον έναν ή με τον άλλο τρόπο της εμπλοκής ελληνικού προσωπικού άμυνας σε εμπόλεμες ζώνες. Και βεβαίως το γεγονός αυτό σε συνάρτηση με την παντελή απουσία κάθε εχέγγυου εμπιστοσύνης που έχετε επιδείξει στα ζητήματα εθνικής άμυνας και εξωτερικής πολιτικής καθιστούν, με αίσθηση ευθύνης απέναντι στους πολίτες, επιτακτική από την πλευρά μας την καταψήφιση των εν λόγω δύο μνημονίων συνεργασίας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο εισηγητής από τη Νέα Δημοκρατία κ. Ανδριανός.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Τα σχέδια νόμου, κυρίες και κύριοι συνάδελφοι, κύριε Υπουργέ, του Υπουργείου Εθνικής Άμυνας που καλούμαστε σήμερα να κυρώσουμε αφορούν αντίστοιχα μνημόνια για την ενίσχυση της στρατιωτικής συνεργασίας Ελλάδας - ΗΠΑ και την απόκτηση πολύτιμης διεθνούς εμπειρίας από στελέχη των Ενόπλων Δυνάμεων και όχι όλα αυτά που ακούσαμε από την Αντιπολίτευση και μάλιστα όταν οι διαδικασίες είχαν ξεκινήσει για το δεύτερο μνημόνιο από τον ΣΥΡΙΖΑ το 2015.

Το πρώτο, λοιπόν, μνημόνιο συμφωνίας υπεγράφη την 24η Δεκεμβρίου του 2021 και την 7η Μαΐου του 2022 στην Αθήνα και την Τάμπα των ΗΠΑ, αντίστοιχα, μεταξύ του Υπουργείου Εθνικής Άμυνας της Ελληνικής Δημοκρατίας, εκπροσωπούμενης από την Ελληνική Διοίκηση Ειδικού Πολέμου, και του Υπουργείου Άμυνας των Ηνωμένων Πολιτειών της Αμερικής, εκπροσωπούμενης από τη Διοίκηση Ειδικών Επιχειρήσεων των ΗΠΑ, και έχει ως αντικείμενο την τοποθέτηση προσωπικού άμυνας της Ελληνικής Δημοκρατίας στη Διοίκηση Ειδικών Επιχειρήσεων των ΗΠΑ.

Η συμφωνία θεσπίζει δύο θέσεις, αφ’ ενός θέση με τίτλο: «Επιχειρησιακός αξιωματικός σχεδιασμού πολυεθνικών ειδικών επιχειρήσεων βαθμού Αντισυνταγματάρχη Στρατού Ξηράς ή Αντιπλοιάρχου Πολεμικού Ναυτικού», ο οποίος θα παρέχει υποστήριξη και θα συμβουλεύει τον διευθυντή επιχειρήσεων για τον σχεδιασμό, την οργάνωση και την κατανόηση παγκόσμιων ειδικών επιχειρήσεων, και αφ’ ετέρου θέση με τίτλο: «Εκπαιδευτής στην ακαδημία ανώτερου μονίμου προσωπικού πολυκλαδικών δυνάμεων ειδικών επιχειρήσεων βαθμού Ανθυπασπιστή Στρατού Ξηράς».

Το σχέδιο νόμου διαρθρώνεται σε δύο άρθρα. Με το πρώτο κυρώνεται η συμφωνία, η οποία με τη σειρά της διαρθρώνεται σε έντεκα άρθρα και δύο παραρτήματα. Με το δεύτερο άρθρο καθορίζεται η έναρξη ισχύος του νόμου. Σύμφωνα, λοιπόν, με τις επιμέρους ρυθμίσεις του κειμένου της συμφωνίας για τη συμμετοχή του προσωπικού σε ασκήσεις, πολιτικοστρατιωτικές δράσεις, καθώς και σε υπηρεσιακές τοποθετήσεις, όπου πιθανολογείται ότι θα προκύψουν άμεσες εχθροπραξίες ή όπου έχει γίνει έναρξη αυτών, απαιτείται η έγγραφη εξουσιοδότηση και των δύο κρατών.

Επίσης, η Ελλάδα αναλαμβάνει τα έξοδα του τοποθετημένου προσωπικού, που περιλαμβάνουν και την ιατροφαρμακευτική φροντίδα των δύο στελεχών καθώς και των εξαρτώμενων μελών των οικογενειών τους, ενώ οι ΗΠΑ αναλαμβάνουν το κόστος της εκπαίδευσης για την εξοικείωση και την ενημέρωση του προσωπικού. Η διάρκεια ισχύος της συμφωνίας είναι δέκα έτη, με δυνατότητα παράτασης κατόπιν γραπτής συμφωνίας των μερών.

Σε ό,τι αφορά τα οφέλη της συμφωνίας για τη χώρα μας, αποκτάται τεχνογνωσία από τη Διοίκηση των Δυνάμεων Ειδικών Επιχειρήσεων των ΗΠΑ, με παράλληλη διασύνδεση με την υπό συγκρότηση Τμηματική Διοίκηση Ειδικών Επιχειρήσεων, η οποία και αποτελεί εθνική υποχρέωση της Ελλάδας στο πλαίσιο της συμμετοχής μας στο ΝΑΤΟ. Ενισχύεται η συνεργασία μεταξύ των Δυνάμεων Ειδικών Επιχειρήσεων Ελλάδας - ΗΠΑ για την απόκτηση εμπειρίας που αφορά κυρίως επιχειρήσεις, ανάπτυξη και οργάνωση, δόγμα και τακτική, των Δυνάμεων Ειδικών Επιχειρήσεων για την επίτευξη στρατηγικών αντικειμενικών σκοπών, καθώς και την απόκτηση πληροφοριών εθνικού ενδιαφέροντος.

Αναβαθμίζεται η επιχειρησιακή ετοιμότητα των ειδικών δυνάμεων και συνεπώς ενισχύεται η αποτρεπτική μας ισχύς. Ενισχύεται η εμπιστοσύνη μεταξύ του προσωπικού των δυνάμεων Ειδικών Επιχειρήσεων των δύο χωρών καθώς και η έγκυρη γνώση περί της επικρατούσας κατάστασης στην κρίσιμη περιοχή των Βαλκανίων και της Ανατολικής Μεσογείου.

Η δεύτερη κύρωση αφορά το μνημόνιο συνεργασίας, που υπεγράφη 5 Ιουλίου του 2022 και 27 Ιουλίου του 2022 στην Ουάσιγκτον και την Αθήνα αντίστοιχα μεταξύ του Υπουργείου Άμυνας των Ηνωμένων Πολιτειών Αμερικής εκπροσωπούμενο από τον στρατό των ΗΠΑ και του Υπουργείου Εθνικής Άμυνας της Ελληνικής Δημοκρατίας αναφορικά με την απόσπαση-τοποθέτηση ελληνικού προσωπικού άμυνας στον στρατό των ΗΠΑ. Δεν θεσπίζονται εδώ συγκεκριμένες θέσεις, όπως είπα και στην επιτροπή, αλλά δημιουργείται το πλαίσιο, ώστε να είναι δυνατή κατόπιν έγκρισης από την πολιτική ηγεσία του Υπουργείου Εθνικής Άμυνας η προκήρυξη από το Γενικό Επιτελείο Στρατού θέσεων σε μονάδες του στρατού των ΗΠΑ στην Ευρώπη για ελληνικό στρατιωτικό προσωπικό.

Και αυτό το σχέδιο νόμου διαρθρώνεται σε δύο άρθρα. Το πρώτο αφορά την κύρωση του μνημονίου, που με τη σειρά του διαρθρώνεται σε έντεκα άρθρα και δύο παραρτήματα, ενώ με το δεύτερο άρθρο καθορίζεται η έναρξη ισχύος του νόμου. Αντιστοίχως προς το πρώτο μνημόνιο απαιτείται η έγγραφη εξουσιοδότηση και των δύο κρατών για τη συμμετοχή του προσωπικού σε ασκήσεις, πολιτικοστρατιωτικές δράσεις καθώς και σε υπηρεσιακές τοποθετήσεις, όπου πιθανολογείται ότι θα προκύψουν άμεσες εχθροπραξίες ή όπου έχει γίνει έναρξη αυτών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ δύο λεπτά, κύριε Πρόεδρε.

Η Ελλάδα αναλαμβάνει τα έξοδα του τοποθετούμενου προσωπικού ενώ οι ΗΠΑ αναλαμβάνουν το κόστος της εκπαίδευσης για την εξοικείωση και την ενημέρωση του προσωπικού. Και εδώ η διάρκεια ισχύος της συμφωνίας είναι ξανά δέκα έτη με δυνατότητα παράτασης κατόπιν γραπτής συμφωνίας των μερών.

Με το δεύτερο αυτό μνημόνιο ενισχύεται η στρατιωτική συνεργασία Ελλάδας - ΗΠΑ στο επίπεδο του στρατού ξηράς, ικανοποιώντας τη σχετική κατεύθυνση της αμυντικής πολιτικής περί συνεργασίας μεταξύ των δύο χωρών ενώ στελέχη των Ενόπλων Δυνάμεών μας θα έχουν τη δυνατότητα να αποκτήσουν πολύτιμη εμπειρία με την εξοικείωσή τους με την επιχειρησιακή οργάνωση και λειτουργία του στρατού των ΗΠΑ σε ένα περιβάλλον πολυεθνικής διαλειτουργικότητας.

Αξίζει μάλιστα εδώ να τονίσω, όπως προείπα, ότι το δεύτερο αυτό μνημόνιο πάει πίσω στο 2015 επί κυβέρνησης ΣΥΡΙΖΑ.

Τότε υπήρξε ανταλλαγή επιστολών μεταξύ των δύο κρατών και η συμφωνία καθυστέρησε, γιατί οι ΗΠΑ επιθυμούσαν να υπάρχει ρήτρα αμοιβαιότητας, την οποία ορθά η τότε κυβέρνηση δεν δέχτηκε και βεβαίως δεν υπάρχει και στο σημερινό κείμενο του μνημονίου. Όπως τόνισε και ο Υπουργός κ. Κεφαλογιάννης τη Δευτέρα στην επιτροπή, οι όροι του μνημονίου είναι ακριβώς αυτοί που συζητούσε η κυβέρνηση του ΣΥΡΙΖΑ από το 2015 μέχρι το 2019.

Πρέπει, επίσης, να τονιστεί ότι μιλάμε για τρεις και μόνο Έλληνες αξιωματικούς ακόμη και στο δεύτερο μνημόνιο, που δεν δημιουργούνται συγκεκριμένες θέσεις. Έκθεση του Γενικού Λογιστηρίου του Κράτους αναφέρει ρητά κόστος 170.000 ευρώ που αντιστοιχεί σε τρεις αξιωματικούς, όσο ακριβώς δηλαδή είναι και το κόστος για τους τρεις αξιωματικούς στο πρώτο μνημόνιο.

Επίσης, κυρίες και κύριοι συνάδελφοι, σε μια συγκυρία όπου ο πάγιος στόχος και προσανατολισμός της ενίσχυσης των διεθνών μας συμμαχιών αποκτά ακόμη μεγαλύτερη σημασία και επιτακτικότητα, λόγω και των διεθνών εξελίξεων στην ευρύτερη περιοχή μας, αλλά και των ευρύτερων παγκόσμιων αποσταθεροποιητικών τάσεων, είναι σημαντικό να στηρίξουμε τέτοιες πρωτοβουλίες που ουσιαστικά ενισχύουν τις δυνατότητες των Ενόπλων Δυνάμεων, προσφέρουν εμπειρία και τεχνογνωσία στα στελέχη τους και συσφίγγουν περαιτέρω τις σχέσεις μας με τους συμμάχους μας.

Γι’ αυτούς τους λόγους, λοιπόν, υπερψηφίζουμε την κύρωση των δύο αυτών μνημονίων.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννέα μαθήτριες και μαθητές και δύο εκπαιδευτικοί συνοδοί τους από το 4ο Δημοτικό Σχολείο Αμαρουσίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, έχουμε ολοκληρώσει τον κύκλο των εισηγητών και ειδικών αγορητών.

Τον λόγο έχει τώρα ο Κοινοβουλευτικός Εκπρόσωπος του ΠΑΣΟΚ κ. Κατρίνης.

Ορίστε, κύριε συνάδελφε, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, το ΠΑΣΟΚ από θέση αρχής αντιμετωπίζει πάντα με όρους εθνικής ευθύνης τα ζητήματα που αφορούν τις Ένοπλες Δυνάμεις. Και, όπως γνωρίζουν όλοι, ψήφισε τις συμφωνίες τής προμήθειας αμυντικών συστημάτων που ενισχύουν την αμυντική θωράκιση της χώρας. Αυτό, όμως, δεν σημαίνει ότι η θέση αρχής συνιστά και λευκή επιταγή ή ότι απαλλάσσει την Κυβέρνηση από τις ευθύνες της.

Και μιας και συζητάμε τις δύο συμβάσεις και ο εισηγητής μας έθεσε εύλογα ερωτήματα και ζητάει, κύριε Υπουργέ, συγκεκριμένες απαντήσεις και δεσμεύσεις, θεωρώ ότι θα πρέπει να τις δώσετε μέχρι τη λήξη της συνεδρίασης. Άρα δεν δίνουμε λευκή επιταγή.

Όμως, πέρα από τις διπλωματικές ή αμυντικές συμφωνίες, δεν δίνουμε λευκή επιταγή και σας ελέγχουμε για τα ζητήματα και τους χειρισμούς που αφορούν τον τομέα της αμυντικής βιομηχανίας, τον οποίο θεωρούμε πολύ σημαντικό όσον αφορά την αμυντική θωράκιση της χώρας.

Ο κ. Μητσοτάκης τον περασμένο Απρίλιο εξήγγειλε -δεν θυμάμαι για ποια ακόμα αφορά- τη μετεγκατάσταση του εργοστασίου των ΕΑΣ, που σήμερα είναι στον Υμηττό. Και βεβαίως, έναν χρόνο μετά δεν έχει γίνει απολύτως τίποτα. Και όχι μόνο αυτό, αλλά δεν υπάρχει και καμμία πρόταση για τη μετεγκατάσταση του εργοστασίου των ΕΑΣ. Κυρίως, όμως, δεν υπάρχει καμμία πρόταση για αναπτυξιακό και επιχειρησιακό πρόγραμμα των Ελληνικών Αμυντικών Συστημάτων. Και αυτό το λέω, γιατί τα Ελληνικά Αμυντικά Συστήματα έχουν πιστοποιημένη γραμμή παραγωγής από το ΝΑΤΟ, κάτι που ανοίγει προοπτικές για εξαγωγική δραστηριότητα, τη στιγμή -κάτι που ξέρετε- που υπάρχει παγκόσμια ζήτηση για παραγωγή πυρομαχικών και τη στιγμή που μόλις την προηγούμενη Τρίτη υπήρχε για πρώτη φορά εκπόνηση από την Ευρωπαϊκή Επιτροπή στρατηγικής για ευρωπαϊκή αμυντική βιομηχανία.

Και τα λέω όλα αυτά, γιατί προφανώς η Κυβέρνηση έχει συμβιβαστεί με τη λογική ότι η Ελλάδα πρέπει να παραμείνει ένα κράτος-πελάτης, την ίδια στιγμή που η Τουρκία καλύπτει το 70% των αναγκών της από τη δική της εγχώρια βιομηχανία. Οι τουρκικές εξαγωγές οπλικών συστημάτων ξεπέρασαν τα 5,5 δισεκατομμύρια το 2023, για να μην αναφερθώ στη στρατηγική εγκαθίδρυσης βάσεων εκπαίδευσης αξιωματικών και βεβαίως δημιουργίας εξαρτήσεων με άλλες χώρες.

Άρα, όσον αφορά τα Ελληνικά Αμυντικά Συστήματα, δεν υπάρχει καμμιά στρατηγική, ενώ η ίδια λογική υπάρχει, δυστυχώς, και για την Ελληνική Αμυντική Βιομηχανία. Ενώ στην ΕΑΒ υπήρχε εξειδικευμένο προσωπικό που αναλάμβανε τη συντήρηση των πτητικών μέσων των Ενόπλων Δυνάμεων, σήμερα το μεγαλύτερο μέρος αυτής της συντήρησης γίνεται με ιδιωτική δαπάνη, με ιδιωτικό έργο στο εξωτερικό και με πολύ μεγαλύτερο κόστος.

Για εμάς, λοιπόν, τα πράγματα είναι πάρα πολύ απλά. ΕΑΣ, ΕΑΒ και Ναυπηγεία θα πρέπει να λαμβάνουν μέρος κατασκευαστικού προγράμματος προμηθειών των Ενόπλων Δυνάμεων, γιατί πριν από λίγο καιρό ο Υπουργός Άμυνας αναφέρθηκε στη δημιουργία οικοσυστήματος καινοτομίας για την ελληνική αμυντική βιομηχανία για πρώτη φορά μετά από πέντε χρόνια. Ωστόσο, όλα θα κριθούν όχι στο πεδίο των εξαγγελιών, αλλά στο πεδίο των πράξεων.

Τη στιγμή που στη χώρα υπάρχει όχι μόνο υψηλής ποιότητας επιστημονικό προσωπικό αλλά και εταιρείες που έχουν και χρησιμοποιούν τεχνολογίες αιχμής στα αμυντικά συστήματα εδώ και πέντε ολόκληρα χρόνια, σας ρωτώ τι ποσά διατέθηκαν για την ανάπτυξη οπλικών συστημάτων. Βεβαίως, το ερώτημα είναι ρητορικό.

Ταυτόχρονα, προωθείται η προμήθεια των F-35. Σε μια τόσο ακριβή προμήθεια, σε ένα τόσο σημαντικό εξοπλιστικό πρόγραμμα δεν μπορεί αυτή η συμφωνία να μη συνδέεται με αντισταθμιστικό κατασκευαστικό έργο για την ελληνική αμυντική βιομηχανία. Δεν το κάνατε, όπως δεν το κάνατε και στο πρόγραμμα ναυπήγησης φρεγατών Μπελαρά. Καμμία συμμετοχή των ελληνικών ναυπηγείων. Και τα θέτω όλα αυτά, γιατί η αμυντική θωράκιση και η αμυντική επάρκεια της χώρας περνάει μέσα από μια σοβαρή στρατηγική, την οποία δεν έχετε εκπονήσει για την εγχώρια αμυντική βιομηχανία.

Από εκεί και πέρα, όμως, θεωρώ ότι η Κυβέρνηση οφείλει να προβληματιστεί για τον τρόπο με τον οποίο αντιμετωπίζεται ο ανθρώπινος παράγοντας στις Ένοπλες Δυνάμεις και ιδίως στο Πολεμικό Ναυτικό. Αναφέρομαι στις αποχωρήσεις, στις παραιτήσεις ή όπως αλλιώς θέλετε να τις βαφτίσετε, στην αιμορραγία γενικά του ανθρώπινου δυναμικού. Αλήθεια, πόσοι από την τάξη του 2014 της Σχολής Ναυτικών Δοκίμων παραμένουν ακόμα και σήμερα στο Πολεμικό Ναυτικό και ως πότε θα υποβαθμίζετε αυτή τη δυσάρεστη πραγματικότητα, αλλά και το σοβαρό πρόβλημα που έχει ανακύψει στις τάξεις των Ενόπλων Δυνάμεων; Θα δείτε επιτέλους το πρόβλημα για να δώσετε ουσιαστικά κίνητρα στα στελέχη; Ο εισηγητής μας κ. Δημήτρης Μπιάγκης σάς ανέφερε μία σειρά αιτημάτων στήριξης, αναβάθμισης και ενίσχυσης του προσωπικού των Ενόπλων Δυνάμεων.

Για μας, για το ΠΑΣΟΚ, κυρίες και κύριοι συνάδελφοι, υπάρχουν πέντε προτάγματα σε ό,τι αφορά την αμυντική πολιτική: Πρώτον, η επένδυση σε σύγχρονο εξοπλισμό για τη βελτίωση της επιχειρησιακής ικανότητας, η επένδυση στην έρευνα και ανάπτυξη καινοτόμων τεχνολογιών με ενίσχυση της κυβερνοασφάλειας.

Δεύτερον, το επαναλαμβάνω για μία ακόμη φορά, η ουσιαστική συμμετοχή της ΕΑΒ, των ΕΑΣ και των ναυπηγείων σε όλα τα προγράμματα αναβάθμισης και απόκτησης οπλικών συστημάτων, αλλά βεβαίως και στην εν συνεχεία υποστήριξή τους.

Τρίτον, η ανάπτυξη προγραμμάτων ασφάλειας πληροφοριών και εφοδιασμού σε κάθε εξοπλιστικό πρόγραμμα, το οποίο έχει ψηφιστεί, αλλά δεν υλοποιείται εδώ και πάρα πολλά χρόνια.

Τέταρτον, η πλήρης επιχειρησιακή διακλαδική λειτουργία εθνικών συστημάτων κυρίως στους τομείς επικοινωνίας και διαχείρισης πληροφορίας.

Πέμπτον, αλλά όχι λιγότερο σημαντικό, ίσως το πλέον σημαντικό, η επένδυση σε ανθρώπινο κεφάλαιο, η διαρκής εκπαίδευση, η μισθολογική και θεσμική αναβάθμιση για όλα τα στελέχη, προκειμένου να σταματήσει επιτέλους αυτή η διαρροή προσωπικού στις Ένοπλες Δυνάμεις.

Κύριε Υπουργέ, το ΠΑΣΟΚ έχει συγκεκριμένες και σταθερές θέσεις στον τομέα της άμυνας. Δεν έχει καμμία σχέση με τις ιδεοληψίες άλλων, τις οποίες είναι αλήθεια πως αντιμετωπίζατε με χαρακτηριστική ευκολία μέχρι σήμερα. Θα είμαστε παρόντες, ασκώντας έλεγχο πάντα με αίσθημα και όρους εθνικής ευθύνης, καταθέτοντας προτάσεις και μένοντας βεβαίως πάντα δίπλα στα στελέχη των Ενόπλων Δυνάμεων, το τεράστιο αυτό ανθρώπινο κεφάλαιο, τον καταλύτη ισχύος των Ενόπλων Δυνάμεων που εσείς, δυστυχώς, υποβαθμίζετε και οδηγείτε σε αυτή την πρωτοφανή κατάσταση.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει η Πρόεδρος της Κοινοβουλευτικής Ομάδας…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σε λίγο, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Επομένως τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Θεόφιλος Ξανθόπουλος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε συνάδελφε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, θέλω να αναφερθώ κατ’ αρχάς σε μερικά ανατριχιαστικά, θα έλεγα, που ακούστηκαν προηγουμένως σε αυτή την Αίθουσα, για να μη μείνουν πράγματα αναπάντητα.

Ο Πρόεδρος και επικεφαλής της Ελληνικής Λύσης έκανε μία αναφορά στο καρναβάλι και στην κατάπτυστη παρουσία εκεί «σατιρικού» -σε εισαγωγικά- σχολίου για τον Πρόεδρο του ΣΥΡΙΖΑ κ. Κασσελάκη και προσπάθησε να κάνει έναν παραλληλισμό, γιατί το ένα είναι τέχνη και το άλλο δεν είναι τέχνη και γιατί διαμαρτυρόμαστε για το ένα και δεν διαμαρτυρόμαστε για την ταινία που προβάλλεται στο Φεστιβάλ Ντοκιμαντέρ Θεσσαλονίκης.

Είναι προφανές, κύριε Βελόπουλε, ότι το καρναβάλι δεν είναι τέχνη. Το καρναβάλι είναι λαϊκό δρώμενο και ουδέποτε διεκδίκησε να αποτελέσει τέχνη και δεν πρέπει να το συγχέετε με τις αμιγείς μορφές τέχνης.

Δεύτερον, η τέχνη εξ ορισμού οφείλει να είναι «ασεβής» -σε εισαγωγικά-, εικονοκλαστική, να υπερβαίνει, να διευρύνει τα όρια, γιατί αλλιώς παύει να είναι τέχνη, παύει αυτό το ζωογόνο πνεύμα που την χαρακτηρίζει και γίνεται μια απλή καταγραφή και αναπαραγωγή της πραγματικότητας. Και επειδή όλοι εσείς συνήθως στην Ελληνική Λύση κραδαίνετε την ελληνικότητα, τον Έλληνα και τον Ελληνισμό, σας θυμίζω την περίφημη ιστορία του Δομήνικου Θεοτοκόπουλου ο οποίος κλήθηκε να απολογηθεί στον Μέγα Ιεροεξεταστή -και θυμάστε τι συνέβαινε με την Ιερά Εξέταση της Ισπανίας- για το περιεχόμενο ενός πίνακά του και κινδύνευσε να του αφαιρέσουν το κεφάλι. Αυτή είναι η λειτουργία της τέχνης, λοιπόν. Και βεβαίως σε καμμία περίπτωση δεν θεωρώ –γιατί δεν το έχω δει και δεν το ξέρω και δεν είμαι και κριτικός της τέχνης, αν θέλετε- αυτή την ταινία που προβλήθηκε χθες ισάξια με το δημιούργημα του Θεοτοκόπουλου, αλλά είναι εξίσου σημαντικό να μπορεί ο καλλιτέχνης να εκφράζεται με τρόπο που να εμπεριέχει αυτό το ζωογόνο, το δημιουργικό πνεύμα της τέχνης του. Με αυτή την έννοια, λοιπόν, ήταν φάουλ, ήταν άστοχη όλη η παρέμβασή σας στο συγκεκριμένο κομμάτι. Για τα πολιτικά καθένας κρίνεται.

Τέλος, ακούστε να δείτε, κύριοι -και απευθύνομαι προς όλη την Αίθουσα. Είναι προφανές ότι έχουμε κατορθώσει στην Ευρώπη, της οποίας αποτελούμε αναπόσπαστο μέλος, να οικοδομήσουμε μια δημοκρατία, με τα προβλήματά της, τις ταξικές αντιθέσεις της, τις δυσκολίες, αλλά μία δημοκρατία η οποία είναι ανεκτική. Και είναι προφανές, κατά την άποψή μου, ότι ποτέ δεν πρέπει να αντιπαρατίθεται αυτή η κοινωνία, με την ανεκτικότητα που έχει, με κοινωνίες τις οποίες προηγουμένως αναφέρατε, που έχουν σχέση με το Κοράνι. Ακριβώς αυτή είναι η ποιοτική μας διαφορά, αυτή την κοινωνία θέλουμε να προασπίσουμε, αυτό ουσιαστικά είναι το δίλημμα των επόμενων ευρωεκλογών: αν το Ευρωκοινοβούλιο και οι πολίτες θα ψηφίσουν προοδευτικές πολιτικές ή συντηρητικές και ακροδεξιές λογικές που κυοφορούν αυτού του είδους τις αντιδράσεις. Και με αυτή την έννοια ήταν πολύ χρήσιμη αυτή η απογύμνωση και αυτή η απόδειξη των στοιχείων που μας έδωσε ο κ. Βελόπουλος για ένα από τα διακυβεύματα των προσεχών εκλογών.

Επί της ουσίας τώρα και επί του νομοσχεδίου. Και τα δύο μνημόνια που καλείται να κυρώσει η Βουλή είναι μια διαδικασία, η οποία μπορούσε να γίνει μέσα από τις πάγιες διαδικασίες που προβλέπονται ή από τη σύμβαση ένταξης στο ΝΑΤΟ, από τις άλλες διμερείς συμφωνίες. Γιατί πραγματικά συνηθίζεται να ανταλλάσσονται στελέχη των Ενόπλων Δυνάμεων μεταξύ των χωρών που συμπράττουν στις συμβάσεις αυτές.

Τι κάνει, λοιπόν, η Κυβέρνηση; Αντί να ακολουθήσει αυτή τη διαδικασία και ακριβώς επειδή δεν υπάρχει κενό στα πολιτικά ζητήματα σε πολιτικό χρόνο, το φέρνει στη Βουλή ακριβώς για να μπορέσει να «ρυμουλκήσει» -σε εισαγωγικά- και να αποκτήσει τη συναίνεση της Αντιπολίτευσης, έτσι ώστε να πει: «Είδατε; Έρχονται στην πλευρά μας, στη σωστή πλευρά της ιστορίας, και οι δυνάμεις της Αντιπολίτευσης» χωρίς –παρ’ ότι τέθηκε μετ’ επιτάσεως στην επιτροπή και τίθεται και από άλλες πτέρυγες της Βουλής σήμερα- να δεσμεύεται ο κύριος Υπουργός τι θα γίνει με τους συγκεκριμένους αξιωματικούς. Θα αποτελέσουν μέρος μιας σύρραξης; Θα αποσπαστούν στο μέτωπο του πολέμου; Γιατί δεν υπάρχει μία δήλωση ρητή, η οποία θα αξιολογηθεί βεβαίως; Εμείς δεν είμαστε της άποψης που εξέφρασε ο εισηγητής του ΠΑΣΟΚ «κάντε τη δήλωση αυτή, για να επανεξετάσουμε τη στάση μας», αλλά θέλουμε να υπάρχει μία δήλωση ακριβώς για να σας δεσμεύει σε πολιτικό και ηθικό επίπεδο, έτσι ώστε να καταγραφεί μία απόκλιση στο μέλλον, ενδεχομένως, από αυτό που δηλώσατε τώρα. Δεν το κάνετε και δεν το κάνετε ακριβώς γιατί έχετε στο μυαλό σας άλλους σχεδιασμούς, ενδεχομένως.

Δεύτερον και πολύ σημαντικό. Οι Ένοπλες Δυνάμεις δεν είναι άθυρμα, δεν είναι παίγνιο, στο οποίο θα στοιχίζετε συσχετισμούς επί μέρους. Είναι πολύ σημαντικό κομμάτι της υπόστασης του κράτους. Ο προϋπολογισμός των Ενόπλων Δυνάμεων απορροφά ένα πολύ σημαντικό κομμάτι του γενικού προϋπολογισμού. Είμαστε σε δαπάνες πολύ υψηλότερα από τον μέσο όρο της Ευρωπαϊκής Ένωσης. Τα στελέχη των Ενόπλων Δυνάμεων είναι ο πολλαπλασιαστής της ισχύος των όπλων και με αυτή την έννοια δεν επιτρέπεται να παίζετε και να κάνετε το ζήτημα των Ενόπλων Δυνάμεων πεδίο μικροκομματικής αντιπαράθεσης. Είναι σταθερή μας άποψη.

Καταψηφίζουμε και επί της αρχής και επί του περιεχομένου αυτές τις συμφωνίες, γιατί ακριβώς η Κυβέρνηση προσπαθεί με υπομόχλιο τις Ένοπλες Δυνάμεις να εμφανίσει μια επίπλαστη εικόνα συναίνεσης.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκατρείς μαθήτριες και μαθητές και ένας συνοδός εκπαιδευτικός από το Hanover High School του New Hampshire των Ηνωμένων Πολιτειών της Αμερικής.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, παρακαλώ τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Χήτα, έχετε τον λόγο για τρία λεπτά από το έδρανό σας, γιατί έχει μιλήσει ο Πρόεδρός σας, και αμέσως μετά θα πάρει τον λόγο ο κ. Παφίλης.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε. Απλά ακούστηκαν κάποια πράγματα, τα οποία δεν πρέπει να μείνουν αναπάντητα, από τον Κοινοβουλευτικό Εκπρόσωπο του ΣΥΡΙΖΑ, ο οποίος με εκπλήσσει κάθε φορά γιατί μου δείχνει ότι έχει θέμα αντίληψης, ενώ εγώ τον έχω για πολύ έξυπνο άνθρωπο. Ή κάνει πως δεν κατάλαβε τι είπε ο Πρόεδρός μας ή, όντως, δεν κατάλαβε.

**ΘΕΟΦΙΛΟΣ ΞΑΝΘΟΠΟΥΛΟΣ:** Πιο καθαρά, δεν σας ακούω.

**ΚΩΝΣΤΑΝΤΙΝΟΣ ΧΗΤΑΣ:** Λέω ότι ή δεν καταλάβατε τι είπε ο Πρόεδρός μας ή με εκπλήσσετε και υπάρχει θέμα αντίληψης. Εγώ σας έχω για πολύ έξυπνο άνθρωπο.

Είπε, λοιπόν, το εξής, κύριε Κοινοβουλευτικέ Εκπρόσωπε του ΣΥΡΙΖΑ. Εάν αυτό που έγινε με την εικόνα του Χριστού είναι σάτιρα και το αποδέχεστε, πρέπει να αποδεχτείτε και αυτό που έγινε στο καρναβάλι της Πάτρας. Όχι αλά καρτ ευαισθησίες. Αυτό είπε. Αν είναι καταδικαστέο το ένα, να καταδικάσουμε και το άλλο. Αυτό είπε.

Και όχι τίποτε άλλο, κύριε Ξανθόπουλε, αλλά τον υπερασπίστηκε κιόλας τον κ. Κασσελάκη, προτείνοντας στη Βουλή των Ελλήνων να μπουν ορκωτοί ελεγκτές και να ψάξουν όλους τους πολιτικούς αρχηγούς, όλους τους Βουλευτές. Γιατί έχει πέσει το σύστημα πάνω στον κ. Κασσελάκη τώρα. Αυτό μάλλον σας διέφυγε.

Ξέρετε, είπατε ότι ο καλλιτέχνης έχει το δικαίωμα να εκφράζεται. Απαγόρευσε κανείς στον καλλιτέχνη το δικαίωμά του να εκφράζεται; Δεν έχει όμως κανένα δικαίωμα, κύριε Ξανθόπουλε, κύριοι του ΣΥΡΙΖΑ, να παίζει κανένας καλλιτέχνης με την Ορθοδοξία, με τον Χριστιανισμό, με τον Χριστό μας. Το καταλάβατε; Δεν έχει κανένα δικαίωμα να το κάνει αυτό. Κανένα!

Ναι, είναι σαφείς οι θέσεις εδώ πέρα, τι υποστηρίζετε εσείς και τι εμείς. Όντως, και ευτυχώς. Εσείς τι λέτε; Εσείς λέτε ότι μπορούμε να ξεφτιλίζουμε την εικόνα του Ιησού Χριστού, εσείς οι αριστεροί, οι ιδεολόγοι, οι ψευτοαριστεροί. Εμείς λέμε ότι δεν έχει το δικαίωμα. Τι ωραία που μας κρίνει ο κόσμος! Βλέπει τι υποστηρίζει, λοιπόν, η μία πτέρυγα της Βουλής και τι υποστηρίζει η άλλη πτέρυγα της Βουλής.

Από πότε είναι πρόοδος να λοιδορείς και να ξεφτιλίζεις την εικόνα του Ιησού Χριστού; Αυτό είναι πρόοδος για σας;

Από πότε είναι πρόοδος ο ανάποδος κόσμος που υποστηρίζετε, ο μπαμπάς και η μαμά να γίνει μαμά και μαμά ή μπαμπάς και μπαμπάς, να μην υπάρχει θρησκεία, να μην υπάρχει οικογένεια, να μην υπάρχουν σύνορα, να μην υπάρχουν ήθη, να μην υπάρχουν έθιμα, να μην υπάρχει μια συμπαγής κοινωνία;

Από πότε είναι πρόοδος να υποστηρίζουνε τα τρία κόμματα, εσείς, Νέα Δημοκρατία, ΣΥΡΙΖΑ και ΠΑΣΟΚ τη woke ατζέντα; Αυτό είναι πρόοδος για εσάς; Για μας δεν είναι πρόοδος αυτό.

Όμως μπορούμε να μιλάμε πέντε νύχτες εδώ και να διαφωνούμε. Δεν είναι το θέμα μας αυτό. Το θέμα μας είναι να εκφραστείτε, να εκφραστούμε και να μας κρίνει ο κόσμος.

Τι αποκαλούμε εμείς πρόοδο; Μια σταθερή οικογένεια με βάση, οικογένεια με τη μαμά, με τον μπαμπά, με τον Χριστό, ενώ εσείς έχετε κάτι τελείως διαφορετικό. Αυτή είναι η διαφορά μας. Ιδεολογική; Σαν στάση ζωής; Δεν χρειάζεται να συμφωνήσουμε, κύριε Ξανθόπουλε, μη ζητάτε τον λόγο. Θα μου πείτε κάτι άλλο, θα σας πω κάτι άλλο, θα διαφωνούμε δύο μέρες, τρεις μέρες, μια βδομάδα.

Δεν είναι το θέμα να συμφωνήσουμε. Το θέμα είναι να ακουστούμε. Ακουγόμαστε κι εμείς, ακούγεστε κι εσείς.

Ναι, εσείς υπηρετείτε -τα τρία κόμματα, που είστε ίδια- τη woke ατζέντα, πάτε χέρι-χέρι να νομιμοποιείτε παράνομους μετανάστες με τη Νέα Δημοκρατία και το ΠΑΣΟΚ, πάτε χέρι-χέρι να παντρέψετε τα ομοφυλόφιλα ζευγάρια, να τους δώσετε τα ίδια δικαιώματα, τεκνοθεσία και τα λοιπά, μαζί τα ψηφίζετε αυτά. Είναι η woke ατζέντα. Υπηρετείτε την παγκοσμιοποίηση. Εμείς υπηρετούμε το έθνος-κράτος, εμείς υπηρετούμε τους Έλληνες πολίτες, την Ελληνίδα μάνα, τον Έλληνα πατέρα και τα Ελληνόπουλα. Αυτή είναι η διαφορά μας.

Ευχαριστώ πολύ.

**ΘΕΟΦΙΛΟΣ ΞΑΝΘΟΠΟΥΛΟΣ:** Για ένα λεπτό μόνο, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Ξανθόπουλε, παρ’ όλο που δεν προβλέπονται παρεμβάσεις στη διαδικασία των κυρώσεων, θα σας δώσω μόνο για ένα λεπτό τον λόγο από εκεί. Το ένα λεπτό το εννοώ, γιατί δεν μπορεί να ανοίξει ένας κύκλος που δεν προβλέπεται.

**ΘΕΟΦΙΛΟΣ ΞΑΝΘΟΠΟΥΛΟΣ:** Μου αρκεί, κύριε Πρόεδρε. Και εγώ το εννοώ και δεν θέλω να καταχραστώ τον χρόνο των συναδέλφων.

Δύο πράγματα. Μίλησα για το ζήτημα της τέχνης. Δεν μίλησα ούτε για τα ζευγάρια τα ομόφυλα, ούτε για τα άλλα ζητήματα και καταλαβαίνω τον συνάδελφο της Ελληνικής Λύσης, ο οποίος προσπαθεί να διευρύνει το πεδίο της αντιπαράθεσης. Δεν θα τον ακολουθήσω.

Ξαναλέω, για να γίνει κατανοητό, γιατί προφανώς ο κύριος συνάδελφος τα ζητήματα αυτά τα προσεγγίζει με άλλη αντίληψη. Το καρναβάλι δεν είναι τέχνη. Και όταν λέμε ότι μία ταινία έχει το δικαίωμα της κριτικής και άρα πρέπει να την έχουμε και στο καρναβάλι, συγχέει πράγματα ανόμοια.

Δεύτερον -και τελειώνω με αυτό- «Δεν δικαιούστε να παίζετε με τον Ιησού Χριστό.» είναι ακριβώς η έκφραση που είπε ο Μέγας Ιεροεξεταστής στον Δομήνικο Θεοτοκόπουλο. Ποιον δικαίωσε η ιστορία είναι γνωστό σε όλους.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Παφίλης.

**ΑΘΑΝΑΣΙΟΣ ΠΑΦΙΛΗΣ:** Εγώ θα μιλήσω για το νομοσχέδιο. Όσο για τους υπόλοιπους, επί παντός επιστητού, και ο κ. Βελόπουλος να έρχεται εδώ και να κάνει θεατρική παράσταση κάθε φορά, προσπαθώντας να παρασύρει κάποιον κόσμο, δεν θα δώσω καμμία σημασία, γιατί όλα αυτά κρίνονται.

Ο αγορητής μας, ο Νίκος Παπαναστάσης, συνταγματάρχης των Ειδικών Δυνάμεων, υποδιοικητής της Σχολής Αλεξιπτωτιστών εν αποστρατεία, αναφέρθηκε και στην επιτροπή περισσότερο αλλά και στην Ολομέλεια και από την προσωπική του εμπειρία σε αυτά τα θέματα, πλήρως θα έλεγα.

Συζητάμε λοιπόν δύο μνημόνια συμφωνίας με τις Ηνωμένες Πολιτείες της Αμερικής, δύο μνημόνια, κατά τη γνώμη μας και αντικειμενικά, ακραίου αίσχους -για να μην πω καμμιά άλλη λέξη- που έχουν μόνο από τον τίτλο, μόνο από τον τίτλο μπορεί να καταλάβει κανένας και πρέπει να καταλάβει και ο ελληνικός λαός και ιδιαίτερα οι άντρες και οι γυναίκες των Ενόπλων Δυνάμεων, «Απόσπαση ελληνικού προσωπικού άμυνας στον στρατό των ΗΠΑ».

Πότε έχει ξαναγίνει αυτό και πού; Δεν ξέρουμε αν έχει γίνει σε άλλες χώρες, αλλά στη χώρα μας τέλος πάντων υπάρχει και υπήρχε και ένα φύλλο συκής. Αυτό είναι πρωτοφανές και πρωτόγνωρο.

Να σας ρωτήσω κάτι, κύριε Υπουργέ; Θα ορκιστούν και στην αμερικανική σημαία, υποταγή στους ανωτέρους τους κ.λπ.; Απαντήστε. Θα φτάσουμε μέχρι εκεί; Ίσως είναι το επόμενο βήμα.

Επειδή λοιπόν δεν υπήρχε νομικό πλαίσιο, δημιουργείται με αυτά τα δύο μνημόνια και αυτό πρέπει να το δούμε γενικότερα. Αφού λοιπόν την ελληνοαμερικανική συμφωνία, που ήταν ανανέωσή της, για τις βάσεις την ξεκίνησε ο ΣΥΡΙΖΑ -και μάλιστα ο κ. Ανδριανός έκανε μια μεγάλη αποκάλυψη σήμερα, εμείς δεν την ξέραμε, ότι αυτά τα επαίσχυντα μνημόνια τα είχε διαπραγματευτεί το 2015 ο ΣΥΡΙΖΑ και δεν προχώρησε γιατί οι Αμερικανοί ήθελαν αμοιβαιότητα. Τώρα έφυγε η αμοιβαιότητα. Επομένως τι έχουμε; Έχουμε μία συμφωνία που υπέγραψε η κυβέρνηση ΣΥΡΙΖΑ, που συμφώνησε το ΠΑΣΟΚ και που υλοποιεί η Νέα Δημοκρατία. Άρα τέρμα τα ψέματα και η υποκρισία εδώ μέσα. Τέρμα οι καταγγελίες αυτών που είναι συνυπεύθυνοι, για να μην ανοίξω το στόμα μου και πω άλλα περισσότερα.

Αφού, λοιπόν, με τις συμφωνίες όλων σας, μετατρέπεται η Ελλάδα σε ένα προκεχωρημένο επιθετικό φυλάκιο, αφού έχετε παραδώσει -να τα ξέρει ο ελληνικός λαός- όλες τις στρατιωτικές υποδομές και όχι μόνο, αλλά και τις πολιτικές υποδομές στη χρήση των Αμερικάνων, και τις πολιτικές -γεφύρια, δρόμοι, ΟΤΕ, ΔΕΗ και δεν συμμαζεύεται, αυτά λένε οι συμφωνίες σας, που συμφωνήσατε όλοι- αφού λοιπόν η Ελλάδα συμμετέχει και συμμετείχε πάντα, και αφήστε τα κόλπα. Ό,τι ζήτησε το ΝΑΤΟ και οι Ηνωμένες Πολιτείες της Αμερικής διαχρονικά -θα πω εγώ μετά το 1990, μην πάμε πιο πριν- τα υλοποιήσατε μέχρι κεραίας.

Τι ζήτησε; Υποστηρικτικό σώμα στο Αφγανιστάν. Πήγαμε ή όχι; Πήγαμε. Μα, λέει, εμείς υπηρεσίες προσφέρουμε. Ο πόλεμος, όμως, δεν θέλει μόνο σκανδάλη, ειδικές δυνάμεις και πρώτη γραμμή. Θέλει και υπηρεσίες για να στηριχτούν. Πήγαμε παλαιότερα Γιουγκοσλαβία, κυβέρνηση ΠΑΣΟΚ, που μας παριστάνει σήμερα την αθώα περιστερά και μας παριστάνει σήμερα και τους μεγάλους πατριώτες, ενώ οι άλλοι… Τι θέλατε στη Γιουγκοσλαβία; Γιατί στείλατε τμήμα στο Κόσοβο τότε;

Να προχωρήσω παρακάτω; Μάλιστα, να προχωρήσω. Σήμερα, λοιπόν, η Ελλάδα συμμετέχει και υλοποιεί -αυτό είναι το πιο σημαντικό- όλους τους σχεδιασμούς ΗΠΑ, ΝΑΤΟ και από την άλλη μεριά λέτε -τι κρίμα αλήθεια, πόση υποκρισία- η Ελλάδα είναι χώρα ειρήνης και ασφάλειας. Αλήθεια; Ειρήνης και ασφάλειας; Στην Ουκρανία; Στη Μέση Ανατολή; Παντού; Όπου γίνονται επιθετικοί πόλεμοι -και ξέρουμε ποιος τους κάνει, και δεν τους κάνουν οι λαοί, τους κάνουν οι ιμπεριαλιστές- συμμετέχουμε, και μετά παριστάνετε ότι είμαστε χώρα ειρήνης και ασφάλειας.

Αφού τροφοδοτείτε με όπλα και πυρομαχικά την Ουκρανία, αδειάζοντας τις αποθήκες των Ενόπλων Δυνάμεων, και σταματήστε γιατί ξέρουμε και εμείς το τι συμβαίνει ακριβώς, αν αυτά είναι περιττά ή όχι. Στείλαμε δέκα χιλιάδες βλήματα -επειδή ήμουν και στο πυροβολικό- που είναι βασικό όπλο άμυνας των νησιών, τα στείλατε ή όχι; Τα στείλατε. Αδειάζετε αποθήκες στην Κόρινθο -πού αλλού δεν θυμάμαι- Δράμα, εκεί υπηρέτησα κιόλας. Τα αδειάζετε όλα αυτά; Στείλατε RPG, που είναι βασικό όπλο; Εδώ πρέπει να κάνουμε και στρατιωτική ανάλυση! Ξέρουμε και εμείς, όμως γιατί υπηρετήσαμε.

Αφού λοιπόν τις αδειάζετε, αφού παίρνετε άμεσα μέρος στον ουκρανικό πόλεμο, αφού συμμετέχετε σε ασκήσεις…Προχθές ήταν ο ελληνικός στρατός μαζί με έξι, επτά χώρες στο Λευκαντί, να αντιμετωπίσει τους ένοπλους εσωτερικά, δεν ξέρω ποιους εννοείτε. Αυτό ήταν υποκρισία. Όλα αυτά τα γυμνάσια που γίνονται σήμερα, αυτή η«troikan» -πώς λέγεται, δεν θυμάμαι το επόμενο- η μεγαλύτερη άσκηση όλων των χρόνων, που έχει σχέδιο περικύκλωσης της Ρωσίας, γιατί συμμετέχετε; Γιατί αυτό είναι προετοιμασία ενός γενικευμένου πολέμου.

Αφού στείλατε τη φρεγάτα «Ύδρα» στην Ερυθρά και μάλιστα παραδεχτήκατε, παραδέχτηκε και ο Υπουργός Άμυνας, ότι είναι στο στόμα του λύκου και ότι είναι επικίνδυνα, έρχεστε τώρα, σήμερα, και τι λέτε; Να καταταχθούν Έλληνες αξιωματικοί -τώρα είναι τρεις και δύο, δεν ξέρω πόσοι θα είναι, τώρα πόσοι θα καταλήξουν δηλαδή-πού; Στον στρατό των ΗΠΑ.

Εδώ δεν μιλάμε για συνεργασία διεθνή. Εδώ μιλάμε για ένταξη Ελλήνων στρατιωτικών στον στρατό των ΗΠΑ. Έτσι θα ορκιστούν; Μπροστά στην αμερικανική σημαία; Αυτό είναι στην πραγματικότητα. Με ποιον σκοπό;

Οι άλλοι «κάνετε τον παπά», όπως λέμε λαϊκά. Τάχαμου βάζετε ερωτήματα. Ποια ερωτήματα; Ορίστε. Άρθρο 2. «Με το παρόν μνημόνιο κ.λπ. για κάλυψη επιχειρησιακών αναγκών». Παρέχετε όλο αυτό το μπλα-μπλα που λέτε για εργασιακή εμπειρία και «γνώσεις πολυεθνικής διαλειτουργικότητας».

Αυτό, κύριε Υπουργέ, έχει σχέση με την άμυνα της Ελλάδας; Τι σημαίνει «πολυεθνική διαλειτουργικότητα»; Σημαίνει ότι θα εκπαιδεύονται για να παίρνουν μέρος στους πολέμους που εξαπολύουν βασικά το ΝΑΤΟ και οι Ηνωμένες Πολιτείες σε όλο τον κόσμο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ολοκληρώστε.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, μας συγχωρείτε, αλλά επειδή είναι δύο συμβάσεις μαζί, έπρεπε να έχουμε διπλό χρόνο. Έχετε δίκιο βέβαια.

**ΠΡΟΕΔΡΕΥΩΝ (Γεώργιος Γεωργαντάς):** Θα προηγηθείτε όλων, αλλά καταλαβαίνετε ότι πρέπει να αυτοπεριοριστούμε.

**ΑΘΑΝΑΣΙΟΣ ΠΑΦΙΛΗΣ:** Καταλαβαίνω απόλυτα.

Λέμε, λοιπόν, να αποκομίσει όλα αυτά, που ισχύει σε έναν βαθμό, ενώ θα παρέχει επιχειρησιακή υποστήριξη στον στρατό των ΗΠΑ. Τι σημαίνει επιχειρησιακή υποστήριξη; Σημαίνει ότι θα συμμετέχει στις επιχειρήσεις που θα κάνουν οι ΗΠΑ. Τα ίδια και το δεύτερο μνημόνιο. Υπάρχει πραγματικά η ίδια διατύπωση και ύστερα ψάχνετε να βρείτε επιμέρους προσχήματα για να πείτε ότι εμείς δεν συμφωνούμε.

Είναι καθαρά τα πράγματα. Σκοπός είναι να παρέχουμε επιχειρησιακή υποστήριξη στις Ηνωμένες Πολιτείες της Αμερικής. Συμφωνείτε ή διαφωνείτε; Πού να διαφωνήσετε; Εδώ έχουμε αμερικάνικο όνειρο και ελληνικό όνειρο από ορισμένους. Το λέω παρεμπιπτόντως.

Τι άλλο λέει; Ενίσχυση της εμπιστοσύνης μεταξύ του προσωπικού Δυνάμεων Ειδικών Επιχειρήσεων και επαύξηση γνώσης περί της κατάστασης στα Βαλκάνια και την Ανατολική Μεσόγειο». Εδώ είναι η λαϊκή παροιμία «τον λύκο τον βλέπουμε, τον ντορό ψάχνουμε».

Επομένως, η Νέα Δημοκρατία τα λέει καθαρά και σας είπα την αποκάλυψη που έκανε ο κ. Ανδριανός και στην επιτροπή και εδώ. Τα είπατε κι εσείς, κύριε Υπουργέ; Δεν θυμάμαι.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Θα το επιβεβαιώσω.

**ΑΘΑΝΑΣΙΟΣ ΠΑΦΙΛΗΣ:** Επομένως, λοιπόν, ποια είναι η αντίθεση του ΣΥΡΙΖΑ στη δική του συμφωνία; Αφού είναι η ίδια. Απλώς η διαπραγμάτευση γινόταν για την αμοιβαιότητα, έφυγε η αμοιβαιότητα και έρχεται αυτό, οπότε πού διαφωνείτε; Εσείς δεν την κάνατε; Βγείτε και διαψεύστε το. Αλλά είχατε τον Καμμένο, ήταν ο Καμμένος τότε που τα έφτιαξε όλα. Είπε: «Έχω κάνει συμφωνίες με τους Αμερικάνους που δεν μπορεί καμμία κυβέρνηση να τις αλλάξει». Τα θυμάστε; Ας σταματήσει, λοιπόν, αυτή η υποκρισία.

Το ΠΑΣΟΚ, έλεος. Βγείτε μια φορά και πείτε ξεκάθαρα: «Εμείς είμαστε με τους Αμερικάνους, δεν αμφισβητούμε ότι οι Αμερικάνοι θα προστατεύσουν τη χώρα μας, όπως προστάτευσαν την Κύπρο το 1974, το ΝΑΤΟ προστατεύει τη χώρα».

Για να τελειώνω, θα βάλω μερικά ερωτήματα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΑΘΑΝΑΣΙΟΣ ΠΑΦΙΛΗΣ:** Τα ερωτήματα και τελείωσα.

Αυτό σας το είπα. Προβλέπει το μνημόνιο να ορκιστούν πίστη στη αμερικάνικη κ.λπ.; Δεν το προβλέπει. Ποιος θα δίνει διαταγές εκεί; Σε ποιον θα υπακούουν; Στην Ελλάδα ή στις Ηνωμένες Πολιτείες της Αμερικής; Είναι καθαρό. Θα πειθαρχούν στον αμερικάνικο στρατό και στην πολιτική ηγεσία, σε μια περίοδο κρίσης ή και πολέμου. Θα υπακούσουν ως Αμερικάνοι στρατιώτες και αξιωματικοί; Πού; Στην Ελλάδα ή στους Αμερικάνους; Μη μας πείτε τίποτα, αφού τα γράφει όλα μέσα. Θα συμμετέχουν σε πολεμικές επιχειρήσεις; Βέβαια και θα συμμετέχουν. Τι λέει; Με έναν όρο να συμφωνήσουν και τα δύο μέρη.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ακούστηκαν τα ερωτήματα. Παρακαλώ, κλείστε.

**ΑΘΑΝΑΣΙΟΣ ΠΑΦΙΛΗΣ:** Έχετε την εντύπωση ότι δεν θα συμφωνήσουν; Έχουν συμφωνήσει σε όλα όλες οι κυβερνήσεις και μην τα φορτώνετε μόνο στη Νέα Δημοκρατία. Δηλαδή σε μια περίοδο σύγκρουσης που μπορεί να υπάρξει ανάμεσα σε αυτό που θέλουν οι Αμερικάνοι και σε αυτό που δεν δέχεται η Ελλάδα, τι θα κάνουμε;

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Τελειώνω, κύριε Πρόεδρε, και σας ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Τελειώσατε, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Σας λέω: Αν νομίζετε ότι ο λαός μας θα τα δεχτεί αυτά, είστε μακριά νυχτωμένοι. Αν νομίζετε ότι θα σας ξανασώσει, όπως σας έσωσε στο παρελθόν, και εκεί είστε μακριά νυχτωμένοι. Θυμάστε ο Κανελλόπουλος τι είπε: «Ιδού ο στρατός σας», ο Βαν Φλιτ. Αν νομίζετε ότι ο ελληνικός λαός θα το ξαναδεχτεί, έχετε αυταπάτες, γιατί άμα ξεσηκωθεί, τώρα που φαίνεστε κι εσείς και πολλοί άλλοι παντοδύναμοι, θα είσαστε αδύναμοι, για να μην πω μυρμήγκια και προσβάλλω και τα μυρμήγκια.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, θα ακολουθήσει η Κοινοβουλευτική Εκπρόσωπος της Νέας Δημοκρατίας κ. Ράπτη, στη συνέχεια η Πρόεδρος της Πλεύσης Ελευθερίας και θα κλείσουμε με την τοποθέτηση του Υπουργού.

Παρακαλώ, κυρία Ράπτη, έχετε τον λόγο.

**ΖΩΗ ΡΑΠΤΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα τοποθετηθώ κι εγώ επί του ζητήματος της σημερινής συνεδρίασης που είναι η κύρωση των δύο μνημονίων συνεργασίας, ακριβώς γιατί τα υπόλοιπα θέματα είναι αντικείμενο άλλων συζητήσεων που έχουμε κάνει πολλάκις εδώ στη Βουλή και φυσικά θα συνεχίσουμε να κάνουμε και στη συνέχεια.

Ως γνωστόν, η Ελλάδα είναι μέλος του ΝΑΤΟ από το 1952, γιατί ενταχθήκαμε σε αυτήν τη συμμαχία τρία χρόνια μετά την ίδρυση του ΝΑΤΟ και βεβαίως μόλις επτά χρόνια μετά την ήττα του ναζισμού στη Γερμανία. Για δεκαετίες η συμμετοχή μας στο ΝΑΤΟ συμβαδίζει με ένα ασφαλές πλαίσιο συνταγματικής διακυβέρνησης, καθώς ως χώρα βρισκόμαστε στο άκρο της Ανατολικής Μεσογείου, αλλά και της Βορείου Αφρικής, είμαστε δηλαδή σε μια περιοχή τεράστιας στρατηγικής συμμαχίας για το ΝΑΤΟ και βεβαίως για την Ευρωπαϊκή Ένωση. Συμμετέχουμε στο ΝΑΤΟ ακριβώς στο μέτωπο των προσπαθειών που έχουν ως στόχο την προώθηση της ειρήνης και της ασφάλειας, της δημοκρατίας για όλα τα κράτη-μέλη, αλλά και του πολυμερούς διαλόγου και της περιφερειακής συνεργασίας.

Από τη συζήτηση που έγινε στην επιτροπή της Βουλής προκύπτει ότι ένα μεγάλο μέρος της Αντιπολίτευσης θεωρεί τις δύο αυτές συμφωνίες, τις οποίες ερχόμαστε σήμερα να επικυρώσουμε, μεγάλης σημασίας για τη χώρα και ειδικότερα για τις Ένοπλες Δυνάμεις. Το λέω αυτό γιατί και ο ίδιος ο πρώην Υπουργός Εθνικής Άμυνας του ΣΥΡΙΖΑ, αλλά και πρώην ΓΕΕΘΑ και νυν Βουλευτής συνάδελφός μας, ο Ευάγγελος Αποστολάκης, το τόνισε.

Είναι, λοιπόν, αφ’ ενός ένα μνημόνιο συνεργασίας που αφορά στην απόσπαση του ελληνικού προσωπικού άμυνας σε μονάδες του στρατού των ΗΠΑ στην Ευρώπη συγκεκριμένα και μάλιστα θα είναι μέχρι τρεις αυτοί οι οποίοι θα αποσπαστούν στην Ευρώπη, με στόχο την κάλυψη επιχειρησιακών αναγκών και βεβαίως την εκπαίδευση της ελληνικής πλευράς. Το ζητούμενο είναι ακριβώς τα στελέχη μας, τα στελέχη των Ενόπλων Δυνάμεων, οι τρεις αυτοί οι οποίοι θα τοποθετηθούν στην Ευρώπη, αλλά και οι άλλοι δύο που θα τοποθετηθούν στις Ηνωμένες Πολιτείες της Αμερικής, σύνολο πέντε άτομα, να αποκτήσουν επιχειρησιακή εμπειρογνωμοσύνη και τεχνικές γνώσεις.

Το ίδιο προσδοκώμενο αποτέλεσμα αναμένεται προφανώς να υπάρχει και στη δεύτερη συμφωνία συνεργασίας με τις Ηνωμένες Πολιτείες της Αμερικής, με τη διαφορά ότι, όπως είπα προηγουμένως, θα τοποθετούνται οι δύο συγκεκριμένοι επιτελείς στις Ηνωμένες Πολιτείες σε θέσεις διοίκησης ειδικών επιχειρήσεων.

Και στις δύο συμφωνίες αναφέρεται ρητά -το είπαμε και στην επιτροπή, το είπαμε και εδώ- ότι οι τοποθετήσεις είναι μη αμοιβαίες, δηλαδή δεν προβλέπεται αντίστοιχη τοποθέτηση στρατιωτικού προσωπικού των ΗΠΑ στις δικές μας θέσεις. Υπάρχει, λοιπόν, ένα όφελος τόσο για τα ίδια τα στελέχη όσο και για το σύνολο των Ενόπλων Δυνάμεων ως προς την απόκτηση τεχνογνωσίας.

Πότε ξεκίνησε αυτή η συζήτηση; Η συζήτηση ξεκίνησε, όπως το είπε ο Υπουργός στην επιτροπή, το 2015 επί κυβέρνησης ΣΥΡΙΖΑ με μια ανταλλαγή επιστολών μεταξύ των δύο κρατών για τη σύναψη της συγκεκριμένης συμφωνίας. Ο λόγος που καθυστέρησε, όπως τόνισε ο Υπουργός και θα μας πει προφανώς και εδώ αναλυτικά, είναι ότι η αμερικανική πλευρά ζητούσε να μπει μέσα ο όρος της αμοιβαιότητας.

Σήμερα, λοιπόν, ήρθε η ώρα να κυρωθούν και τα δύο αυτά μνημόνια χωρίς τον όρο της αμοιβαιότητας και αυτό ακριβώς ήταν αυτό το οποίο ζητούσε και η κυβέρνηση του ΣΥΡΙΖΑ τότε, άρα δεν έχουμε ούτε κάτι παραπάνω ούτε κάτι λιγότερο.

Με την κύρωση αυτών των δύο μνημονίων δεν εμβαθύνουμε απλά στη στρατηγική αμυντική σχέση που υπάρχει μεταξύ Ελλάδας και Ηνωμένων Πολιτειών, αλλά επιβεβαιώνουμε ότι θα έχουν και ειδική συμμετοχή και σημαντική συμμετοχή οι Έλληνες επιτελείς με συμβουλευτικό, όπως υπογραμμίζεται, ρόλο στις στρατιωτικές ακαδημίες των ΗΠΑ.

Θα αναβαθμίσουμε προφανώς την επιχειρησιακή μας ετοιμότητα αλλά και θα εκσυγχρονιστούμε σε ό,τι αφορά στα νέα δεδομένα και τις τεχνολογικές εξελίξεις γιατί πρέπει να υπογραμμίσουμε ότι είναι ιδιαίτερα σημαντικό στον επιχειρησιακό σχεδιασμό να υιοθετούμε τεχνολογίες οι οποίες βασίζονται και στην τεχνητή νοημοσύνη, όσον αφορά στις στρατιωτικές εφαρμογές. Είναι γνωστό ότι τα νέα τεχνολογικά συστήματα βοηθούν τη στρατηγική ανάλυση και εμβάθυνση των στελεχών μας σε ζητήματα που ίσως εμείς ακόμα ως χώρα δεν έχουμε τη δυνατότητα να εμβαθύνουμε με τα τωρινά δεδομένα.

Τέλος, δημιουργείται και ένας επιπλέον δίαυλος επικοινωνίας στη συνεργασία των Ενόπλων μας Δυνάμεων που εδραιώνει τη στρατηγική αμυντική σχέση μεταξύ Ελλάδας και Ηνωμένων Πολιτειών.

Κυρίες και κύριοι Βουλευτές, σε δύο θέματα θέλω να αναφερθώ και να κλείσω για τα οποία έγινε λόγος από την Αντιπολίτευση. Μιλάμε για τα μνημόνια -δύο τον αριθμό- τα οποία έχουν δυνητικό χαρακτήρα, δηλαδή, δεν έχει κάποιο υποχρεωτικό χαρακτήρα, όπου προβλέπεται η συμμετοχή τριών στελεχών των Ενόπλων Δυνάμεων στο ένα και δύο στο δεύτερο και η αποστολή τους σε συγκεκριμένες θέσεις είτε στην Ευρώπη είτε στις ΗΠΑ.

Το δεύτερο ζήτημα το οποίο τέθηκε είναι για τη συμμετοχή των στελεχών της Ελλάδας σε πεδία των μαχών και σε ένοπλες συγκρούσεις. Υπογραμμίζω ότι, όπως αναφέρεται μέσα, για κάτι τέτοιο θα πρέπει να υπάρχει ρητά, καθαρά και κατηγορηματικά η γραπτή συγκατάθεση της ελληνικής πλευράς. Και επειδή πολλά ακούστηκαν και από το στόμα του κ. Βελόπουλου, του Αρχηγού της Ελληνικής Λύσης για το θέμα της αποστολής στην Ουκρανία στρατιωτών, μέχρι σήμερα δεν έχει γίνει καμμία τέτοια αποστολή, ούτε βεβαίως έχει εκδηλωθεί κάποια πρόθεση από το Υπουργείο Εθνικής Άμυνας για κάτι τέτοιο.

Κυρίες και κύριοι συνάδελφοι, όπως τόνισε και ο Υφυπουργός στην επιτροπή όλοι οι πόλεμοι οι οποίοι διεξάγονται στην ευρύτερη περιοχή μας αποδεικνύουν ακριβώς με τον πλέον δραματικό τρόπο ότι διανύουμε μια περίοδο δυστυχώς γεωστρατηγικής και γεωπολιτικής αστάθειας και αβεβαιότητας. Σε αυτό το πλαίσιο η σύναψη τέτοιου είδους συμφωνιών ενισχύει το εθνικό συμφέρον, το οποίο δεν περιλαμβάνει μόνο τη στενή έννοια της εδαφικής ακεραιότητας της χώρας μας αλλά εμπεδώνει έννοιες ευρύτερης στρατηγικής σημασίας, όπως την επέκταση της ζώνης ασφάλειας γύρω από την Ελλάδα και βεβαίως την ενδυνάμωση της διεθνούς τάξης. Γι’ αυτό σας καλώ όλους να υπερψηφίσουμε το συγκεκριμένο νομοσχέδιο.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει η Πρόεδρος της Κοινοβουλευτικής Ομάδας Πλεύση Ελευθερίας κ. Κωνσταντοπούλου.

Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

Κύριε Πρόεδρε, θα ξεκινήσω από αυτό το οποίο βρίσκεται σε εξέλιξη και σε πλήρη διάπραξη. Είναι η συγκάλυψη του εγκλήματος των Τεμπών. Συγκάλυψη με εντολή της Κυβέρνησης και με υλοποίηση διεκπεραίωσης από πλευράς των κυβερνητικών Βουλευτών.

Προχθές στην Εξεταστική Επιτροπή για το έγκλημα των Τεμπών διεξήχθη μια διαδικασία παρωδία, προδιαμορφωμένη και προσυμφωνημένη, δυστυχώς μεταξύ της Κυβέρνησης και των λοιπών κομμάτων της Αντιπολίτευσης. Να γίνουν, δηλαδή, παράλληλοι μονόλογοι και να μη γίνει καμμία συζήτηση για τη δολοφονία πενήντα επτά συνανθρώπων μας μεταξύ των οποίων πάρα πολλά νέα παιδιά, μεγαλύτεροι άνθρωποι και εργαζόμενοι. Να μη γίνει καμμία συζήτηση για όλες τις μαρτυρικές καταθέσεις που δόθηκαν αλλά και για τις μαρτυρικές καταθέσεις που δεν δόθηκαν γιατί το εμπόδισαν οι κυβερνητικοί Βουλευτές μεταξύ των οποίων και η παρούσα κ. Ράπτη και ο απών κ. Πλεύρης που αφού πρώτα παρενέβησαν για να αλλοιώσουν τη σύνθεση της επιτροπής, κατ’ εντολή προφανέστατα του κυρίου Πρωθυπουργού, στη συνέχεια ομολόγησαν ότι έχουν σύγκρουση συμφερόντων και δεν μπορούν να συμμετέχουν στις διαδικασίες της επιτροπής.

Κύριοι, αυτό το οποίο θέλατε, να με εμποδίσετε, δηλαδή από το να συνεχίσω να παλεύω για τη δικαίωση των θυμάτων, δεν το πετύχατε και δεν θα το πετύχετε. Πρέπει να περάσετε πάνω από την ύπαρξή μου για να το πετύχετε. Ούτε θα το πετύχετε βέβαια με φτηνά αντικοινοβουλευτικά κόλπα, όπως αυτά που έγιναν τη Δευτέρα. Άκουσα στα μέσα ενημέρωσης να επαναλαμβάνεται μονότονα…

Λέω κάτι σοβαρό για τα Τέμπη, αν έχετε την καλοσύνη.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κι εμείς μιλάμε για το νομοσχέδιο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν το λέω, κύριε Υπουργέ, για σας. Θέλετε να αντιδικήσουμε γι’ αυτό;

**ΠΡΟΕΔΡΕΥΩΝ (Γεώργιος Γεωργαντάς):** Δεν υπάρχει λόγος να αντιδικήσουμε. Παρακαλώ, κυρία Πρόεδρε, καταλαβαίνω την ανάγκη να τοποθετηθείτε επί όποιου θέματος θέλετε, αλλά έχουμε και συγκεκριμένη συζήτηση. Να μην το ξεχνάμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Νομίζω ότι η παρατήρηση πρέπει να γίνει εκεί όπου δημιουργείται θόρυβος την ώρα της τοποθέτησης οποιουδήποτε Βουλευτή και όχι σε εμένα που αυτό με κάνει να διακόπτω.

Συνεχίζω, όμως. Άκουσα στα μέσα ενημέρωσης, λοιπόν, να επαναλαμβάνεται σαν δοσμένο δελτίο Τύπου της Νέας Δημοκρατίας «δεκαέξι Βουλευτές της επιτροπής ψήφισαν το πόρισμα της Νέας Δημοκρατίας». Μα, γιατί δεν λέτε «δεκαέξι Βουλευτές της Νέας Δημοκρατίας ψήφισαν το πόρισμα της Νέας Δημοκρατίας»; Και αυτοί οι δεκαέξι Βουλευτές της Νέας Δημοκρατίας απέτρεψαν διά της πλειοψηφίας τους άλλους Βουλευτές από το να συζητήσουν την υπόθεση των Τεμπών και τις ευθύνες για το θάνατο πενήντα επτά συνανθρώπων μας, τις ευθύνες για τη δολοφονία πενήντα επτά συνανθρώπων μας, τις ευθύνες για εκατόν ογδόντα τραυματισμούς εκ των οποίων κάποιοι πάρα πολύ σοβαροί. Βαρύτατες σωματικές βλάβες. Άνθρωποι στο όριο της ζωής. Απέτρεψαν τη διαδικασία, δηλαδή, που ορίζει ο Κανονισμός της Βουλής ότι η εξεταστική επιτροπή συζητά μετά το πέρας των εργασιών της.

Η εξεταστική επιτροπή διέκοψε διά της βίας τις εργασίες της στις 20 Φλεβάρη διότι ο κ. Μαρκόπουλος και η Πλειοψηφία γνώριζαν ότι επίκειται βούλευμα του Συμβουλίου Εφετών Λάρισας, με βάση το οποίο θα μπορούσε να διαβιβαστεί η ποινική δικογραφία του ανακριτή. Και πράγματι αυτό το βούλευμα εκδόθηκε δύο ημέρες μετά, στις 22 Φλεβάρη. Στις 23 Φλεβάρη, όπως πληροφορήθηκα εχθές από τον Εφέτη Ειδικό Ανακριτή, έφυγε από τα χέρια του με ειδικό υπηρεσιακό ταχυδρομείο το ανακριτικό υλικό που διαβιβαζόταν στην εξεταστική επιτροπή και στον Πρόεδρό της, τον επίορκο κ. Μαρκόπουλο, αυτόν ο οποίος κατ’ εντολή διεκπεραιώνει το ξέπλυμα και τη συγκάλυψη.

Και ενώ το υπηρεσιακό ταχυδρομείο παραδίδει μέσα σε είκοσι τέσσερις ώρες, για κάποιον μυστήριο λόγο αυτά που έφυγαν από τα χέρια του ανακριτή την Παρασκευή 23 Φλεβάρη ομολογήθηκε ότι παραλήφθηκαν από τον κ. Μαρκόπουλο, Πρόεδρο της εξεταστικής επιτροπής, πότε; Πέντε ημέρες αργότερα. Στις 28 Φλεβάρη. Που βρίσκονταν τα έγγραφα και το υλικό όλες αυτές τις ημέρες; Ποιος δεν τα παραλάμβανε ή ποιος τα έκρυβε ή ποιος τα κατείχε; Ανακριτικό υλικό για το έγκλημα των Τεμπών.

Προσήλθα τη Δευτέρα στην επιτροπή όπως δικαιούμαι, ως μέλος της επιτροπής από την οποία δεν εξαιρέθηκα ποτέ εγκύρως. Έχω άλλωστε κάνει σχετικό έγγραφο στον Πρόεδρο της Βουλής από 11 Δεκέμβρη, που του εκθέτω ότι δεν υπάρχει έγκυρη εξαίρεσή μου, αφού άλλωστε την εξαίρεση αποφάσισε η κ. Ράπτη και ο κ. Πλεύρης που μετέπειτα εξαιρέθηκαν.

Τον ρωτώ «με βάση ποια διαδικασία με εξαιρέσατε, κύριοι, από την επιτροπή με το πρόσχημα ότι υπερασπίζομαι θύματα και οικογένειές θυμάτων και γιατί ομολογείτε τόσο ανερυθρίαστα ότι τα θύματα, οι οικογένειες των θυμάτων είναι εχθροί σας και σας προκαλούν φόβο και εκείνη που τους υπερασπίζεται πρέπει να εξοβελιστεί;». Ξέρετε τι μου απάντησε ο Πρόεδρος της Βουλής στο επίσημο έγγραφό μου από 11 Δεκέμβρη; Ξέρετε, κύριοι; Ξέρετε, κύριε Υπουργέ, τι μου απάντησε; Τίποτα. Δεν μου απάντησε τίποτα. Συνομολόγησε, δηλαδή, ότι έχω ακύρως εξαιρεθεί.

Στο ίδιο έγγραφό μου του κατήγγειλα και εγγράφως κάτι το οποίο έχω καταγγείλει κατ’ επανάληψη και το έχετε ακούσει όλα τα κόμματα της Αντιπολίτευσης, ότι ανοίχθηκαν χωρίς γνώση μας και χωρίς έγκρισή μας τα γραφεία της Πλεύσης Ελευθερίας και, μάλιστα, το γραφείο όπου φυλασσόταν η δικογραφία της υπόθεσης των Τεμπών. Το γνωρίζετε. Το γνωρίζετε κι εσείς, κύριοι της Αντιπολίτευσης. Το έχω καταγγείλει κατ’ επανάληψη στη Διάσκεψη των Προέδρων. Και του ζητώ να πληροφορηθώ ποια έρευνα έγινε για το άνοιγμα, για την παραβίαση γραφείων κοινοβουλευτικού κόμματος και, μάλιστα, γραφείου στο οποίο φυλάσσεται η δικογραφία των Τεμπών. Ξέρετε τι μου απάντησε ο κ. Τασούλας, ο κύριος Πρόεδρος της Βουλής; Ξέρετε, κύριοι του ΣΥΡΙΖΑ; Τίποτα. Δεν μου απάντησε κάτι. Κι εσείς, όμως, όπως και οι κύριοι του ΠΑΣΟΚ που απουσιάζουν, δεν έχετε κάνει τίποτε γι’ αυτά τα σοβαρότατα θέματα που καταγγέλλεται ότι γίνονται μέσα στη Βουλή.

Εμφανίστηκα, όπως είχα το δικαίωμα, στην εξεταστική επιτροπή για τα Τέμπη. Θα είχα το δικαίωμα να εμφανιστώ και ως μη μέλος της επιτροπής. Είχα το δικαίωμα να εμφανιστώ με τέσσερις ιδιότητες, ως μέλος τακτικό της επιτροπής, αναπληρώνοντας την κ. Καραγεωργοπούλου, ως αρχηγός κόμματος, ως μη μέλος της επιτροπής και ως πρώην Πρόεδρος της Βουλής. Με πέντε ιδιότητες είχα τη δυνατότητα να εμφανιστώ.

Ξέρετε τι έγινε; Επί μία ώρα ο κ. Μαρκόπουλος, ο εντεταλμένος αρχιερέας της συγκάλυψης, αρνείτο να ξεκινήσει τις διαδικασίες της επιτροπής. Από τις 15.00΄ μέχρι τις 16.00΄ μου ζητούσε, ζητούσε σε αρχηγό κόμματος -τα λέω στην Αντιπολίτευση πρώτα απ’ όλα γιατί δεν έχετε αντιδράσει κι όταν δεν υπερασπιζόμαστε κάποιον που βάλλονται τα δικαιώματά του, εγώ το κάνω πάντα όποιος από εσάς κι αν βάλλεται, γιατί ξέρω πολύ καλά ότι όταν βάλλονται τα δικαιώματα και οι δημοκρατικές διαδικασίες για έναν βάλλονται για όλους- να βγω από την αίθουσα. Με ποιο δικαίωμα; Με ποιο δικαίωμα, κύριε Κεφαλογιάννη, που δεν έχετε συμμετάσχει σε αυτή την κατάπτυστη διαδικασία, αλλά τώρα εκπροσωπείτε την Κυβέρνηση, ένας Πρόεδρος εξεταστικής επιτροπής ζητά από Βουλευτή και Πρόεδρο Κοινοβουλευτικής Ομάδας να βγει από την αίθουσα;

Πόσος είναι ο φόβος της αποτροπής της συγκάλυψης που κάνει έναν Πρόεδρο επιτροπής να μην ξεκινά τη συνεδρίαση και να διοχετεύει στα μέσα ενημέρωσης κάτι ψευδές, το οποίο, δυστυχώς, πολλοί δημοσιογράφοι το επανέλαβαν και θα πρέπει να το ανασκευάσουν. Διότι η δουλειά του δημοσιογράφου είναι να λέει στους πολίτες την αλήθεια και όχι ό,τι του λένε οι εξουσίες. Έλεγαν, λοιπόν, τα ρεπορτάζ: «Έχει μπει η κ. Κωνσταντοπούλου», «δεν δικαιούται να είναι μέσα», «κοιτάνε πώς θα τη βγάλουν», «θα φέρουν τη φρουρά», «πανικός», «μπούκα» και άλλες τέτοιες εκφράσεις.

Κύριοι, γιατί δεν αντιδράσατε; Κύριοι του ΚΚΕ, γιατί δεν αντιδράσατε; Μπαίνει Βουλευτής και εν ενεργεία Πρόεδρος κόμματος σε εξεταστική επιτροπή και γίνεται τέτοιου είδους επιχείρηση εξοβελισμού του εκτός καμερών, χωρίς να ξεκινάει η επιτροπή; Με ποιο δικαίωμα το επιτρέψατε αυτό και ο κ. Καραθανασόπουλος έλεγε «υπάρχουν και τα όριά μας»; Σας ενοχλεί η παρουσία μου τόσο πολύ που επιτρέπετε στον εαυτό σας να παραβιάζονται οι δημοκρατικές διαδικασίες σε μια υπόθεση που θα έπρεπε όλοι να πιέζουμε όχι μόνο να βγει η αλήθεια, αλλά και να καθίσουν όλοι οι ένοχοι στο σκαμνί;

Υπάρχουν ένοχοι στην Κυβέρνηση. Υπάρχει ο κ. Μητσοτάκης. Υπάρχουν ένοχοι, γαλάζια παιδιά τοποθετημένα στους οργανισμούς που ελέγχονται. Υπάρχουν εδώ στο Επιστημονικό Συμβούλιο της Βουλής, που γνωμοδότησε για την εξαίρεσή μου από την επιτροπή, συνήγοροι υπεράσπισης κατηγορουμένων. Ο κ. Μυλωνόπουλος υπερασπίζεται τον κ. Βίνη που έχει κληθεί σε απολογία και στον ανακριτή και στην Ευρωπαία ανακρίτρια.

Γιατί επιτρέψατε να γίνει όλη αυτή η επιχείρηση λάσπης; Γιατί δεν αντιδράσατε; Μόνο η κ. Αποστολάκη αντέδρασε από άλλα κόμματα. Γιατί δεν αντιδράσατε στην ακραία φράση που μου απηύθυνε ο κ. Μακάριος Λαζαρίδης «εσύ δεν έχεις παιδιά και άρα δεν δικαιούσαι να ομιλείς για τα δολοφονημένα παιδιά»; Μόνο η κ. Αποστολάκη από άλλο κόμμα αντέδρασε.

Πώς, κύριοι της Κυβέρνησης, μας λέτε ότι κόπτεστε για τα δικαιώματα και ότι θέλετε να αποτρέψετε τον ομοφοβικό λόγο, τον τρανσφοβικό λόγο, τον μισογυνικό λόγο, τον ρατσιστικό λόγο, τις διακρίσεις, όταν μέσα στις τάξεις σας θάλπετε και υποθάλπετε τέτοιες συμπεριφορές ενός Βουλευτή που ήθελε «μασάζ» και «φροντιστήριο» για να ψηφίσει τον νόμο για την ισότητα. Και βγήκε ανερυθρίαστα ωρυόμενος να μου πει «εσύ δεν έχεις παιδιά». Όταν έγινε τέτοια επίθεση στην κ. Ζαχαράκη, ήμουν η πρώτη που την υπερασπίστηκα την Υπουργό σας και θα την υπερασπιστώ ξανά.

Με τέτοιες, λοιπόν, πρακτικές μπούλινγκ, συσκότισης, προπηλακισμού και μιντιακού ελέγχου επιχειρεί η Κυβέρνηση της Νέας Δημοκρατίας να ολοκληρώσει ένα προσυμφωνημένο σχέδιο συγκάλυψης, στο οποίο τα άλλα κόμματα δεν αντιδράσατε.

Εστάλη πόρισμα της Νέας Δημοκρατίας που το ψηφίσατε δεκαέξι Βουλευτές της Νέας Δημοκρατίας το οποίο λέει ότι για το έγκλημα των Τεμπών, που δεν είναι έγκλημα, φταίει τελικά το ανθρώπινο λάθος του προφυλακισμένου σταθμάρχη Σαμαρά. Πώς ακόμη δεν έχουμε βρει ποιανού ρουσφέτι ήταν ο κ. Σαμαράς, κύριοι; Πώς μπορεί να τελειώσει η εξεταστική επιτροπή και να μην έχει διερευνήσει τίνος ρουσφέτι ήταν ο σταθμάρχης; Με δύο Βουλευτές Λάρισας μέλη της εξεταστικής επιτροπής, τον κ. Κέλλα και τον κ. Κόκκαλη από Νέα Δημοκρατία και ΣΥΡΙΖΑ. Πώς δεν έχουμε βρει στην εξεταστική επιτροπή ποιος έκανε το ρουσφέτι και ένας άνθρωπος παντελώς ακατάρτιστος, ακατάλληλος, με τρομακτική υπέρβαση του ορίου ηλικίας αφέθηκε μόνος υπεύθυνος για τις ανθρώπινες ζωές όλων μας;

Φταίει, λοιπόν, ο σταθμάρχης, λέτε οι Βουλευτές της Νέας Δημοκρατίας, μόνον και φταίνε και οι νεκροί μηχανοδηγοί. Επτακόσιες είκοσι σελίδες εστάλησαν στις 14.00΄ το μεσημέρι της Κυριακής 10 Μαρτίου, που εμπεδώνουν γιατί δεν φταίει κανείς σας, κανένας κυβερνητικός, κανένας υπηρεσιακός παράγοντας, κανένας. Φταίνε οι νεκροί μηχανοδηγοί και ο σταθμάρχης. Και στις 15.00΄ την επόμενη μέρα ήσασταν έτοιμοι αυτό να το ψηφίσετε.

Και ήρθε ο κ. Τσαβδαρίδης -που απορώ, δεν ξέρω αν μπορεί να κυκλοφορήσει στη Βέροια, στην Ημαθία, όπου εκλέγεται, γιατί υπάρχουν και θύματα εκεί- για να πει τι; Για να πει ότι πρέπει να δώσουμε όχι απλώς άφεση αμαρτιών στον κ. Καραμανλή, όχι απλώς συγχώρεση, πρέπει να του δώσουμε και συγχαρητήρια. Αυτό λέει το πόρισμά σας. Λέει ότι πρέπει να δώσουμε συγχαρητήρια στον κ. Καραμανλή γιατί τα έκανε πάρα πολύ καλά.

Αυτό, λοιπόν, επιχειρούσατε να επικυρώσετε τη Δευτέρα, πάση θυσία, ακόμα και με αντικοινοβουλευτικές συμπεριφορές, ακόμα και κάνοντας το ανεκδιήγητο: Να είμαι μέσα στην αίθουσα ως Πρόεδρος κόμματος, ως πρώην Πρόεδρος της Βουλής, ως μέλος της επιτροπής ή ως μη μέλος της επιτροπής, όπως θέλετε, και να υπάρχει ένας ανεκδιήγητος Πρόεδρος, ο οποίος λέει «δεν υπάρχει η κ. Κωνσταντοπούλου, κάντε ότι δεν υπάρχει η κ. Κωνσταντοπούλου, δεν γράφετε τίποτα».

Έχουν καταρτιστεί πλαστά Πρακτικά της εξεταστικής επιτροπής, κύριοι. Κύριε Ανδριανέ, είστε μέλος της επιτροπής αυτής. Έχουν καταρτιστεί πλαστά Πρακτικά -θα τα καταθέσω, τα έχετε λάβει στο email σας- στα οποία δεν περιέχεται καμμία από τις παρεμβάσεις μου, τις οποίες έχει ακούσει ολόκληρη η ελληνική κοινωνία. Όλες μου τις παρεμβάσεις τις έχει ακούσει όλη η ελληνική κοινωνία.

Εδώ, όμως, υπάρχουν Πρακτικά, που τις έχουν διαγράψει όλες. Τα καταθέτω στα Πρακτικά, για να δούμε σε ποιο επίπεδο μονταζιέρας, πλαστογραφίας, παραποίησης μπορείτε να φτάσετε, για να κρυφτείτε από τις ευθύνες σας και για να κρυφτείτε από τη δικαιοσύνη, η οποία, όμως, ξέρετε, δεν μπορεί να ελέγχεται στο βαθμό που εσείς επιθυμείτε και προσπαθείτε.

(Στο σημείο αυτό η Πρόεδρος της Πλεύσης Ελευθερίας, κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο κ. Μαρκόπουλος αναγκάστηκε να ομολογήσει ότι νομίμως παριστάμην στην επιτροπή, μία ώρα μετά, αφού είχε βάλει όλα τα μέσα ενημέρωσης να λένε ότι δεν δικαιούμαι να είμαι. Και δεν ζήτησε κανένας δημοσιογράφος «συγγνώμη», για αυτή την ψευδή πληροφορία, που δεν διασταύρωσε κανείς τους.

Στη συνέχεια, ως μη εδικαιούτο, μου απαγόρευε και δεν μου έδινε το λόγο, ενώ σε κάθε επιτροπή της Βουλής -το ξέρουν οι κοινοβουλευτικοί συντάκτες, δυστυχώς, δεν το ξέρουν οι πολίτες και οι άλλοι δημοσιογράφοι- εμφανίζονται μη μέλη των επιτροπών ή κοινοβουλευτικοί Αρχηγοί, ζητούν τον λόγο και με τη συναίνεση των υπολοίπων Βουλευτών, τους δίδεται ο λόγος.

Αυτό το οποίο έγινε προχθές, δεν έχει γίνει πουθενά και ποτέ! Έγινε για τα Τέμπη, ακριβώς διότι η επιχείρηση συγκάλυψης είναι τέτοιας έντασης και τέτοιου βαθμού, ώστε δεν θα έπρεπε ούτε να ακουστεί η φωνή μιας κοινοβουλευτικής Αρχηγού, της μόνης γυναίκας πολιτικής Αρχηγού, που πρέπει να ακούει και ότι δεν έχει παιδιά, για να τοποθετείται! Κανείς σας δεν καταδίκασε, κυρία Ράπτη, αυτή τη δήλωση ούτε ο Πρωθυπουργός, εχθές.

Για να ακουστεί, λοιπόν, η φωνή μου, θα πρέπει να υποστώ αυτού του είδους τον προπηλακισμό, τον οποίο διεκπεραίωσε προχθές ο κ. Μαρκόπουλος, με την συνενοχή των Βουλευτών της Νέας Δημοκρατίας και με την ανοχή των υπολοίπων Βουλευτών της Αντιπολίτευσης, που έκαναν σαν να μη συμβαίνει αυτό που συνέβαινε. Κανείς δεν διαμαρτυρήθηκε, γιατί τελικά κανείς δεν έχει την διάθεση να στέρξει μέχρι τέλους στην αποκάλυψη του εγκλήματος, αλλά όλοι θέλουν να δώσουν μία παράλληλη παράσταση και μετά να λένε ότι εκείνοι διαφώνησαν.

Δεν είναι αυτό το σημαντικό, κύριοι. Το σημαντικό είναι να αποδοθεί δικαιοσύνη και εν προκειμένω θα αποδοθεί.

Υπάρχουν ενάμιση εκατομμύριο υπογραφές για τα Τέμπη, τριπλάσιες, δηλαδή, από αυτές που το Σύνταγμα δικαιολογεί για νομοθετική πρωτοβουλία. Με πεντακόσιες χιλιάδες πολιτών, που έχουν δικαίωμα ψήφου, γίνεται νομοθετική πρωτοβουλία. Είναι τεράστιος ο αριθμός των πολιτών που είναι απέναντί σας.

Άκουσα τον Πρωθυπουργό, στη συνέντευξη που έδωσε εχθές στο «ΣΚΑΪ». Ο κύριος Πρωθυπουργός έπρεπε να έρθει, κυρία Ράπτη, στην εξεταστική επιτροπή. Είναι το πρώτο πράγμα που είπα. Είναι ο λόγος για τον οποίο με εξαιρέσατε από την εξεταστική επιτροπή, γιατί ξέρατε ότι θα επιμείνω στο να έρθει ο κ. Μητσοτάκης και να υποστεί τον έλεγχο μιας εξεταστικής επιτροπής.

Πήγε, λοιπόν, ο κ. Μητσοτάκης σε τηλεοπτικό σταθμό και είπε ότι ξέρει τι έγινε με την εμπορική αμαξοστοιχία, ξέρει ότι δεν ισχύει τίποτε από αυτά τα οποία λέγονται και από τη στιγμή που ξέρει, επιβεβαιώνει ότι έπρεπε να κληθεί και έπρεπε να δώσει απαντήσεις.

Όλα τα γύρω του πρόσωπα εμπλέκονται στη συγκάλυψη. Ο κ. Αγοραστός -εκλεκτός του- προς τον οποίο εκταμίευσε η Κυβέρνησή σας αμύθητα ποσά, εμπλέκεται και διώκεται για το μπάζωμα, το οποίο δεν είναι «σαχλαμάρες», όπως είπε ο κ. Μητσοτάκης. Είναι πραγματικό περιστατικό, για το οποίο έχει ασκηθεί και δίωξη στον κ. Αγοραστό. Ο κ. Τριαντόπουλος εμπλέκεται στο μπάζωμα, ήταν εκεί και ήταν «δεξί χέρι», του κ. Μητσοτάκη. Ο κ. Ντογιάκος, ο διορισμένος εισαγγελέας του Αρείου Πάγου, που το παιδί του ήταν συνεργάτης του υπόλογου Υπουργού Κώστα Καραμανλή, εμπλέκεται στις παρεμβάσεις στη δικογραφία. Ο ίδιος ο κ. Μητσοτάκης τις κρίσιμες ώρες παρενέβη στη δικαιοσύνη με επιστολή του, λέγοντας να διερευνηθούν οι ποινικές ευθύνες -μεταξύ μας, όμως…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Και σήμερα ο έτερος Αρχηγός μίλησε πολύ περισσότερο απ’ ό,τι έχω μιλήσει εγώ. Παρακαλώ να μην επιβεβαιώνετε τις διακρίσεις.

**ΠΡΟΕΔΡΕΥΩΝ (Γεώργιος Γεωργαντάς):** Απλά εδώ και είκοσι τρία λεπτά δεν έχουμε μιλήσει καθόλου για την κύρωση. Καταλαβαίνω την ανάγκη να κάνετε την παρέμβαση που κάνατε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μιλήσω και για την κύρωση.

**ΠΡΟΕΔΡΕΥΩΝ (Γεώργιος Γεωργαντάς):** Μιας και σας διέκοψα, επιτρέψτε μου να ανακοινώσω το σχολείο που είναι εδώ για να μην περιμένει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το σχολείο οπωσδήποτε να το ανακοινώσετε.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τέσσερις μαθήτριες και μαθητές και τρεις συνοδοί εκπαιδευτικοί από το Δημοτικό Σχολείο Κεφάλου Κω.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Παρακαλώ, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας καλωσορίζουμε, παιδιά. Είναι ωραίο να βλέπουμε γεμάτα τα θεωρεία. Δυστυχώς, εσείς βλέπετε άδεια την Αίθουσα της Βουλής. Έτσι γίνεται συνήθως.

Ο κύριος Πρωθυπουργός είπε ότι είναι δύσκολο γι’ αυτόν το θέμα -το καταλαβαίνουμε, γιατί έχει ευθύνη- αλλά δεν μπορεί να μην απαντά. Είπε, ότι η «δουλειά» -έμεινα άναυδη- το μπάζωμα δηλαδή, η δουλειά, έγινε από τους επιχειρησιακούς. Είναι δουλειά; Είναι ποινικό αδίκημα αυτό το οποίο έγινε. Έγινε αλλοίωση του τόπου του εγκλήματος. Και αυτό προσπαθείτε να το αλλοιώσετε. Ακόμα και την αλλοίωση, να την εμφανίσετε σαν κάτι άλλο. «Ο δημόσιος διάλογος» λέει «να μην πέσει θύμα φημών και fake news». Ποιων φημών και fake news; Έχει τολμήσει να πάει στον τόπο ο κ. Μητσοτάκης; Γιατί εγώ έχω πάει ξανά και ξανά. Είναι τσιμεντωμένος ο χώρος και είναι το πρώτο το οποίο έκανε τεράστια εντύπωση στην τοπική κοινωνία και στους συγγενείς, γιατί συνέβη αυτό; Και απάντηση δεν έχουμε γιατί η Κυβέρνηση το έκανε αυτό.

Ο κ. Μητσοτάκης, απ’ ό,τι θυμάμαι, είχε πάει στην κηδεία του μηχανοδηγού της «HELLENIC TRAIN», της εμπορικής αμαξοστοιχίας, είχε γραφτεί, μάλιστα, ότι ήταν εθελοντής στο γραφείο του και ότι τον ήξερε προσωπικά. Δεν ξέρω αν ισχύει, αλλά τότε αυτό είχε γραφτεί. Είχε πάει μαζί με τον κ. Σταϊκούρα, με τον κ. Οικονόμου, είχε πάει κυβερνητικό κλιμάκιο και δεν ενδιαφέρεται να μας πει τι ξέρει ή δεν ενδιαφέρεται να διερευνηθεί αυτή η πτυχή;

Είναι πάρα πολύ ξεκάθαρο ότι σε αυτή την υπόθεση, δυστυχώς, θα συνεχίσουν να δίνουν και να παίρνουν οι μεθοδεύσεις της συγκάλυψης, αλλά να είστε βέβαιοι και να είναι βέβαιος και ο κ. Μητσοτάκης ότι όταν έχει απέναντί του ανθρώπους αποφασισμένους να φωτιστεί η αλήθεια και να αποδοθεί η δικαιοσύνη, καμμία μεθόδευση και κανένας έλεγχος των μέσων ενημέρωσης και καμμία τροφοδότηση με ψεύτικες ειδήσεις δεν πρόκειται να αποπροσανατολίσει εκείνους που ζητούν δικαιοσύνη.

Εγώ βρέθηκα εχθές ενώπιον του εφέτη ειδικού ανακριτή, εκπροσωπώντας τρεις οικογένειες θυμάτων και θα βρεθώ και αύριο ξανά με την Μαρία Καρυστιανού. Δεν υπάρχει περίπτωση αυτά που ξέρετε να κάνετε στις εξεταστικές για τα οικονομικά αδικήματα, για τα εξοπλιστικά, αυτά που έχετε μάθει τόσο καιρό να κάνετε και να μην ανοίγει ρουθούνι, δεν υπάρχει καμμία περίπτωση να τα κάνετε στα Τέμπη με τόσους νεκρούς, με τόσες οικογένειες, με τόσες μανάδες και πατεράδες και παιδιά και συγγενείς και αδέρφια απέναντί σας.

Θα πω δυο λόγια για το νομοσχέδιο και θα κλείσω.

Εμείς είμαστε απέναντι σε όλες τις πρακτικές συμμετοχής της χώρας μας στη μηχανή του πολέμου. Είμαστε απέναντι στις συμπράξεις που κάνετε για την τροφοδότηση πολέμων. Είμαστε απέναντι στην κατάπτυστη πολιτική της Ευρωπαϊκής Ένωσης σε σχέση με τον πόλεμο Ρωσίας-Ουκρανίας. Η καταδίκη του επιθετικού πολέμου της εισβολής της Ρωσίας σε καμμία περίπτωση δεν νομιμοποιεί την τροφοδότηση ενός πολέμου που έχει θύματα απλούς ανθρώπους.

Η σωστή πλευρά της ιστορίας, κυρίες και κύριοι, είναι η πλευρά των πολιτών, είναι η πλευρά των αθώων ανθρώπων, είναι η πλευρά των αμάχων, είναι η πλευρά των λαών. Η σωστή πλευρά της ιστορίας δεν είναι με καμμία πολεμική μηχανή και με κανέναν στρατό.

Κατά το Σύνταγμα, οι Έλληνες πολίτες υπηρετούν στον Στρατό και οι στρατιωτικοί το ίδιο για την άμυνα της χώρας και όχι για τη συμμετοχή σε επιθετικούς πολέμους. Εμπλέκετε κατά σύστημα τη χώρα μας σε επιθετικούς πολέμους, απέχετε από μία διεθνή πολιτική ηγεσίας για την ειρήνη που αυτό θα έπρεπε να κάνει η χώρα μας. Το κάνετε αυτό εν γνώσει του ότι θησαυρίζουν από τον πόλεμο στην Ουκρανία αυτή τη στιγμή οι αμερικανικές πολεμικές βιομηχανίες. Θησαυρίζουν. Εκατοντάδες δισεκατομμύρια ευρώ δίνονται ως δάνειο από τις Ηνωμένες Πολιτείες και πηγαίνουν, τελικά, στις αμερικανικές πολεμικές βιομηχανίες. Στη Γάζα, στην Παλαιστίνη διαπράττεται γενοκτονία και είναι κάτι που σας το έχουμε επισημάνει από την πρώτη στιγμή. Τον Νοέμβριο φέραμε εδώ τον Παλαιστίνιο Πρέσβη και σας ζητήσαμε πρωτοβουλίες για την ειρήνη. Και τότε ακόμη μας μιλάγατε για νόμιμη άμυνα του Ισραήλ. Είναι νόμιμη άμυνα αυτή η σφαγή; Είναι νόμιμη άμυνα αυτή η γενοκτονία; Πότε επιτέλους θα αποστείτε από τα συμφέροντα και θα συμπαρασταθεί στους απλούς ανθρώπους, στα θύματα;

Εμείς με αυτούς τους απλούς ανθρώπους είμαστε και θα είμαστε πάντα. Είμαστε κατά του ράλι εξοπλισμών. Είμαστε κατά των επιλήψιμων συμβάσεων διαφθοράς στα εξοπλιστικά και, βεβαίως, είμαστε κατά αυτών των μνημονίων που φέρνετε για κύρωση, με τα οποία Έλληνες στρατιωτικοί θα υπηρετούν ως μέλη του αμερικανικού στρατού. Είναι αδιανόητη αυτή η πρωτοβουλία σε μία διεθνή συγκυρία, στην οποία η χώρα μας δεν θα έπρεπε καθόλου να ταυτίζεται με διεθνείς δυνάμεις, οι οποίες έχουν ταυτιστεί με επιθετικούς πολέμους και με παραβιάσεις του Διεθνούς Δικαίου, του διεθνούς ανθρωπιστικού δικαίου, των ανθρωπίνων δικαιωμάτων.

Είμαστε με την ειρήνη, είμαστε με τους πολίτες, είμαστε με τα θύματα της Παλαιστίνης, της Ουκρανίας, της Ρωσίας, της Γάζας, με τα θύματα των Τεμπών.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΖΩΗ ΡΑΠΤΗ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Γεώργιος Γεωργαντάς):** Κυρία Ράπτη, παρ’ όλο που δεν προβλέπεται σε μια τέτοια συζήτηση η δυνατότητα παρεμβάσεων, σας δίνω τον λόγο για τρία λεπτά, απλά απολογούμενος στους παριστάμενους συναδέλφους, πρέπει να πω ότι δύο Αρχηγοί κομμάτων μίλησαν από τριάντα ένα λεπτά. Εγώ δεν έχω να πω τίποτε άλλο. Αυτό πρέπει να το δούμε συνολικά.

Λοιπόν, κυρία Ράπτη, έχετε τον λόγο για τρία λεπτά.

**ΖΩΗ ΡΑΠΤΗ:** Κύριε Πρόεδρε, επειδή μια σειρά επιχειρημάτων ακούστηκαν εκ μέρους της Προέδρου της Πλεύσης Ελευθερίας, της κ. Κωνσταντοπούλου, σχετικά με τη δήθεν συγκάλυψη εκ μέρους των μελών της εξεταστικής επιτροπής, των αιτιών, των ευθυνών και των υπαιτίων του τραγικού δυστυχήματος των Τεμπών…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Του εγκλήματος.

**ΖΩΗ ΡΑΠΤΗ:** Όπως δεν σας διακόπτει κανείς, κυρία Κωνσταντοπούλου, αν θέλετε σεβαστείτε τον Κανονισμό της Βουλής και εσείς ως πρώην Πρόεδρος της Βουλής.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι έγκλημα, δεν είναι δυστύχημα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

**ΖΩΗ ΡΑΠΤΗ:** Κύριε Πρόεδρε, η κ. Κωνσταντοπούλου κατ’ αρχάς -και αυτό μου κάνει εντύπωση- ως πρώην Πρόεδρος της Βουλής δεν ενθυμείται το άρθρο 145 του Κανονισμού της Βουλής, σύμφωνα με το οποίο οι εξεταστικές επιτροπές έχουν τις αρμοδιότητες των ανακριτικών επιτροπών και σύμφωνα επίσης με τις διατάξεις του άρθρου 14 παράγραφος 2 του Κώδικα Ποινικής Δικονομίας δεν μπορεί να ασκήσει κανένα έργο ανακριτή κάποιος ο οποίος έχει λάβει έναν τέτοιο ρόλο και δη ένας συνήγορος οιουδήποτε εκ των τραγικών θυμάτων του δυστυχήματος των Τεμπών.

Εν προκειμένω, σύμφωνα με την συγκεκριμένη γνωμοδότηση του Επιστημονικού Συμβουλίου της Βουλής, της 30ης Νοεμβρίου του 2023 ήταν σαφές από τους ειδικούς επιστήμονες ότι όσον αφορά τη σύνθεση της επιτροπής αυτός που έχει ασκήσει καθήκοντα συνηγόρου, όπως ήταν η κ. Κωνσταντοπούλου, δεν μπορούσε να είναι μέλος αυτής της επιτροπής. Αυτός ήταν, λοιπόν, ο λόγος για τον οποίο νομίμως αποκλείστηκε η κ. Κωνσταντοπούλου γι’ αυτό το ζήτημα. Άρα το να έρχεται να διαμαρτύρεται για να υπάρξει μια συγκεκριμένη αν θέλετε παρουσία της στα τηλεοπτικά κανάλια, θα έλεγα ότι ειδικά γι’ αυτό το θέμα και ως νομικός θα έπρεπε να το υπογραμμίσει και να το υποστηρίξει ότι νομίμως εξαιρέθηκε.

Παρέλκει η συζήτηση σε ό,τι αφορά την αυτοεξαίρεση εμού και επειδή είναι επί προσωπικού από την εν λόγω επιτροπή της παρουσίας μου ως μέλους και όπως ενημέρωσα και υπογράμμισα και εκεί, ο λόγος της αυτοεξαίρεσής μου σχετίζεται με το γεγονός ότι από την πρώτη στιγμή βρισκόμουν δίπλα στις οικογένειες των θυμάτων μέσα στο Γενικό Πανεπιστημιακό Νοσοκομείο της Λάρισας, ακριβώς για να υποστηρίξουμε τους ανθρώπους αυτούς μαζί με τους ειδικούς ψυχολόγους και τις ομάδες που είχαν συγκροτηθεί. Και, βεβαίως, η δική μου η θέση εκεί θα ήταν ένας λόγος ενδεχομένως να υποστηρίξω και με συναισθηματικό τρόπο την πλευρά των οικογενειών αυτών. Γι’ αυτό αυτοεξαιρέθηκα.

Σε ό,τι αφορά τώρα τα ζητήματα της επί της ουσίας ποινικής έρευνας, πρέπει να υπογραμμίσουμε…

**ΠΡΟΕΔΡΕΥΩΝ (Γεώργιος Γεωργαντάς):** Να μην μπούμε στα ζητήματα…

**ΖΩΗ ΡΑΠΤΗ:** Ολοκληρώνω. Μόνο ένα λεπτό θέλω, κύριε Πρόεδρε.

Αυτήν τη στιγμή μας ακούνε οι Έλληνες πολίτες. Και όταν μας ακούν θα πρέπει να ξεκαθαρίζεται ποιο είναι το περιεχόμενο του νόμου για όλους. Ο νόμος, λοιπόν, για όλους αναφέρει και ειδικά για τους Υπουργούς ότι αυτήν τη στιγμή που διεξάγεται από τον εφέτη ανακριτή η ανάκριση για το ποιος φταίει για το δυστύχημα των Τεμπών και ποιοι φταίνε, ποιοι είναι οι υπαίτιοι, γίνονται καινούργιες πραγματογνωμοσύνες, εξετάζονται μάρτυρες, όλα αυτά όλη αυτή η δικογραφία θα έχει ένα πόρισμα. Έχουν ήδη προφυλακιστεί κατηγορούμενοι. Είναι ήδη τριάντα κατηγορούμενοι αυτήν τη στιγμή για το τραγικό δυστύχημα. Και να είστε βέβαιοι ότι εάν και εφόσον ο εφέτης ανακριτής, δηλαδή ο τακτικός δικαστής, βρει ότι υπάρχουν ποινικές τυχόν ευθύνες σε οποιοδήποτε πολιτικό πρόσωπο, τότε σύμφωνα με το άρθρο 86 του Συντάγματος θα αποστείλει τη δικογραφία στη Βουλή για να έρθει εδώ ενώπιον μας να συσταθεί προανακριτική επιτροπή, και βεβαίως να εξεταστούν οι τυχόν ποινικές ευθύνες ανθρώπων οι οποίοι διετέλεσαν Υπουργοί. Αυτό λέει το Σύνταγμα. Αυτό λένε οι νόμοι. Και εμείς απαρέγκλιτα θα τηρήσουμε αυτό που λένε το Σύνταγμα και οι νόμοι και όχι αυτό το οποίο λέει η κ. Κωνσταντοπούλου ή οποιοσδήποτε άλλος, που δεν αναγιγνώσκει ακριβώς αυτά τα οποία αναφέρονται ούτε στον Κανονισμό της Βουλής ούτε στο Σύνταγμα και δεν ενημερώνει τους πολίτες για το ορθόν και το νόμιμο της διαδικασίας.

Σας ευχαριστώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, αν μου επιτρέπετε, ακούστε με λίγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα απαντήσω.

**ΠΡΟΕΔΡΕΥΩΝ (Γεώργιος Γεωργαντάς):** Ακούστε με λίγο, σας παρακαλώ πάρα πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα απαντήσω επί προσωπικού.

**ΠΡΟΕΔΡΕΥΩΝ (Γεώργιος Γεωργαντάς):** Σας δόθηκε άφθονος χρόνος. Σας δόθηκε άφθονος χρόνος να τοποθετηθείτε επί ενός ζητήματος που καταλαβαίνουμε πόσο σημαντικό είναι για όλους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα απαντήσω επί προσωπικού.

**ΠΡΟΕΔΡΕΥΩΝ (Γεώργιος Γεωργαντάς):** Σας δόθηκαν είκοσι επτά λεπτά να μιλήσετε εκτός του αντικειμένου του σημερινού νομοσχεδίου που είναι η κύρωση μιας συμφωνίας. Αναφερθήκατε σε δεκαπέντε Βουλευτές που είναι απόντες σε μια διαδικασία που δεν προβλέπεται να είναι η συγκεκριμένη. Είναι μια συγκεκριμένη διαδικασία η σημερινή, με συγκεκριμένο αντικείμενο του νομοσχεδίου. Το γνωρίζετε καλύτερα από μένα. Σας δόθηκε η δυνατότητα να τοποθετήσετε και ορθώς σας δόθηκε θεωρούμε, πρέπει να ακούγονται τα πράγματα όσες φορές και αν θέλει κάποιος να τα ξαναπεί ή όχι. Αλλά δεν μπορώ να επιτρέψω τώρα εντός της Ολομέλειας…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα μιλήσω επί προσωπικού.

**ΠΡΟΕΔΡΕΥΩΝ (Γεώργιος Γεωργαντάς):** Ωραία ακούστε λίγο. Θα τηρήσω απόλυτα τον Κανονισμό. Έχετε ένα λεπτό να πείτε ποιο είναι το προσωπικό και αφού πειστούμε, θα δω αν θα σας δώσω τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η κ. Ράπτη επέλεξε να πει ότι ό,τι λέω το λέω για τα κανάλια και ότι επίσης αυτό που λέω σε σχέση με την εξεταστική επιτροπή είναι ψέμα.

Υπάρχει πρόδηλο προσωπικό το οποίο περαιτέρω εξειδικεύεται σε αυτή την τρομακτική προσπάθεια που γίνεται -και δεν θα εξαντλήσω το λεπτό ή θα το εξαντλήσω, θα δούμε- σε αυτήν την τρομακτική, λοιπόν, προσπάθεια που γίνεται αντιστροφής της πραγματικότητας. Υπάρχει «γραμμή-Μαξίμου» να μη μιλάμε πια για έγκλημα των Τεμπών αλλά για δυστύχημα των Τεμπών, ενώ διεξάγεται κύρια ανάκριση για έγκλημα, κυρία Ράπτη, και δεν μπορείτε εσείς να το κάνετε δυστύχημα, ενώ είναι έγκλημα.

Επίσης, ο ανακριτής διεξάγει ανάκριση την οποία εσείς θελήσατε να επηρεάσετε με ένα πόρισμα που λέει ότι δεν υπάρχει ευθύνη κανενός, ούτε ποινική ούτε πολιτική παρά μόνον οι δύο νεκροί μηχανοδηγοί και ο προφυλακισμένος σταθμάρχης. Άρα, εσείς παραβιάζετε την αρχή της ουσιαστικής αναζήτησης της αλήθειας.

Και κατά τα άλλα, βέβαια, κοιτάξτε -και μ’ αυτό κλείνω και δεν θέλω καθόλου άλλο τον λόγο- όταν μια Βουλευτής επιμένει να είναι στην επιτροπή ενώ είναι εμπλεκόμενη και ήταν Υπουργός, και φτάνουν να την καταμηνύουν οι συγγενείς διότι παριστάνει ότι δεν συμβαίνει τίποτα και ότι είναι αμέτοχη και στο τέλος έρχεται και λέει «αυτοεξαιρούμαι», σε συνεδρίαση η οποία τελικώς ματαιώνεται εντελώς, διότι προηγουμένως δεν έχει αυτοεξαιρεθεί, και σήμερα έρχεται να σας πει ότι αυτοξαιρέθηκε από ευθιξία αφού προηγουμένως είχε σηκώσει τα λάβαρα της αλλοίωσης των δεδομένων και της σύνθεσης της επιτροπής, κάνει ακριβώς το ίδιο που έκανε ο κ. Καραμανλής που έκλαιγε και μετά κόμπαζε και μετά κουνούσε το δάχτυλο…

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε, τη φράση μου.

Και φαντάζομαι στο πλαίσιο της «γουρλίδικης επιτροπής», που είπε ο κ. Μαρκόπουλος, μπορεί να σας ξαναδούμε και Υπουργό, κυρία Ράπτη.

**ΠΡΟΕΔΡΕΥΩΝ (Γεώργιος Γεωργαντάς):** Σε κάθε περίπτωση, δεν υπήρχε καμμία τοποθέτηση η οποία να δικαιολογούσε την επί προσωπικού παρέμβαση.

Τον λόγο έχει ο κ. Οικονομόπουλος που ζήτησε τον λόγο ως Κοινοβουλευτικός Εκπρόσωπος από την Κοινοβουλευτική Ομάδα της Νίκης και ολοκληρώνει ο κύριος Υπουργός.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχουμε προς κύρωση δύο μνημόνια του Υπουργείου Εθνικής Άμυνας όπου το μεν πρώτο αφορά στην απόσπαση τοποθέτησης ελληνικού προσωπικού άμυνας στον στρατό των ΗΠΑ για την κάλυψη επιχειρησιακών αναγκών και την απόκτηση εμπειρίας σε ένα περιβάλλον πολυεθνικής διαλειτουργικότητας, και το δε δεύτερο αφορά στην τοποθέτηση προσωπικού άμυνας της Ελληνικής Δημοκρατίας στη Διοίκηση Ειδικών Επιχειρήσεων των ΗΠΑ με σκοπό την απόκτηση τεχνογνωσίας από τη Διοίκηση Ειδικών Επιχειρήσεων των ΗΠΑ.

Για εμάς στο Δημοκρατικό Πατριωτικό Κίνημα - ΝΙΚΗ υπάρχει εύλογος προβληματισμός για την αναγκαιότητά τους. Συγκεκριμένα αναφέρω ότι είναι η πρώτη φορά, εξ όσων γνωρίζουμε, που έχουμε να κάνουμε με απόσπαση στελεχών του Υπουργείου Εθνικής Άμυνας στον στρατό των ΗΠΑ.

Είναι σύνηθες, βεβαίως, να διαθέτουμε στρατιωτικό προσωπικό σε διεθνείς οργανισμούς –ΝΑΤΟ, ΟΗΕ, ΟΑΣΕ κ.λπ.- σε διμερές όμως επίπεδο μας ακούγεται πρωτόγνωρο. Δεν υπάρχουν, δηλαδή, άλλοι τρόποι, όπως παραδείγματος χάριν. εκπαίδευσης ή συμμετοχής σε κοινές ασκήσεις που ήδη γίνονται;

Επίσης, διερωτόμαστε: Πώς προέκυψε αυτή η επιχειρησιακή απαίτηση; Τίνος πρωτοβουλία ήταν και για ποιον λόγο να γίνει αυτή η συμφωνία; Μήπως η εξέλιξη αυτή σηματοδοτεί και μια συνειδητή μας επιλογή περαιτέρω εμβάθυνσης της εξάρτησής μας από τις ΗΠΑ; Και αν ναι, με ποια ανταλλάγματα;

Επιτρέψτε μου επίσης να κάνω και έναν γενικότερο σχολιασμό όσον αφορά το πνεύμα των επιμέρους άρθρων των δύο αυτών μνημονίων. Διακρίνουμε μια ετεροβαρή σχέση καθ’ ότι αφ’ ενός μεν το προσωπικό μας θα χρησιμοποιείται για κάλυψη υπηρεσιακών αναγκών, δηλαδή προς ίδιον όφελος των ΗΠΑ, με αντάλλαγμα μόνο την απόκτηση επ’ έργου εμπειρίας, αφ’ ετέρου οι Αμερικανοί θα χρησιμοποιούν μονομερώς το προσωπικό μας για τις εργασίες που αυτοί θέλουν, ενώ θα μπορούν να τερματίσουν τη συνεργασία όταν αυτοί κρίνουν ότι δεν είναι επωφελής γι’ αυτούς. Και όλα αυτά, βεβαίως, με πλήρη οικονομική επιβάρυνση του ελληνικού δημοσίου.

Ειδικότερα, στο άρθρο 4 παράγραφος 5, αναφέρεται ότι δεν θα χρησιμοποιείται το ελληνικό προσωπικό σε επιχειρήσεις, ασκήσεις και πολιτικοστρατιωτικές ενέργειες χωρίς την εξουσιοδότηση της Ελλάδας. Το ερώτημα που τίθεται είναι: Μπορεί, δηλαδή, να προκύψει και εν δυνάμει τέτοιο αίτημα και ποιος θα δίνει την εξουσιοδότηση σε αυτή την περίπτωση; Η Κυβέρνηση ή η Βουλή;

Επιπρόσθετα, και σύμφωνα με το άρθρο 3 παράγραφος 6 του πρώτου μνημονίου, αναφέρεται ότι οι στρατιωτικές δυνάμεις των ΗΠΑ δεν θα τοποθετούν ή θα συνεχίσουν να διατηρούν το ελληνικό προσωπικό άμυνας σε θέσεις όπου είναι δυνατόν να υπάρξουν άμεσα εχθροπραξίες ή που έχουν ήδη αρχίσει, εκτός αν εγκριθούν εγγράφως από αμφότερα τα μέλη, δηλαδή από ΗΠΑ και Ελλάδα. Μπορεί, δηλαδή, μετά από τα παραπάνω να εγγυηθεί κανείς ότι η πρόθυμη αυτή ελληνική Κυβέρνηση δεν θα αρνηθεί, αν οι ΗΠΑ ζητήσουν, να εμπλέξει τη χώρα μας με τη διάθεση ελληνικών στρατιωτικών δυνάμεων προς ενίσχυση των δικών τους δυνάμεων που τυχόν ενεργούν στην Ουκρανία ή κάπου αλλού αύριο; Αυτό για εμάς είναι και αδιανόητο και ανεπίτρεπτο, να θέτουμε δηλαδή σε κίνδυνο τη ζωή Ελλήνων στρατιωτικών των οποίων η κύρια αποστολή είναι η υπεράσπιση της ανεξαρτησίας και της ακεραιότητας της πατρίδας και μόνο.

Αντ’ αυτού, και ενώ η παγκόσμια γεωπολιτική πραγματικότητα μεταβάλλεται ραγδαία το εγχώριο σύστημα εξουσίας με το πρόσχημα της σωστής πλευράς της ιστορίας έχει υποτάξει εν τέλει, δυστυχώς, την όποια θεώρηση του ελληνικού εθνικού συμφέροντος στη ρευστή όσο και αντιφατική αντίληψη περί υπέρτερου συμφέροντος του δυτικού κόσμου. Ήδη η αποστολή πυρομαχικών και οπλισμού στην Ουκρανία αποτελεί κακό προηγούμενο που εκθέτει τη χώρα σε σοβαρούς κινδύνους.

Σε αυτό, λοιπόν, το πλαίσιο θεωρούμε ότι η ενίσχυση της συνεργασίας με τις ΗΠΑ με τοποθέτηση - απόσπαση προσωπικού στον στρατό των ΗΠΑ δεν είναι σκόπιμη ούτε εθνικά ωφέλιμη.

Για εμάς στη Νίκη το ερώτημα είναι: Θέλουμε, τελικά, να κάνουμε το άλμα μπροστά ή επιλέγουμε για την πατρίδα μας σε μόνιμη βάση τον ρόλο της «πολύφερνης νύφης» στην γεωπολιτική σκακιέρα; Τον δεύτερο ρόλο τον παίζουμε ήδη ως αποικία και βλέπουμε να προοιωνίζονται δυσάρεστα επακόλουθα για τα εθνικά μας συμφέροντα.

Κατόπιν αυτού, καταψηφίζουμε τα εν λόγω μνημόνια.

Ευχαριστώ, κύριε Πρόεδρε.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, ολοκληρώνεται η συζήτηση με την τοποθέτηση του Υφυπουργού Εθνικής Άμυνας κ. Κεφαλογιάννη.

Κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, δεν έχω να προσθέσω και πάρα πολλά σε σχέση με την εισήγησή μου στην Επιτροπή Εξωτερικών και Άμυνας. Θα τονίσω μόνο για άλλη μια φορά ότι η κύρωση αυτών των δύο μνημονίων δεν εμβαθύνει απλώς ακόμη περισσότερο τη στρατηγική σχέση που έχει η χώρα μας με τις Ηνωμένες Πολιτείες, δεν εδραιώνεται μόνο η στρατιωτική συνεργασία με έναν από τους πιο προηγμένους στρατούς παγκοσμίως, αλλά νομίζω ότι αποκρυσταλλώνεται και η σημαντική συμμετοχή των Ελλήνων στρατιωτικών τόσο στο ακαδημαϊκό στρατιωτικό γίγνεσθαι των ΗΠΑ, όσο, βεβαίως, και σε συμβουλευτικά όργανα σε επιχειρησιακό επίπεδο.

Θα ήθελα στο σημείο αυτό, κυρίες και κύριοι συνάδελφοι, επειδή καλό είναι να βλέπουμε και τι κυρώνουμε ως κείμενα, να διαβάσω λίγο από αυτά τα οποία μέσα το ίδιο το κείμενο, ειδικά στο μνημόνιο που αφορά τη Διοίκηση Ειδικών Υπηρεσιών των ΗΠΑ, αναφέρει ως περιγραφή θέσεων, επειδή ακούστηκε ότι θα συμμετέχουν σε επιχειρήσεις στο εξωτερικό ή στα πεδία των μαχών. Μια από τις θέσεις είναι εκπαιδευτής στην Ακαδημία Ανώτερου Μονίμου Προσωπικού Πολυκλαδικών Δυνάμεων Ειδικών Επιχειρήσεων στη Φλόριντα των Ηνωμένων Πολιτειών.

Αντιλαμβάνεστε, λοιπόν, ότι τέτοιου είδους θέσεις προφανώς και θα έχουν πολύ σημαντικά πλεονεκτήματα για το προσωπικό το οποίο θα συμμετέχει, και στη συνέχεια θα επιστρέψει στην πατρίδα έχοντας αυτές τις εμπειρίες -όπως είπα προηγουμένως- από έναν από τους πιο προηγμένους, αν όχι τον πιο προηγμένο στρατό παγκοσμίως.

Επίσης, θα ήθελα να υπενθυμίσω στην Εθνική Αντιπροσωπεία ότι το εθνικό συμφέρον και η εθνική ασφάλεια αποτελούν έννοιες αλληλένδετες που διακτινίζονται πέρα από τα στενά όρια της ελληνικής επικράτειας και της εδαφικής ακεραιότητας της χώρας.

Και, βεβαίως, αυτές οι έννοιες πρέπει να μεταφράζονται σε συνθήκες ικανές για την επίτευξη των κυριαρχικών δικαιωμάτων και της αναβάθμισης του ρόλου και της επιρροής της χώρας μας και να αποτυπώνονται σε διμερείς ή πολυμερείς συμμαχίες στους διεθνείς οργανισμούς στους οποίους μετέχει, αλλά ακόμα και στην ευρύτερη περιοχή γειτνίασης της.

Επίσης, θα ήθελα να θέσω υπ’ όψιν σας ότι τα δύο υπό ψήφιση μνημόνια συνεργασίας τα οποία συζητούμε -έχει αναφερθεί και από τον εισηγητή μας και από την Κοινοβουλευτική Εκπρόσωπο- είναι μια διαδικασία η οποία ξεκίνησε πολύ πριν. Δεν μιλάμε, δηλαδή, για την τωρινή συγκυρία -γιατί ακούστηκε αυτό στην επιτροπή αλλά και από κάποιους συναδέλφους στην Ολομέλεια- ότι λόγω της Ουκρανίας φέρνουμε αυτά τα δύο μνημόνια.

Για το μεν ένα μνημόνιο ξεκίνησε η διαδικασία του το 2019, όσον αφορά την τοποθέτηση στη Διοίκηση Ειδικών Επιχειρήσεων των ΗΠΑ, ενώ για το δεύτερο μνημόνιο η όλη διαδικασία ξεκίνησε το 2015. Και μάλιστα ήδη από τις 23 Ιανουαρίου του 2018 τόσο το ΓΕΕΘΑ με τον τότε Αρχηγό κ. Αποστολάκη όσο και το Υπουργείο Εθνικής Άμυνας με Υπουργό τον κ. Καμμένο όσο και το Υπουργείο Εξωτερικών με Υπουργό τον κ. Νίκο Κοτζιά, γνωμοδότησαν θετικά για τη σκοπιμότητα σύναψης της συγκεκριμένης συμφωνίας. Ο λόγος που υπήρξε, βεβαίως, η καθυστέρηση, όπως πολύ σωστά ειπώθηκε, είναι το κατά πόσο θα έπρεπε να μπει μέσα ο όρος της αμοιβαιότητας ή όχι. Και τουλάχιστον όσοι είμαστε νομικοί σε αυτή την Αίθουσα, ξέρουμε πολύ καλά ότι διαβάζοντας τη μη αμοιβαιότητα είναι ετεροβαρής έναντι του άλλου μέρους και όχι υπέρ ημών, έχοντας μέσα, βεβαίως, και το δυνητικό της σύμβασης. Αλλά να ξέρουμε και τι περιέχει μέσα το μνημόνιο το συγκεκριμένο.

Επιπρόσθετα και τα δύο αυτά μνημόνια -όπως είπα και προηγουμένως- ακριβώς επειδή δεν υπάρχει ο όρος αμοιβαιότητας, στην ουσία αποτελούν έκφραση του μονομερούς δικαιώματος της χώρας μας στο κατά πόσο κάποιοι Έλληνες αξιωματικοί συγκεκριμένοι στον αριθμό -τρία και δύο δεν υπάρχει κάτι παραπάνω, εξάλλου αν δείτε και την έκθεση του Γενικού Λογιστηρίου του Κράτους το λέει ρητώς μέσα- θα συμμετέχουν ή όχι στις συγκεκριμένες θέσεις που αναφέρονται σε αυτά τα δύο μνημόνια. Κοινώς, αν θέλει η πατρίδα μας να τους στείλει, τους στέλνει. Αν δεν θέλει, όχι. Επίσης -θα το αναφέρω και στη συνέχεια- όποτε θέλουμε τερματίζουμε και αυτή τη συνεργασία. Είναι ρητός ο όρος μέσα σε μεταγενέστερο άρθρο.

Επιπλέον, η πλευρά των Ηνωμένων Πολιτειών Αμερικής δεν αποκτά καμμία αξίωση για τοποθέτηση ανάλογου προσωπικού στις Ένοπλες Δυνάμεις της χώρας. Και μάλιστα, όπως πολύ σωστά αναφέρθηκε, από την αρχή των συνομιλιών μεταξύ των δύο κρατών είχε τεθεί μετ’ επιτάσεως από πλευράς των ΗΠΑ να συμμετέχουν και δικοί τους αξιωματικοί αποσπασμένοι στις ελληνικές Ένοπλες Δυνάμεις και με ένα σκεπτικό πολύ συγκεκριμένο. Και το ΓΕΕΘΑ τότε το απέρριψε και γι’ αυτόν τον λόγο δεν υπάρχει και στο μνημόνιο.

Επιπλέον στα άρθρα 3.5 και 3.6 και των δύο μνημονίων αναφέρεται ρητά ότι το τοποθετούμενο προσωπικό δεν θα συμμετέχει σε ασκήσεις, πολιτικοστρατιωτικές δράσεις καθώς και σε υπηρεσιακές τοποθετήσεις όπου πιθανολογεί ότι θα προκύψουν άμεσες εχθροπραξίες ή όπου έχει γίνει η έναρξη αυτών. Αναφέρεται ρητά μέσα από το κείμενο. Και μάλιστα συγκεκριμένα λέει ότι απαιτείται η έγγραφη εξουσιοδότηση και των δύο κρατών για την παρέκκλιση αυτής της αρχής. Και αυτό νομίζω αποτελεί μία επιπλέον δικλίδα ασφαλείας, ότι η σύμπραξη σε επιχειρησιακό επίπεδο μεταξύ των δύο κρατών επ’ ουδενί τρόπο δεν συνεπάγεται τη συμμετοχή Ελλήνων αξιωματικών σε επιχειρήσεις αντιμετώπισης κρίσεων ή εχθροπραξιών. Εξάλλου –και αυτό δεν μπορούμε να το υπερβούμε με κανένα μνημόνιο και με καμμία ψήφιση- για να συμμετάσχουν ελληνικές δυνάμεις σε επιχειρήσεις, απαιτείται απόφαση ΚΥΣΕΑ και όχι μια απλή υπογραφή ενός Υπουργού Εθνικής Άμυνας, για να το ξεκαθαρίσουμε και αυτό.

Επομένως νομίζω ότι με αυτόν τον τρόπο σε καμμία των περιπτώσεων τα συγκεκριμένα –το είπα και στην επιτροπή- μνημόνια δεν αποτελούν όχι την κερκόπορτα ούτε καν το πρώτο βήμα, με κανένα τρόπο, για συμμετοχή οποιουδήποτε Έλληνα αξιωματικού σε θέρετρα επιχειρήσεων.

Όπως είπα προηγουμένως, αναφερόμουν σε έναν πολύ συγκεκριμένο αριθμό αξιωματικών οι οποίοι θα συμμετέχουν σε συγκεκριμένες θέσεις με βάση τα δύο μνημόνια. Στο ένα μνημόνιο μάλιστα περιγράφεται λεπτομερώς ποιες θα είναι οι θέσεις. Το δεύτερο είναι ανοικτό γιατί υπάρχει μια δυνατότητα να συμμετέχουμε στις δυνάμεις των Ηνωμένων Πολιτειών που εδρεύουν στην Ευρώπη. Επαναλαμβάνω, στο δεύτερο μνημόνιο που αφορά την συμμετοχή Ελλήνων αξιωματικών σε θέσεις του αμερικανικού στρατού στην Ευρώπη είναι μια διαδικασία που ξεκίνησε το 2015 και στην ουσία ολοκληρώνεται σήμερα.

Ο αριθμός των θέσεων για το δεύτερο αυτό μνημόνιο, οι ειδικότητες και οι βαθμοί θα αποτελέσουν, βεβαίως, αντικείμενο σκοπιμότητας ως περιεχόμενο της σχετικής προκήρυξης η οποία υπόκειται στην αμοιβαία διακριτική ευχέρεια και των δύο μερών. Και σε κάθε περίπτωση ο αριθμός των θέσεων –επαναλαμβάνω ανώτερος κατά τον αριθμό τρία, δεν σημαίνει ότι θα πληρώσουμε και τις τρεις θέσεις στο δεύτερο μνημόνιο- περιορίζεται από την προκαλούμενη οικονομική επιβάρυνση η οποία αναφέρεται –είπα και προηγουμένως πού αναφέρεται- και στην έκθεση του Γενικού Λογιστηρίου του Κράτους. Πρόκειται επομένως για μία οικονομική επιβάρυνση που ο προϋπολογισμός της αντιστοιχεί –θα το πω για άλλη μια φορά- σε μάξιμουμ αριθμό τριών στελεχών.

Όλα αυτά τα οποία σας προανέφερα, επιρρώνουν ακόμη περισσότερο πως πρόκειται για δύο συμφωνίες που όχι μόνο συμβάλλουν στην ενίσχυση του εθνικού συμφέροντος και στην αναβάθμιση του αξιόμαχου και της τεχνογνωσίας των στελεχών των Ενόπλων Δυνάμεων αλλά δημιουργούν και ασφαλείς και συμφέρουσες συνθήκες απόκτησης αυτής της εμπειρίας. Οποιαδήποτε άποψη περί ταύτισης των μνημονίων αυτών και δη αυτού στις τοποθετήσεις σε μονάδες του στρατού των ΗΠΑ στην Ευρώπη με αποστολή δυνάμεων στην Ουκρανία, αποτελεί κατά τη γνώμη μου ένα σφάλμα και, κυρίως, ένα λογικό άλμα χωρίς να είναι πουθενά καταγεγραμμένο είτε σε κάποιο νομικό κείμενο και, βεβαίως, αυτό δεν πρόκειται να συμβεί ποτέ. Δεν υπάρχει, λοιπόν, καμμία κερκόπορτα, όπως είπα και προηγουμένως, μέσα από αυτές τις συμφωνίες να συμμετέχουν Έλληνες αξιωματικοί ειδικά στην Ουκρανία που αναφέρθηκε στη συζήτηση και στην Ολομέλεια αλλά και στην επιτροπή.

Ειδικότερα μέσα από την κοινή δράση και συνεργασία με τις Ένοπλες Δυνάμεις των ΗΠΑ, η χώρα μπορεί να εξασφαλίσει τη συλλογή πληροφοριών και εμπειριών σχετικά με το ευρύτερο διεθνές περιβάλλον, που θα συμβάλλουν στην αναβάθμιση της επιχειρησιακής ετοιμότητας και της αποτρεπτικής ισχύος των δυνάμεων της χώρας.

Θα ήθελα, επίσης, να τονίσω ότι ο εκσυγχρονισμός και η προσαρμογή των Ενόπλων Δυνάμεων ειδικά στα νέα δεδομένα και στις τεχνολογικές εξελίξεις αποτελεί βασικό ζητούμενο της ατζέντας 2030 για τις Ένοπλες Δυνάμεις τις οποίες είχε τη χαρά να αναλύσει ο Υπουργός, κ. Δένδιας, στην επιτροπή πριν από λίγες εβδομάδες. Όπως γνωρίζετε, σε παγκόσμιο επίπεδο η διαθεσιμότητα των τεχνολογικών πόρων αποτελεί σημαντική μεταβλητή στον επιχειρησιακό σχεδιασμό, και υπάρχει μια ευδιάκριτη τάση για την υιοθέτηση τεχνολογιών οι οποίες βασίζονται στην τεχνητή νοημοσύνη σε στρατιωτικές εφαρμογές, και κυρίως σε τεχνολογία που χώρες όπως οι Ηνωμένες Πολιτείες είναι αρκετά μπροστά και μπορούν να βοηθήσουν μέσα από αυτήν την πρωτοπορία την οποία έχουν, τη γνώση και την εμπειρία και των δικών μας στελεχών.

Συνεπώς, η εξοικείωση των Ελλήνων στρατιωτικών με τέτοιου είδους τεχνολογικά συστήματα και στρατηγικές επικράτησης είναι ιδιαίτερα κρίσιμη και για την εφαρμογή των μεταρρυθμίσεων στις Ένοπλες Δυνάμεις που επιδιώκουμε.

Θα ήθελα τέλος να επισημάνω ότι γενικότερα οι συμμαχίες που συνάπτει η χώρα μας είναι ίσως μία από τις βασικότερες και σημαντικότερες εκδηλώσεις όσον αφορά την ισορροπία ισχύος. Είναι προφανές ότι η Ελλάδα -το είπα και στην επιτροπή- δεν είναι μια χώρα υπερδύναμη από άποψη στρατιωτική ή οικονομική. Γι’ αυτό τον λόγο οφείλει να στηρίζεται όχι μόνο στη δική της ισχύ αλλά και μέσα από συμμαχίες έτσι ώστε να αντιμετωπίσει τις προκλήσεις στη διεθνή σκηνή.

Συνεπώς, το εθνικό συμφέρον δεν περιορίζεται στενά στη διαφύλαξη της εθνικής ακεραιότητας και της ανεξαρτησίας της χώρας, αλλά περιλαμβάνει ευρύτερες έννοιες στρατηγικής σημασίας όπως κυριαρχικά και γεωστρατηγικά συμφέροντα, συμμαχίες, επέκταση της ζώνης ασφαλείας γύρω από την Ελλάδα, ενσωμάτωση της διεθνούς τάξης και βεβαίως αντιμετώπιση των νέων διεθνών απειλών.

Να πω επίσης ότι η σημασία του μνημονίου του συγκεκριμένου είναι ξεχωριστή, διότι για πρώτη φορά θα τοποθετηθούν Έλληνες αξιωματικοί σε μονάδες των ΗΠΑ με σκοπό να αποκτήσουν επιχειρησιακή εμπειρογνωμοσύνη και τεχνικές γνώσεις πάνω στη διαδικασία της επιχειρησιακής υποστήριξης. Θυμίζω ότι οι θέσεις τις οποίες αυτή τη στιγμή στελεχώνουν είτε στο πλαίσιο του ΝΑΤΟ είτε στην Ευρωπαϊκή Ένωση είναι είτε στην εκπαίδευση είτε σε επιτελικές στις συγκεκριμένες δομές στις οποίες αναφέρομαι.

Οι νέες θέσεις οι οποίες συμφωνήθηκαν μεταξύ των δύο χωρών, μεταξύ Ηνωμένων Πολιτειών και Ελλάδας είναι στην ουσία καινούργιες. Και γι’ αυτό τον λόγο επισείουν και αυτή την οικονομική επιβάρυνση. Γι’ αυτό τον λόγο επίσης πρέπει να περάσει η κύρωσή τους από τη Βουλή των Ελλήνων.

Να εξηγήσω και τον τεχνικό χαρακτήρα των συγκεκριμένων συμφωνιών.

Θα ολοκληρώσω, κύριε Πρόεδρε, κάνοντας δύο - τρεις παρατηρήσεις σε σχέση με κάποιες ερωτήσεις που τέθηκαν τόσο από πλευράς συναδέλφων στην επιτροπή όσο και στην Ολομέλεια. Ρωτήθηκα στην επιτροπή για ποιο λόγο για παράδειγμα το κόστος σε μια μακάβρια ας το πούμε περίσταση, βλέπε θάνατο ή έναν βαρύ τραυματισμό, καλύπτει το κράτος το οποίο στέλνει τους αξιωματικούς. Θα ήθελα πολύ απλά να πω ότι είναι ένας όρος ο οποίος παγίως μπαίνει σε τέτοιου είδους συμφωνίες. Γι’ αυτό τον λόγο θα καταθέσω και στα Πρακτικά μια σειρά από τέτοιου είδους συμφωνίες οι οποίες αναφέρονται ακριβώς στον ίδιο όρο που είναι και στο άρθρο 4.1.5..

Επίσης, αν θυμάμαι καλά, η κ. Δούρου με είχε ρωτήσει για ποιον λόγο στο άρθρο 10 ο τρόπος επίλυσης των διαφορών είναι μέσα από διαβουλεύσεις μεταξύ των μερών και όχι με επίκληση του Διεθνούς Δικαίου και κάποιες άλλες συμφωνίες. Θα ήθελα να πω ότι είναι, επίσης, ένας όρος ο οποίος παγίως μπαίνει σε τέτοιου είδους συμφωνίες. Θα καταθέσω αντίστοιχες συμφωνίες στα Πρακτικά.

Τέλος, επειδή αναφέρθηκε και από τον κ. Παφίλη το κατά πόσο θα παίρνουμε εντολές από αξιωματικούς των ΗΠΑ και αν τελικώς αυτές θα είναι καμμιά φορά ενάντια στα δικά μας συμφέροντα ή στα συμφέροντα της χώρας υπό ευρεία έννοια, θα ήθελα να πω στον κύριο συνάδελφο -ο οποίος αυτή τη στιγμή απουσιάζει από την Αίθουσα, αλλά νομίζω ότι θα του το μεταφέρετε- ότι πρώτον, προφανώς καμμία Ελληνίδα και κανένας Έλληνας αξιωματικός δεν πρόκειται να πάρει εντολές για να εκτελέσει κάτι ενάντια στο καθήκον τους και σε αυτό το οποίο έχει θεσπιστεί στο Σύνταγμα και τους ελληνικούς νόμους. Επίσης, ανά πάσα στιγμή στα άρθρα 11.5. και 11.6. αναφέρεται ρητώς ότι αν για κάποιο λόγο δεν είναι για μας επωφελής η συγκεκριμένη συνεργασία, την τερματίζουμε αυτομάτως και προφανώς δεν δεσμευόμαστε από καμμία τέτοια συνέπεια.

Συνεπώς -και κλείνω με αυτό- καλώ όλες και όλους στην Αίθουσα να υπερψηφίσουμε τη συγκεκριμένη συμφωνία. Νομίζω πως προσπάθησα τόσο στην επιτροπή, όσο και στην Ολομέλεια να φωτίσω πάρα πολλές από τις απορίες που εκφράστηκαν από συναδέλφους και πολλές από τις οποίες ήταν και καλόπιστες.

Θα ήθελα να πω ότι πρόκειται για δύο μνημόνια τα οποία περιλαμβάνουν όρους που παγίως περιλαμβάνονται σε τέτοιου είδους περιπτώσεις όχι μόνο μεταξύ Ελλάδας και Ηνωμένων Πολιτειών, αλλά και μεταξύ Ελλάδας και άλλων χωρών που έχουν κάνει διμερείς συμφωνίες ή ακόμα και σε άλλες συμφωνίες που έχουν κάνει οι Ηνωμένες Πολιτείες με άλλα κράτη. Συνεπώς δεν υπάρχει κάτι το πονηρό, κάτι το γκρίζο.

Θέλω, λοιπόν, να πω ότι, κατά τη γνώμη μας, τουλάχιστον κατά τη γνώμη όσων πιστεύουμε ότι η χώρα μας μπορεί να έχει όφελος από αυτές τις συνεργασίες με στρατούς, όπως είναι, για παράδειγμα, αυτός των Ηνωμένων Πολιτειών, μέσα από την τεχνογνωσία και την εμπειρία την οποία θα λάβουμε, θα πρέπει να υπερψηφίσουμε τα παρόντα μνημόνια.

Σας ευχαριστώ πολύ.

(Στο σημείο αυτό ο Υφυπουργός Εθνικής Άμυνας κ. Ιωάννης Κεφαλογιάννης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα μαθήτριες και μαθητές και τρεις εκπαιδευτικοί συνοδοί τους από το 1ο Πειραματικό Δημοτικό Σχολείο Ρόδου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κηρύσσεται περαιωμένη η συζήτηση ενιαία επί της αρχής, των άρθρων και του συνόλου των σχεδίων νόμου του Υπουργείου Εθνικής Άμυνας: 1. «Κύρωση του Μνημονίου Συνεργασίας μεταξύ του Υπουργείου Άμυνας των Ηνωμένων Πολιτειών της Αμερικής εκπροσωπούμενου από τον Στρατό των ΗΠΑ και του Υπουργείου Εθνικής Άμυνας της Ελληνικής Δημοκρατίας αναφορικά με την απόσπαση/τοποθέτηση ελληνικού Προσωπικού Άμυνας στον Στρατό των ΗΠΑ» και 2. «Κύρωση του Μνημονίου Συνεργασίας μεταξύ του Υπουργείου Άμυνας των Ηνωμένων Πολιτειών της Αμερικής εκπροσωπούμενου από τον Στρατό των ΗΠΑ και του Υπουργείου Εθνικής Άμυνας της Ελληνικής Δημοκρατίας αναφορικά με την απόσπαση/τοποθέτηση ελληνικού Προσωπικού Άμυνας στον Στρατό των ΗΠΑ»

Προχωρούμε πρώτα στην ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Συνεργασίας μεταξύ του Υπουργείου Άμυνας των Ηνωμένων Πολιτειών της Αμερικής εκπροσωπούμενου από τον Στρατό των ΗΠΑ και του Υπουργείου Εθνικής Άμυνας της Ελληνικής Δημοκρατίας αναφορικά με την απόσπαση/τοποθέτηση ελληνικού Προσωπικού Άμυνας στον Στρατό των ΗΠΑ» και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Μνημονίου Συνεργασίας μεταξύ του Υπουργείου Άμυνας των Ηνωμένων Πολιτείων της Αμερικής εκπροσωπούμενου από τον Στρατό των ΗΠΑ και του Υπουργείου Εθνικής Άμυνας της Ελληνικής Δημοκρατίας αναφορικά με την απόσπαση/τοποθέτηση ελληνικού Προσωπικού Άμυνας στον Στρατό των ΗΠΑ. |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς το σχέδιο νόμου του Υπουργείου Εθνικής Άμυνας: «Κύρωση του Μνημονίου Συνεργασίας μεταξύ του Υπουργείου Άμυνας των Ηνωμένων Πολιτειών της Αμερικής εκπροσωπούμενου από τον Στρατό των ΗΠΑ και του Υπουργείου Εθνικής Άμυνας της Ελληνικής Δημοκρατίας αναφορικά με την απόσπαση/τοποθέτηση ελληνικού Προσωπικού Άμυνας στον Στρατό των ΗΠΑ» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 200α)

**ΠΡΟΕΔΡΕΥΩΝ (Γεώργιος Γεωργαντάς):** Προχωρούμε τώρα στην ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Άμυνας: «Κύρωση του Μνημονίου Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας, όπως εκπροσωπείται από την Ελληνική Διοίκηση Ειδικού Πολέμου, και του Υπουργείου Άμυνας των Ηνωμένων Πολιτειών της Αμερικής, όπως εκπροσωπείται από τη Διοίκηση Ειδικών Επιχειρήσεων των ΗΠΑ, με αντικείμενο την τοποθέτηση Προσωπικού Άμυνας της Ελληνικής Δημοκρατίας στη Διοίκηση Ειδικών Επιχειρήσεων των ΗΠΑ» και η ψήφισή τους θα γίνει χωριστά.

Η ψηφοφορία περιλαμβάνει την αρχή του νομοσχεδίου, ένα άρθρο, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, εφόσον έχετε ολοκληρώσει την ψηφοφορία, παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση του Μνημονίου Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας, όπως εκπροσωπείται από την Ελληνική Διοίκηση Ειδικού Πολέμου, και του Υπουργείου Άμυνας των Ηνωμένων Πολιτειών της Αμερικής, όπως εκπροσωπείται από τη Διοίκηση Ειδικών Επιχειρήσεων των ΗΠΑ, με αντικείμενο την τοποθέτηση Προσωπικού Άμυνας της Ελληνικής Δημοκρατίας στη Διοίκηση Ειδικών Επιχειρήσεων των ΗΠΑ. |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς το σχέδιο νόμου του Υπουργείου Εθνικής Άμυνας: «Κύρωση του Μνημονίου Συμφωνίας μεταξύ του Υπουργείου Εθνικής Άμυνας της Ελληνικής Δημοκρατίας, όπως εκπροσωπείται από την Ελληνική Διοίκηση Ειδικού Πολέμου, και του Υπουργείου Άμυνας των Ηνωμένων Πολιτειών της Αμερικής, όπως εκπροσωπείται από τη Διοίκηση Ειδικών Επιχειρήσεων των ΗΠΑ, με αντικείμενο την τοποθέτηση Προσωπικού Άμυνας της Ελληνικής Δημοκρατίας στη Διοίκηση Ειδικών Επιχειρήσεων των ΗΠΑ» έγινε δεκτό ενιαία επί της αρχής, των άρθρων και του συνόλου κατά πλειοψηφία και έχει ως εξής:

(Να καταχωριστεί το κείμενο του νομοσχεδίου σελίδα 205α)

**ΠΡΟΕΔΡΕΥΩΝ (Γεώργιος Γεωργαντάς):** Επίσης, κυρίες και κύριοι συνάδελφοι, έχουν διανεμηθεί τα Πρακτικά της ΝΓ΄ συνεδρίασης της Παρασκευής 17 Νοεμβρίου 2023, της ΝΔ΄ συνεδρίασης της Δευτέρας 20 Νοεμβρίου 2023, της ΝΕ΄ συνεδρίασης της Τρίτης 21 Νοεμβρίου 2023, της ΝΣΤ΄ συνεδρίασης της Τετάρτης 22 Νοεμβρίου 2023 (πρωί), της ΝΖ΄ συνεδρίασης της Τετάρτης 22 Νοεμβρίου 2023 (μεσημέρι), της ΝΗ΄ συνεδρίασης της Πέμπτης 23 Νοεμβρίου 2023, της Ξ΄ συνεδρίασης της Δευτέρας 27 Νοεμβρίου 2023, της ΞΑ΄ συνεδρίασης της Τετάρτης 29 Νοεμβρίου 2023, της ΞΒ΄ συνεδρίασης της Παρασκευής 1 Δεκεμβρίου 2023 και ερωτάται το Σώμα αν τα επικυρώνει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν έχουν διανεμηθεί!

**ΠΡΟΕΔΡΕΥΩΝ (Γεώργιος Γεωργαντάς):** Έχουν διανεμηθεί ηλεκτρονικά στη διαδικτυακή σελίδα της Βουλής. Αυτό μου αποστέλλεται από την προϊσταμένη του Τμήματος Έκδοσης Πρακτικών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν λέει αυτό ο Κανονισμός.

**ΠΡΟΕΔΡΕΥΩΝ (Γεώργιος Γεωργαντάς):** Έχουν διανεμηθεί ηλεκτρονικά στη σελίδα.

Ερωτάται, λοιπόν, το Σώμα αν τα επικυρώνει.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς τα Πρακτικά της ΝΓ΄ συνεδρίασης της Παρασκευής 17 Νοεμβρίου 2023, της ΝΔ΄ συνεδρίασης της Δευτέρας 20 Νοεμβρίου 2023, της ΝΕ΄ συνεδρίασης της Τρίτης 21 Νοεμβρίου 2023, της ΝΣΤ΄ συνεδρίασης της Τετάρτης 22 Νοεμβρίου 2023 (πρωί), της ΝΖ΄ συνεδρίασης της Τετάρτης 22 Νοεμβρίου 2023 (μεσημέρι), της ΝΗ΄ συνεδρίασης της Πέμπτης 23 Νοεμβρίου 2023, της Ξ΄ συνεδρίασης της Δευτέρας 27 Νοεμβρίου 2023, της ΞΑ΄ συνεδρίασης της Τετάρτης 29 Νοεμβρίου 2023, της ΞΒ΄ συνεδρίασης της Παρασκευής 1 Δεκεμβρίου 2023 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 13.38΄ λύεται η συνεδρίαση για αύριο, ημέρα Πέμπτη 14 Μαρτίου 2024 και ώρα 10.00΄, με αντικείμενο εργασιών του Σώματος, νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Δικαιοσύνης: «Ενίσχυση δικηγορικής ύλης: Ρυθμίσεις για τα κληρονομητήρια, τις αποδοχές και αποποιήσεις κληρονομιών, τις εγγραφές και τις εξαλείψεις συναινετικών προσημειώσεων υποθηκών και τις ένορκες βεβαιώσεις και για το Ταμείο Χρηματοδοτήσεως Δικαστικών Κτηρίων και την πληρωμή των υποθέσεων νομικής βοήθειας», σύμφωνα με τη συμπληρωματική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**